13. Care este aprecierea Comisiei Europene asupra progreselor făcute de ţara noastră pe calea apropierii de momentul în care ea va fi acceptată ca membru cu drepturi depline?
Prin lansarea oficială a cererii de aderare la Uniunea Europeană în iunie 1995, România a acceptat în totalitate criteriile economice şi politice stabilite de Uniunea Europeană, a caror îndeplinire este necesară integrării în structurile europene.

Consiliul European întrunit la Luxemburg, în decembrie 1997, a însărcinat Comisia Europeană să evalueze - prin Rapoarte periodice (Regular Reports) - progresele realizate de ţările candidate în pregătirea pentru aderarea la UE şi să tragă concluzii privind oportunitatea deschiderii negocierilor cu noi state. 

Prin alcătuirea Rapoartelor periodice asupra ţărilor candidate, Comisia Europeană şi-a propus să evalueze progresele înregistrate de ţările candidate în îndeplinirea criteriilor de la Copenhaga. 

La 4 noiembrie 1998, Comisia Europeană a publicat Raportul periodic referitor la România. Raportul evaluează situaţia României şi perspectivele cu privire la condiţiile economice menţionate de Consiliul European (o economie de piaţă funcţională, capacitatea de a face faţă presiunii concurenţei şi forţelor pieţei din UE). În acest context, Raportul analizează relaţiile dintre Uniunea Europeană şi România, criteriile politice şi economice, capacitatea de asumare a obligaţiilor ce revin din capacitatea de membru al Uniunii, capacitatea administraţiei de aplicare a acquis-ului comunitar. De asemenea, face o evaluare generală a implementării Parteneriatului pentru Aderare şi a Programului Naţional de Aderare a României la Uniunea Europeană. 

Raportul Comisiei din 4 noiembrie 1998 apreciază că România îndeplineşte criteriile politice, dar întâmpină dificultăţi în macro-stabilizarea economiei şi în reformele structurale. De asemenea, România a progresat semnificativ în adoptarea acquis-ului. 

La 13 octombrie 1999, Comisia Europeană a publicat noul Raport periodic referitor la România. Acest Raport marchează un moment-cheie, recomandând Consiliului European de la Helsinki, din 11-12 decembrie 1999, să decidă începerea negocierilor de aderare cu toate statele, inclusiv cu România, în anul 2000. 

Comisia Europeană propune astfel continuarea extinderii UE, ca proces evolutiv şi inclusiv bazat pe valorile europene. Acest proces ia în considerare particularităţile fiecărei ţări candidate care va intra în negocieri, conform unei abordări diferenţiate, dar nediscriminatorii. Aceasta înseamnă că fiecare ţară candidată avansează în negocieri în funcţie de rezultatele proprii în îndeplinirea criteriilor de aderare. 

Comisia apreciază că România îndeplineşte în continuare criteriile politice de aderare şi că a dovedit că este gata să ia măsurile necesare pentru îndeplinirea criteriilor economice. 

Comisia recomandă începerea negocierilor cu România în anul 2000, sub rezerva îndeplinirii a două condiţii: 

• aplicarea măsurilor anunţate de Guvern pentru rezolvarea situaţiei financiare a sistemului de protecţie a copilului şi pentru desemnarea unei instituţii unice responsabile în domeniu; 

• aplicarea consecventă a măsurilor de stabilizare macroeconomică.

Contextul Raportului anual 1999

După publicarea la 4 noiembrie 1998 a Raportului Comisiei Europene cu privire la progresele înregistrate de România în procesul de pregătire pentru aderarea la Uniunea Europeană, administraţia română a procedat la o analiză amănunţită a acestuia, ceea ce a permis formularea Poziţiei Guvernului României. În cadrul acestui document a fost apreciat caracterul realist al evaluărilor Comisiei şi utilitatea acestora pentru elaborarea politicilor viitoare ale Guvernului.

Documentul de poziţie a subliniat faptul că Guvernul este conştient de situaţia economică dificilă şi de necesitatea accelerării reformelor. În perioada care a urmat adoptării documentului de poziţie a fost declanşat procesul de actualizare a Programului Naţional de Aderare a României, care urmăreşte remedierea deficienţelor semnalate în raportul Comisiei.

În ciuda acestei perioade dificile, continuarea eforturilor României de a îndeplini criteriile de aderare constituie o certitudine.

Punctele forte identificate pentru România, de Rapoartele Comisiei Europene, sunt democraţia şi statul de drept, unde Comisia consideră că, în momentul de faţă, ţara noastră îndeplineşte criteriul politic, dacă autorităţile vor continua să acorde prioritate rezolvării crizei din instituţiile de protecţie a copilului. Deşi Comisia Europeană menţionează faptul că România a adoptat diferite norme interne menite să asigure un respect crescând pentru drepturile omului în general şi ale copilului în special, s-a pus în evidenţă o nevoie accentuată de fonduri suplimentare pentru reducerea decalajului existent între ţările membre UE şi ţările candidate.

În rapoartele lor despre România guvernele occidentale, Parlamentul European şi majoritatea organizaţiilor internaţionale pentru drepturile omului sunt de acord că în pofida problemelor care persistă în special în privinţa romilor, drepturile omului sunt în general respectate. România a semnat şi ratificat Convenţia-cadru privind protecţia minorităţilor naţionale a Consiliului Europei prin care s-a angajat să respecte standardele minimale europene cu privire la protecţia minorităţilor naţionale, Convenţia-cadru fiind cel mai complex act juridic internaţional privitor la acest domeniu şi care face parte din dreptul intern în România. 

Alte domenii în care s-au făcut progrese sunt privatizarea şi restructurarea sectorului bancar şi adoptarea legislaţiei UE în domenii precum achiziţiile publice, ajutorul de stat şi controlul financiar. După un început destul de ezitant, datorită lipsei de informaţie şi a capitalului intern, dar şi a nivelului scăzut al investiţiilor străine, programele de privatizare puse în practică au adus un semn pozitiv organizaţiilor internaţionale. Acordurile cu instituţiile financiare internaţionale reprezintă realizări importante care, dacă sunt implementate cu hotărâre, ar putea repune economia românească pe calea creşterii economice. 

Puncte slabe identificate de Comisie includ situaţia economică a României care este încă foarte precară. Starea şi evoluţia economiei româneşti nu se înscriu încă pe coordonatele dezvoltării competitive şi durabile. În ultimii zece ani, criza de structură şi dezechilibrele moştenite, întârzierea în reforma economică şi instituţională, incoerenţa şi dezarticulările dintre componentele reformei economice, dintre economia nominală şi cea reală, au determinat un declin prelungit al economiei.

Evoluţia economiei a fost marcată de distorsiuni şi puternice efecte regresive. Principalele agregate macroeconomice – chiar dacă în unele perioade păreau a da semne de însănătoşire – se înscriu pe o traiectorie descendentă de declin economic. 

Dezechilibrele macroeconomice rămân îngrijorătoare iar problemele financiare s-au mărit: 

- instabilitatea macroeconomică şi nesiguranţa cadrului legal continuă să descurajeze investiţiile străine;

- restructurarea sau lichidarea marilor întreprinderi de stat cu pierderi înaintează foarte încet; 

- continuă subvenţionarea de către stat a unui mare număr de întreprinderi cu pierderi fapt considerat drept una din cauzele principale ale actualei instabilităţi macroeconomice în România;

- pieţele de pământ şi capital nu funcţionează încă corect;

- continuă declinul exporturilor şi deprecierea monedei naţionale. 

Deşi monopolurile din domeniul telecomunicaţiilor au început să fie liberalizate treptat, câteva regii autonome au fost transformate în societăţi comerciale, s-a introdus concurenţa liberă şi s-au privatizat întreprinderi din câteva domenii de activitate, Comisia nu poate considera că România are o economie de piaţă funcţională, capabilă să facă faţă pe termen mediu presiunii concurenţiale de pe Piaţa Unică a Uniunii Europene. 

Chiar dacă au fost aprobate mai multe legi, care au îmbunătăţit substanţial condiţiile pentru economia de piaţă pentru agenţii economici atât din interiorul cât şi din exteriorul ţării, în ceea ce priveşte alinierea legislaţiei cu acquis-ul UE, s-a identificat lipsa de progres în domenii precum proprietatea intelectuală şi libera mişcare a capitalului şi bunurilor. 

Deşi în domeniul dreptului de autor, reforma legislativă s-a realizat prin adoptarea Legii nr.8/1996 privind dreptul de autor şi drepturile conexe, etapa actuală impune iniţierea procesului de elaborare a proiectului de amendare a Legii nr.8/1996, proces al cărui obiectiv final este armonizarea deplină a legislaţiei naţionale atât cu directivele comunitare, cât şi cu dispoziţiile noilor tratate internaţionale în domeniu.

România nu dispune de o lege privind controlul cursului valutar şi al mişcărilor de capital, ci doar de un regulament elaborat de Banca centrală, în baza legii sale de funcţionare, care reglementează regimul valutar.

Atât timp cât limitările care împiedică libera circulaţie a capitalului se vor menţine în România, va fi îngreunată adoptarea acquis-ului în acest domeniu. România trebuie să întreprindă măsuri în vederea adoptării şi aplicării directivelor în domeniul liberei circulaţii a fluxurilor financiare pe termen mediu sau lung, în funcţie de progresul programului de macrostabilizare economică.

Cadrul economic şi legislativ larg în care funcţionează IMM creează acestora dificultăţi în funcţionare. Instabilitatea cadrului economic şi legislativ generează probleme IMM prin efectul pe care acestea îl au asupra planificării financiare a întreprinderii. Sunt necesare măsuri urgente de simplificare a cadrului administrativ şi a sistemului contabil.

În domeniul justiţiei şi afacerilor interne, cooperarea dintre Uniunea Europeană şi ţările asociate se concentrează asupra luptei împotriva crimei organizate; în acest domeniu s-a elaborat o strategie la conferinţa mixtă organizată la Berlin în septembrie 1994. În Declaraţia de la Berlin s-au menţionat următoarele domenii de cooperare cu ţările asociate: comerţul ilegal cu droguri, furtul şi comerţul ilegal cu materiale radioactive şi nucleare, reţelele ilegale de imigrare şi transferul ilegal de autovehicule. A fost considerată extrem de necesară intensificarea schimbului de informaţii şi a cooperării în probleme de azil şi imigrare.

S-au apreciat eforturile depuse de România pe această linie. Se susţine că o evoluţie pozitivă a JAI în ţara noastră va contribui şi la securitatea şi libertatea cetăţenilor din actuala UE. Mai mult, în cazul României, dificultăţi în acest domeniu ar fi de natura să-i pericliteze propria securitate internă, ţinând seama de poziţia ei geografică la extremitatea răsăriteană a Europei. Se impune rezolvarea treptată a problemelor legate de politica de imigrare, acordarea de vize, demilitarizarea poliţiei şi întărirea controlului la frontieră.

O îngrijorare profundă o provoacă domeniul protecţiei mediului, unde nu s-a făcut nici un progres datorită lipsei de angajament politic şi instituţiilor foarte slabe. Nivelul investiţional scăzut din punct de vedere cantitativ şi calitativ al infrastructurii de mediu, precum şi ignorarea în mare măsură a standardelor de protecţie a mediului impuse de legislaţia naţională, au favorizat de asemenea adâncirea decalajului faţă de UE.

România se confruntă cu grave probleme în următoarele domenii: 

- poluarea aerului, apei şi a solului;

- gestionarea deşeurilor;

- îmbunătăţirea calităţii apei;

- reducerea poluării industriale.

Rezolvarea cestor probleme presupune eforturi investiţionale considerabile pe termen mediu şi lung.

Rezultatele preliminare ale programelor finanţate de Comisia Europeană, pentru armonizarea legislativă în domeniul mediului, indică prelungirea termenului de transpunere integrală a acquis-ului comunitar de mediu până în anul 2005.

Capacitatea administrativă de implementare a noii legislaţii şi a noilor politici guvernamentale rămâne redusă şi constituie unul din principalele obstacole în calea aderării la Uniunea Europeană.

Nu este suficientă adaptarea legislaţiei în ideea aderării la piaţa internă; aceasta trebuie impusă şi pusă în practică.

Printre structurile care trebuie implementate pentru a se asigura aplicarea în practică a legislaţiei privind piaţa internă se regăsesc:

· organisme care desfăşoară activităţi de control, verificare şi reglementare în numele instituţiilor publice, cum ar fi cele care verifică solvabilitatea societăţilor de asigurare sau operaţiunile zilnice ale instituţiilor de creditare;

· organisme care verifică conformitatea produselor cu standardele tehnice, cum ar fi laboratoarele de analiză sau organismele de certificare;

· organisme care supraveghează libera circulaţie a bunurilor, cum ar fi inspectorii veterinari sau responsabilii cu standardele comerciale;

· organizaţii tehnice şi profesionale care răspund de definirea standardelor;

· organizaţii ale consumatorilor, lucrătorilor, profesionale şi comerciale care monitorizează respectarea legislaţiei;

· organisme juridice şi cvasi-juridice cu puterea de a impune legea, cum ar fi tribunalele specializate sau avocatul poporului.

Problema pe care o are de rezolvat România este crearea acestor structuri administrative, juridice şi tehnice. Aceasta face parte din procesul global de dezvoltare instituţională care duce la schimbări fundamentale în responsabilităţile administraţiei, a sistemului juridic şi a sectorului privat aflat în plină formare. Pentru ca procesul de dezvoltare instituţională să fie încununat de succes, instituţiile în cauză trebuie să funcţioneze, oamenii trebuie să aibă încredere în ele şi să li se adreseze la nevoie.

Reforma administrativă nu este practic începută. Parlamentul României a adoptat Legea funcţionarului public, noul text fiind modelat după liniile directoare ale Cartei Europene, dar, până la punerea ei în practică, lucrurile trenează în acest domeniu.

Pentru a sprijini România în înlăturarea acestor deficienţe, Comisia a identificat, în cadrul Parteneriatului de Aderare, un număr de priorităţi pe termen scurt şi mediu, mijloacele financiare disponibile pentru a ajuta România în implementarea acestor priorităţi şi condiţiile pe care le aplică Uniunea în acordarea acestui ajutor.

 

14. Ce înseamnă pentru Uniunea Europeană rezolvarea problemei copiilor abandonaţi şi protecţia acestora în instituţiile de stat specializate?
Puţini vor crede că românii au o tradiţie în îngrijirea, respectarea, preţuirea şi dragostea pentru copiii lor, deşi, de secole acest lucru este o realitate.

În ultimii ani, atenţia lumii a fost captată de zguduitoarele imagini ale unor copii abandonaţi, care trăiesc într-o mizerie cruntă. Din nefericire, acestea au constituit o parte crudă a realităţii pentru mulţi români şi, mai ales, pentru copiii români.

După ce au experimentat în viaţa cotidiană aşa zisele “beneficii” ale regimului comunist “perfect şi umanitar”, românii au descoperit curând coşmarul lucrurilor ascunse – economia ascunsă, oamenii ascunşi, problemele ascunse - o gaură neagră absorbind fără încetare energie, timp şi bani. De unde să începem atunci?

De-a lungul ultimilor ani, românii, împreună cu multe organizaţii internaţionale, au încercat prin propriile lor puteri să rezolve câteva dintre aceste probleme, cum sunt copiii fără casă, criza medicamentelor, îngrijirea adecvată a sănătăţii şi echipamentele necesare. Multe îmbunătăţiri sunt deja vizibile, dar criza continuă. Din analiza detaliată a situaţiei rezultă şi lipsa unei specializări în rezolvarea acestor situaţii covârşitoare, lipsa coordonării, lipsa experienţei şi lipsa banilor. De aceea, o nouă abordare a problemelor şi un efort concentrat au devenit imperios necesare.

O soluţie viabilă a acestor probleme ar fi crearea unui sistem de asistenţă socială solid care să funcţioneze în paralel cu dezvoltarea unor programe de avertizare a opiniei publice despre potenţialele consecinţe pe termen lung ale ignorării acestei probleme complexe. Este timpul să

uităm pentru un moment greutăţile cotidiene şi să ne gândim la bunăstarea copiilor noştri.

Copiii şi familiile cu mulţi copii. 

Regimul comunist a lăsat României o moştenire dureroasă: un număr mare de copii abandonaţi în instituţii rezidenţiale izolate, cu mijloace precare de funcţionare şi personal neadecvat, un sistem centralizat de îngrijire, o politică fragmentată între diferite ministere, pe fondul unei erodări intense a veniturilor familiale, lipsei unor alternative de tip familial, serviciilor medicale de calitate slabă, insuficientei conştientizări a populaţiei şi implicării societăţii civile în ameliorarea suferinţei copiilor dezavantajaţi. În timpul primilor şase ani ai tranziţiei, sistemul a fost împrospătat doar marginal, continuând astfel să producă din ce în ce mai multă excludere. Noul Guvern, instalat după ultimele alegeri generale, a înfiinţat în 1997 Departamentul pentru Protecţia Copilului, căruia i s-a încredinţat responsabilitatea coordonării naţionale a protecţiei drepturilor copilului. La nivel local, coordonarea acestei activităţi a fost acordată consiliilor judeţene, în timp ce puterea de decizie a fost atribuită comisiilor judeţene pentru protecţia copilului. Fostele leagăne şi case de copii au fost transformate în centre de plasament, iar personalul şi patrimoniul acestora au fost trecute de la ministerele educaţiei şi sănătăţii la consiliile judeţene. Legislaţia românească adoptată de-a lungul ultimilor ani (Ordonanţa de Urgenţă nr. 26/1997 precum şi Ordonanţa de Urgenţă nr. 192/1999) şi amendamentele aduse legislaţiei mai vechi în domeniul protecţiei copilului au creat, în linii generale, un cadru legislativ în concordanţă cu Convenţia Naţiunilor Unite pentru Protecţia Drepturilor Copilului. Legislaţia prevede numeroase ajutoare, alocaţii, servicii şi facilităţi sociale, cum ar fi: 

· alocaţia universală pentru copii, 

· alocaţia suplimentară pentru familii cu doi şi mai mulţi copii, 

· concedii prenatale şi postnatale plătite în cazul femeilor asigurate social, 

· concediu parental pentru creşterea copilului până la 2 ani sau îngrijirea copiilor bolnavi,

· burse sociale pentru elevii săraci, 

· asistenţă medicală gratuită, şcolarizare, manuale şi cazare în internate, 

· învaţământ special pentru copiii cu handicap mental şi fizic, 

· mese gratuite în cantine sociale, servicii în unităţi mama-copil, 

· adopţie, încredinţare sau plasament instituţional pentru copii orfani şi abandonaţi, 

· alocaţii de plasament şi indemnizaţii pentru familiile substitutive, servicii de îngrijire de zi, consiliere familială şi servicii de ajutor la domiciliu, etc. 

În ciuda acestei game variate de ajutoare şi servicii sociale, a stabilirii unui cadru legislativ încurajator şi a implicării puternice a ONG-lor şi donatorilor internaţionali, erodarea standardului de viaţă al copiilor nu a fost încă oprită. Ei continuă să se confrunte cu uriaşe riscuri de excludere socială, în timp ce drepturile lor sunt în mod sistematic încălcate.

Prestaţia socială care a cunoscut cel mai dramatic declin este alocaţia universală pentru copii. În ciuda creşterii nominale a acesteia de 5 ori, în termeni reali însă creşterea a fost mai puţin spectaculoasă din moment ce valoarea sa în 1997 reprezenta numai 65% din nivelul avut în 1989. Alocaţia suplimentară introdusă în 1997 a suferit o erodare semnificativă a puterii de cumpărare. În 1994, aproape 37,6% din copii trăiau în sărăcie şi numărul lor a crescut semnificativ de atunci. Naşterea unui copil şi costurile asociate creşterii şi educaţiei acestuia constituie pentru familie o povară financiară importantă şi măreşte riscul pauperizării, în special în cazul familiilor cu mulţi membri. În acest sens, raportul asupra sărăciei în România publicat de PNUD indică următoarele rate ale sărăciei pentru 1997: 40% pentru persoanele ce trăiesc în gospodării cu doi copii, 60% în cazul persoanelor ce trăiesc în gospodării cu trei copii şi 80% în cazul persoanelor ce trăiesc în gospodării cu patru sau mai mulţi copii. Aceşti copii se află într-un mare risc de malnutriţie, abandon şi instituţionalizare, de a munci la vârste foarte fragede, de a vagabonda şi de a fi abuzaţi sexual, ca şi de a dezvolta comportamente deviante. Marea majoritate a centrelor de plasament din România adăpostesc mari comunităţi de copii (de exemplu, casa de copii din Fălticeni cu 517 copii), în timp ce unităţile de tip familial sunt destul de rare. Multe instituţii rezidenţiale de îngrijire nu au spaţii special amenajate de întâlnire a copiilor cu părinţii sau rudele lor şi sunt localizate în localităţi rurale mici, care conduc la dificultăţi majore în menţinerea relaţiei cu familia şi în final la abandonul copilului. Un număr îngrijorător de copii gazduiţi în instituţii nu au acte de identitate. Resursele financiare au fost extrem de limitate în urma adoptării bugetului de stat pe 1999, potrivit căruia responsabilitatea finanţării centrelor de plasament şi a măsurilor alternative de protecţie a copilului a fost în totalitate lăsată pe seama bugetelor locale, ale căror venituri nu pot acoperi nevoile locale stringente în contextul unui declin al economiei locale şi al dificultăţii în colectarea taxelor. 

De asemenea, cheltuielile statului pentru sănătate au scăzut dramatic. În cazul familiilor sărace, serviciile medicale sunt fie inaccesibile fie nu şi le pot permite, în timp ce condiţiile de locuit sunt proaste şi insalubre. Sănătatea copiilor este condiţionată de starea de sănătate a mamelor lor şi a femeilor gravide. Numai jumătate din femeile gravide se prezintă la consultaţii prenatale, în timp ce doar un sfert urmează sfaturile medicale. Pe fondul unei educaţii pentru sănătate neadecvate, lipsa alimentaţiei naturale corelată cu lipsa mijloacelor necesare asigurării unei alimentaţii artificiale corespunzătoare scade rezistenţa nou-născuţilor la infecţii, duc la malnutriţie şi mortalitate infantilă (22.3‰ in 1997). Potrivit datelor furnizate de UNICEF, aproape 50% din copiii sub 5 ani din România suferă de anemie. Mai mult, există un mare procent de copii cu o greutate mică la naştere. Insuficienţa serviciilor de planificare familială în zonele rurale şi accesul dificil la asistenţa medicală conduc la sarcini nedorite, asociate cu mortalitate maternă (41‰ în 1997) sau naşterea unor copii cu handicap. Sărăcia, şomajul, protecţia socială neadecvată, lipsa de informaţii, nivelul scăzut al educaţiei părinţilor, costul mare al hainelor, încălţămintei şi rechizitelor duc la abandonarea copiilor în maternitaţi, la instituţionalizare, abandon şcolar şi analfabetism. Abandonarea copiilor în instituţii este făcută mai ales de către părinţi sărăci, familii dezorganizate, părinţi alcoolici, şomeri sau divorţaţi, părinţi condamnaţi la închisoare sau bolnavi de TBC. Potrivit statisticilor UNICEF, 74% din părinţii care îşi abandonează copiii sunt şomeri, 62% au venituri insuficiente, 58% trăiesc în condiţii neadecvate de locuit şi 40% sunt mame necăsătorite. 

Abandonul şcolar este motivat adesea prin nevoia de a folosi forţa de muncă a copilului pentru activităţi agricole sau în gospodărie. Munca copiilor este, de multe ori, singura sursa de venit şi de supravieţuire a unei familii dezavantajate. Aceşti copii se află în riscul de a se alătura viitoarei pături a şomerilor sau segmentelor de populaţie cu venituri instabile şi insuficiente, obţinute din activităţi la limita legalităţii. 

Erodarea solidarităţii sociale, reducerea controlului exercitat de către comunitate, sărăcia, destrămarea familială şi violenţa în familie, tratamentul necorespunzător din instituţii, toate acestea duc la excludere socială, marginalizare şi delincvenţa în rândul minorilor. Unii dintre ei aleg strada ca mediu de viaţă, unde organizaţia “Salvaţi Copiii” a arătat că vagabondajul, consumarea de substanţe halucinogene, violenţa, mizeria, prostituţia, cerşetoria şi promiscuitatea devin elemente integrante ale comportamentului lor. Copiii străzii au o educaţie insuficientă, o sănătate precară, dezvoltare fizică şi psihică inadecvată. Mulţi dintre ei sunt victime ale abuzului sexual şi sunt obligaţi să plătească taxe de protecţie adulţilor. Exploatarea sexuală a unei minore este dificil de dovedit şi pedepsit deoarece nu există tribunale pentru minori şi nici profesionişti capabili să intervieveze copiii şi să adune dovezi. Soluţia uzuală este centrul de primire care adaposteşte temporar copilul abuzat, urmată de redarea copilului familiei sale, care de multe ori este cauza prostituţiei juvenile şi a exploatării sexuale. Ciclul vicios al acestui fenomen este aşadar încurajat de procedurile şi clauzele legale. Ca rezultat al sărăciei, au fost înregistrate câteva cazuri de adopţii ilegale, în care părinţii şi-au vândut copiii unor “părinţi” neverificaţi în prealabil.

Protecţia copilului

Situaţia actuală

Conform Strategiei guvernamentale de reformă a sistemului de protecţie a copilului elaborată de Departamentul pentru Protecţia Copilului, aprobată şi însuşită de Guvernul României în martie 1997, a fost realizată descentralizarea sistemului de protecţie şi responsabilizarea administraţiilor locale în problematica sensibilă a copilului în dificultate, răspunzând astfel prevederilor cuprinse în Tratatul de la Maastricht de transfer a unei părţi importante a puterii de decizie şi implicit a responsabilităţii către autorităţile publice locale, conform principiului care prevede ca deciziile să fie luate cât mai aproape posibil de cetăţean.

În acest sens este organizat şi funcţionează cadrul instituţional la nivel local (judeţean şi al sectoarelor municipiului Bucureşti) iar serviciile publice specializate pentru protecţia copilului şi-au elaborat strategiile judeţene şi sunt în faza de implementare a acestora. Pe de altă parte, a fost încheiat procesul de transfer al instituţiilor rezidenţiale pentru protecţia copilului din subordinea diferitelor ministere la autorităţile judeţene, oferindu-le astfel acestora instrumentele pentru respectarea atribuţiilor conform legislaţiei în vigoare şi implicit un management eficient al resurselor de la nivel local.

Departamentul pentru Protecţia Copilului a realizat parteneriatul democratic între autorităţile centrale şi cele locale prin contractele ferme de colaborare cu toate cele 47 de judeţe şi sectoare ale municipiului Bucureşti.

Prin ordonanţa de urgenţă nr. 192/8 decembrie 1999 s-a înfiinţat Agenţia Naţională pentru Protecţia Drepturilor Copilului, denumită în continuare agenţie, ca organ de specialitate al administraţiei publice centrale, cu personalitate juridică, în subordinea Guvernului, prin reorganizarea Departamentului pentru Protecţia Copilului care s-a desfiinţat şi prin preluarea unor activităţi din cadrul Secretariatului de Stat pentru Persoanele cu Handicap, al Ministerului Sănătăţii şi al Ministerului Educaţiei Naţionale.

Agenţia trebuie să coordoneze, la nivel naţional, aplicarea politicilor în domeniul reformei sistemului de servicii şi instituţii care asigură promovarea drepturilor copilului, îngrijirea şi protecţia copiilor aflaţi în dificultate şi a celor cu handicap.

Pentru realizarea obiectivelor în domeniul protecţiei drepturilor copilului agenţia îndeplineşte următoarele funcţii:

a) de strategie, prin care se asigură fundamentarea, elaborarea şi aplicarea strategiei şi a programelor de reformă în domeniul protecţiei drepturilor copilului şi al adopţiei;

b) de reglementare, prin care se asigură elaborarea cadrului normativ necesar în vederea realizării obiectivelor şi programelor;

c) de administrare, prin care se asigură administrarea proprietăţii publice şi private a statului şi gestionarea serviciilor publice în domeniul protecţiei drepturilor copilului;

d) de reprezentare, prin care se asigură, în numele statului român, reprezentarea pe plan intern şi extern;

e) de autoritate de stat, prin care se asigură urmărirea aplicării reglementărilor din domeniul propriu, controlul respectării aplicării acestora, precum şi a activităţilor instituţiilor şi organismelor care îşi desfăşoară activitatea în subordinea sau sub autoritatea sa.

Agenţia preia atribuţiile Departamentului pentru Protecţia Copilului şi ale Secretariatului de Stat pentru Persoanele cu Handicap din domeniul protecţiei speciale a copiilor cu handicap.

În structura agenţiei şi în subordinea directă a preşedintelui se organizează şi funcţionează corpul de control al activităţilor de protecţie şi promovare a drepturilor copilului.

Agenţia asigură serviciile administrative şi de secretariat ale Comitetului Român pentru Adopţii. Activitatea secretariatului este coordonată de preşedintele Comitetului Român pentru Adopţii.

În vederea îndeplinirii atribuţiilor care îi revin agenţia colaborează şi cooperează cu autorităţile şi instituţule publice române, cu organizaţii internaţionale, autorităţi publice străine, organizaţii neguvernamentale, precum şi cu alte persoane juridice sau fizice.

Personalul corpului de control îndeplineşte următoarele atribuţii principale:

a) are dreptul la acces nelimitat în sediile tuturor persoanelor juridice de drept public sau privat, precum şi la domiciliul persoanelor fizice care au în îngrijire şi asigură protecţia unui copil; în acest scop organele de poliţie au obligaţia să sprijine personalul corpului de control;

b) constată natura activităţilor care încalcă prevederile legale în domeniul de activitate al agenţiei, stabileşte sau, după caz, contribuie la stabilirea persoanelor responsabile şi a răspunderii disciplinare, materiale, contravenţionale sau, după caz, penale a acestora; în acest scop personalul corpului de control îndeplineşte şi atribuţiile prevăzute la art. 214 din Codul de procedură penală, care se aplică în mod corespunzător;

c) întocmeşte rapoarte de control, precum şi propuneri de soluţionare şi de sancţionare a abaterilor constatate, pe care le supune spre aprobare agenţiei.

Agenţia are dreptul să solicite informaţii şi documente de la orice persoană juridică publică sau privată ori de la persoane fizice implicate în sfera sa de competenţă, acestea având obligaţia de a le pune la dispoziţie personalului agenţiei.

Agenţia poate finanţa sau, după caz, co-finanţa următoarele tipuri de programe de interes naţional pentru protecţia drepturilor copilului:

a) programe specifice de implementare a strategiei naţionale în domeniul reformei sistemului de servicii şi instituţii destinate îngrijirii, protecţiei şi promovării drepturilor copilului;

b) programe de urgenţă pentru depăşirea unor situaţii de criză, în vederea asigurării protecţiei şi îngrijirii copiilor, pentru a preveni şi/sau a elimina efectele calamităţilor naturale ori, după caz, pentru intervenţii cu caracter umanitar.

Programele de interes naţional complementare acţiunilor finanţate la nivel local, pot avea următoarele obiective generale:

a) realizarea investiţiilor necesare pentru atingerea obiectivelor reformei, în vederea dezvoltării, diversificării şi restructurării serviciilor şi institutiilor care asigură îngrijirea, protecţia şi promovarea drepturilor copilului;

b) asigurarea funcţionării serviciilor şi instituţiilor restructurate sau, după caz, nou-create; 

c) realizarea de studii, cercetări şi publicaţii în cadrul domeniului său de activitate;

d) formarea iniţială şi continuă a personalului care îşi desfăşoară activitatea în cadrul serviciilor şi instituţiilor care asigură promovarea drepturilor copilului, îngrijirea şi protecţia copiilor aflaţi în dificultate şi a celor cu handicap;

e) informarea opiniei publice despre drepturile copilului prin campanii de mediatizare;

f) orice alte programe corespunzătoare domeniului său de activitate.

Priorităţi pe termen scurt şi mediu

Complexitatea problematicii copilului aflat în dificultate, relevată de demersurile implementării strategiei guvernamentale, a determinat modificarea atribuţiilor şi competenţelor Departamentului pentru Protecţia Copilului, aspect reflectat de iniţierea şi aprobarea Ordonanţei de Urgenţă nr. 192/1999 privind înfiinţarea Agenţiei Naţionale pentru Protecţia Drepturilor Copilului şi reorganizarea activităţilor de protecţie a copilului.

Potrivit acestor noi reglementări legale s-au continuat eforturile în direcţia consolidării şi diversificării unui sistem de protecţie care să asigure dezvoltarea deplină şi armonioasă a personalităţii copilului, urmărind în principal următoarele priorităţi:

· crearea şi diversificarea serviciilor specializate pentru protecţia copilului; 

· restructurarea instituţiilor rezidenţiale de protecţie a copilului şi reconversia administrării resurselor acestora;

· armonizarea legislaţiei naţionale cu legislaţia internaţională/comunitară în domeniul protecţiei copilului;

· crearea şi dezvoltarea unui sistem naţional de monitorizare şi evaluare a serviciilor pentru protecţia copilului.

Demersurile efectuate pentru atingerea acestor obiective urmăresc pe de o parte îmbunătăţirea calităţii îngrijirii copiilor aflaţi în sistemul rezidenţial, cu respectarea principiului fundamental al primordialităţii interesului superior al copilului iar pe de altă parte, iniţierea şi multiplicarea unor servicii integrate în comunitate, de sprijin şi asistenţă pentru prevenirea situaţiilor care pun în pericol securitatea şi dezvoltarea copilului. În acelaşi timp, se are în vedere o eficientizare a gestionării şi utilizării resurselor existente la nivelul comunităţilor locale, printr-o abordare şi distribuire unitară a acestora.

Crearea şi dezvoltarea unui sistem naţional de monitorizare şi evaluare a serviciilor pentru protecţia copilului a apărut ca o necesitate pentru urmărirea indicatorilor specifici sistemului de protecţie a copilului, permiţând obţinerea unei imagini reale şi actuale a stadiului atins de reformă, precum şi elaborarea unor planuri de perspectivă în concordanţă cu necesităţile evidenţiate la nivelul ţării.

Potrivit atribuţiilor care-i revin în conformitate cu prevederile Ordonanţei de Urgenţă nr. 192/1999, Agenţia Naţională pentru Protecţia Drepturilor Copilului trebuie şă aibă permanent în vedere iniţierea de propuneri de acte normative care să asigure promovarea şi aplicarea efectivă a principiilor şi normelor tratatelor internaţionale în domeniul protecţiei drepturilor copilului, în sistemul românesc promovat odată cu iniţierea reformei în domeniu.

Autorităţile române sunt conştiente că simpla descentralizare a responsabilităţilor nu rezolvă în întregime problemele copiilor aflaţi în dificultate. O atenţie deosebită va fi acordată, de aceea, cu maximă urgenţă, rezolvării problemelor financiare ale instituţiilor de îngrijire, atât pe termen scurt (prin intervenţii financiare), cât şi pe termen lung (prin asigurarea pe cale legislativă, a unor fundamente bugetare constante şi solide pentru aceste instituţii).

Pentru suplimentarea bugetelor consiliilor judeţene şi ale altor autorităţi competente în domeniul protecţiei copilului, Departamentul pentru Protecţia Copilului a întreprins următoarele măsuri pe termen scurt, măsuri preluate de Agenţia Naţională pentru Protecţia Drepturilor Copilului, destinate depăşirii situaţiei finaciare conjuncturale în domeniul protecţiei copilului:

- a identificat, pe lângă sprijinul financiar al Comisiei Europene şi al altor donatori (Guvernul SUA, Guvernul francez), noi surse financiare pentru acoperirea necesarului de cheltuieli, pentru a răspunde nevoilor de bază ale tuturor copiilor instituţionalizaţi;

- a efectuat demersurile necesare pentru utilizarea sumei de 28 miliarde lei provenită din Fondul de Contrapartidă, alocată în întregime, la iniţiativa DPC, pentru promovarea obiectivelor reformei, în cadrul unui program de susţinere a salariilor personalului de specialitate din instituţiile de tip rezidenţial;

- a promovat trei iniţiative majore constând în:

a) evaluarea completă a situaţiei sociale şi medicale a copiilor instituţionalizaţi, aflaţi în unităţi medicale (secţii de recuperare distrofici şi neuro-psihiatrie infantilă) şi propuneri pentru extinderea măsurilor prevăzute de strategia guvernamentală de reformă în domeniul protecţiei copilului, în beneficiul acestor copii;

b) promovararea unei Ordonanţe de Urgenţă care să clarifice aspecte referitoare la mecanismul de finanţare a activităţilor de protecţie a copilului în dificultate;

c) desemnarea DPC ca instituţie responsabilă pentru elaborarea unui proiect de strategie pe termen mediu şi lung care să promoveze o abordare unitară a situaţiei tuturor copiilor aflaţi in dificultate;

- a făcut demersurile necesare pentru obţinerea, la rectificarea bugetului, de fonduri care să contribuie la îmbunătăţirea activităţii serviciilor publice specializate pentru protecţia copilului, inclusiv a condiţiilor de îngrijire a copiilor din instituţiile de tip rezidenţial.

Proiectul de strategie va promova restructurarea tuturor instituţiilor de tip rezidenţial şi eficientizarea managementului financiar al resurselor acestora şi va asigura o corelare a eforturilor tehnice şi financiare ale structurilor guvernamentale, române şi străine, cu atribuţii în acest domeniu. De asemenea, se are în vedere şi completarea cadrului legislativ în vederea integrării tuturor instituţiilor de tip rezidenţial într-un sistem unitar de protecţie a copilului, asigurându-se valorificarea potenţialului lor de restructurare în interesul superior al copiilor din aceste instituţii.

Priorităţile Guvernului României privind protecţia copilului în anul 2000

· Rectificarea bugetului de stat pe anul 1999 a avut drept consecinţă: 

· suplimentarea bugetului DPC cu suma de 693.000.000 mii lei pentru susţinerea sistemului de protecţie a copilului; 

· transferul a 1.500.000.000 mii lei la bugetele locale din care 302.955.000 mii lei pentru persoanele asistate în instituţiile de asistenţă socială, ceea ce a permis suplimentarea fondurilor alocate protecţiei copilului.

· Coordonarea Programului Phare 1998-“Support for child protection” care prevedea un ajutor de urgenţă (4,5 MEURO - tranşa I; 4 MEURO tranşa a II-a), destinat acoperirii necesarului instituţiilor de tip rezidenţial.

· Solicitarea către Fundaţia Deschisă pentru Societatea Civilă a unui ajutor de urgenţă, pentru acoperirea necesarului de alimente şi medicamente la intituţiile rezidenţiale din 24 judeţe, care urmează să se deruleze începând cu 1 noiembrie 1999.

· Gestionarea ajutorului de urgenţă francez, în valoare de 7,3 miliarde lei.

· Elaborarea proiectului cu privire la înfiinţarea unei autorităţi unice ca organ de specialitate al administraţiei publice centrale. Înfiinţarea autorităţii unice cu rol de coordonare, elaborare şi implementare a politicilor în domeniul îngrijirii, protecţiei şi promovării drepturilor copiilor (noiembrie 1999-2000).

· Elaborarea unui sistem unitar de monitorizare a eficienţei serviciilor specializate şi a instituţiilor pentru protecţia copilului, pentru toate structurile implicate

· Trecerea la implementarea unui sistem naţional, unitar, coerent şi viabil, de protecţie şi promovare a drepturilor copilului.

· Elaborarea proiectului legii bugetului pentru anul 2000 avându-se în vedere măsuri pentru asigurarea necesarului de fonduri pentru susţinerea activităţilor de protecţie a copilului.

România a moştenit de la regimul comunist un sistem care a plasat mulţi copii în instituţii de stat, în condiţii care violează convenţiile asupra drepturilor copiilor. În această situaţie se află peste o sută de mii de copii. Totuşi prevederile legislative anterioare, datând din 1972, au fost abrogate şi au fost puse bazele pentru reforme fondate pe sprijinirea directă a familiilor.

Recuperarea socială a copiilor străzii 

Fiecare copil al străzii este un individ care împarte cu ceilalţi indivizi care trăiesc în stradă acelaşi statut social şi aceleaşi frustrări. Acesta este singurul lucru pe care ei îl au în comun; ei 

nu sunt un grup de prieteni sau colegi de şcoală având aspiraţii apropiate sau cunoştinţe intelectuale similare. Diferenţele dintre ei sunt uriaşe, şi se referă la tipul de legătură cu familia, la timpul petrecut în stradă, la abuzurile la care au fost supuşi, la nivelul de educaţie, la problemele psihologice. Orice tentativă de a lucra cu copiii străzii, luaţi ca grup, este deseori sortită eşecului.

Mulţi copii abandonaţi trăiesc în stradă; fie pentru că preferă libertatea pe care le-o oferă viaţa “de azi pe mâine”; fie din cauză că sistemul social nu a reuşit să-i recupereze.

Sistemul social actual este incapabil să sprijine aceşti copii şi are dificultăţi în a-i convinge să folosească formele de asistenţă de tip familial sau, cel puţin, centrele de zi existente. De asemenea, numărul asistenţilor sociali este insuficient, iar standardul de viaţă general este scăzut. Toţi aceştia sunt factori care arată de ce tot mai mulţi copii migrează către stradă. Fundaţia “Children of Romania”, sprijinită de autorităţile române, a iniţiat un vast program care se concentrează atât pe construirea unei structuri sociale de sprijin (asistenţi sociali, centre de informare, centre de instruire şi repartiţie) cât şi pe refacerea unui cerc social, asemeni celui care înconjoară, în mod normal, fiecare individ din societate (familie, prieteni, colegi de şcoală, colegi de echipă, lideri de opinie, etc.).

Principalele obiective ale programului urmăresc:

- refacerea legăturilor cu familiile naturale ale indivizilor, inclusiv rude îndepărtate urmărind ca primă opţiune reintegrarea familială; 

-şcolarizarea unor asistenţi sociali pentru acest proiect, pe baza principiului că fiecare individ este un caz unic şi, astfel, are nevoie de atenţie şi tratament în mod individual; 

- în cazul în care se identifică familia naturală, aceasta trebuie sprijinită financiar şi pregătită să se angajeze în îngrijirea copilului ei; 

- reproiectarea serviciilor oferite de instituţiile rezidenţiale pentru utilizarea lor ca alternativă în cazul eşecului reintegrării familiale; 

- instruirea comunităţii pentru implicarea ei în sprijinirea procesului de recuperare socială.

 

15. Ce înseamnă pentru Uniunea Europeană realizarea reformei economice în România?
În conformitate cu prevederile Articolului O al Tratatului de la Maastricht şi la cererea Consiliului, Comisia a pregătit o Opinie în legătură cu cererea de aderare a României la Uniunea Europeană, din 22 iunie 1995, pe care a publicat-o pe 16 iunie 1997. În pregătirea Opiniei, Comisia a aplicat criteriile stabilite la Consiliul European de la Copenhaga, din iunie 1993: politic, economic şi de adoptare a acquis-ului comunitar.

Această opinie a fost în fiecare an înnoită pe baza progreselor făcute de România pe calea aderării, în rapoartele comisiei Europene privind ţările candidate la UE.

Stadiul în care se află România în oglinda îndeplinirii criteriilor de aderare, în general, şi al criteriului economic, în special, este următorul: 

Criteriul politic

- stabilitatea instituţiilor garante ale democraţiei, statul de drept, drepturile omului, respectul minorităţilor şi protecţia lor;

România are instituţii a căror stabilitate este acum sigură. Aceste instituţii trebuie consolidate prin mai mult respect în practică pentru statul de drept, la toate nivelurile structurilor guvernamentale. Alegerile sunt libere şi corecte şi ele au dus în noiembrie 1996 la o autentică alternanţă la putere. Rămân o serie de aspecte de recuperat în respectarea drepturilor fundamentale ale omului, deşi măsurile adoptate şi eforturile depuse de către autorităţile române constitutie un progres. Sunt încă necesare eforturi considerabile în lupta împortiva corupţiei, pentru îmbunătăţirea funcţionării sistemului judiciar şi pentru protecţia drepturilor individuale împotriva (abuzurilor) poliţiei şi ale serviciilor secrete, ca şi în funcţionarea sistemului penal.

Reformele întreprinse pentru protecţia copiilor din orfelinate au însemnat un progres major, dar ele trebuie să ajungă la rezultate depline.

Progresele actuale conduc la concluzia că România se află pe calea satisfacerii criteriilor politice stabilite de Consiliul European de la Copenhaga.

Criteriul economic

- existenţa unei economii de piaţă funcţionale, ca şi capacitatea de a face faţă presiunilor concurenţei şi forţelor pieţei, existente în Uniune;

Programul radical de stabilizare macroeconomică şi reformă structurală implementat după anul 1996, într-un moment de reducere a ritmului de creştere economică (7,1% în 1995, 4,1% în 1996), inflaţie accelerată (56,9% în 1996), deteriorarea bugetului şi deficite comerciale, a condus la o situaţie macroeconomică caracterizată şi în 1998 de o scădere a produsului intern brut (-7,3%), după o comprimare economică cu 6,9% în anul 1997. Investiţiile s-au diminuat ca urmare a aplicării politicilor monetare şi fiscale restrictive, dar şi a lipsei de atractivitate a mediului economic. Producţia industrială a scăzut atât în anul 1998 cu 16,8% comparativ cu 1997, cât şi în primele 4 luni din 1999 cu 8,9 % faţă de aceeaşi perioadă din anul precedent. Producţia agricolă s-a redus cu 7,6%, acelaşi trend negativ marcând şi evoluţia celorlate ramuri creatoare de valori adăugate brute. Trebuie, de asemenea, subliniat faptul că, deşi au existat constrângeri externe foarte dure în 1999, s-a reuşit plata exemplară a serviciului datoriei externe concomitent cu menţinerea convertibilităţii de cont curent a monedei naţionale. În momentele cele mai grele şi în lipsa unei finanţări externe oficiale, România nu s-a abătut de la calea reformei şi nu a apelat la nici o restricţie valutară sau de altă natură. Dimpotrivă, programul de liberalizare şi reforme a continuat, este adevărat cu mai puţină coerenţă şi cu ritm slabit. Efectele benefice ale acestei realizări sunt resimţite în sectorul bancar autohton (ale cărui rezerve valutare nu au fost afectate) şi străin ca şi prin păstrarea libertăţii de acces a importurilor în conformitate cu prevederile acordurilor internaţionale ale României. Chiar în aceste condiţii, calculele arată că este posibilă realizarea unei creşteri economice minimale de 1,3%, pentru anul 2000, fără afectarea echilibrelor macroeconomice, cu condiţia neobstrucţionării finanţării externe autonome deja existente (de exemplu, trageri în cadrul unor linii de credit extern pentru proiecte de dezvoltare, sau investiţii externe de capital angajate). Majorarea finanţării externe poate, conform aceloraşi calcule, suplimenta acest minim de creştere economică propus.

România are o populaţie de 22,6 milioane de locuitori, iar PIB-ul pe cap de locuitor este de 24% din media UE. În sectorul agricol lucrează peste o treime din populaţia activă, iar contribuţia acestui sector este de 20% din valoarea brută adăugată. Există încă o serie substanţială de probleme structurale, în ciuda recentei privatizări. Comerţul cu UE reprezintă 55% din exporturi şi 52% din importurile României.

Estimarea Comisiei, în baza unei analize, privind capacitatea României de a îndeplini criteriile economice, stabilite la Copenhaga, este următoarea:

România a înregistrat progrese considerabile în crearea unei economii de piaţă. Reorientarea politicii economice înseamnă un important pas înainte, dar mai rămân multe de făcut. În timp ce preţurile au fost în mare măsură liberalizate, drepturile de proprietate asupra pământului au fost pe deplin garantate, sistemul legal este încă fragil şi deciziile în probleme economice nu au fost întotdeauna coerente. Sunt necesare eforturi în vederea consolidării cadrului administrativ şi legal şi în vederea restabilirii dezechilibrelor macroeconomice persistente, pentru asigurarea unui mediu stabil.

România ar fi confruntată cu dificultăţi serioase atunci când, pe termen mediu, ar trebui să facă faţă presiunii concurenţei şi a forţelor pieţei din Uniune. Recent au fost făcute progrese în îmbunătăţirea capacităţii de competitivitate a economiei româneşti, mai ales prin abordarea problemelor legate de distorsiuni majore, cum ar fi preţurile scăzute la energie, prin accelerarea privatizării şi prin începerea lichidării întreprinderilor de stat, mari generatoare de pierderi. Totuşi, o mare parte a industriei româneşti este învechită şi agricultura trebuie modernizată. Nivelurile scăzute de cercetare şi dezvoltare şi de pregătire a forţei de lucru sugerează de asemenea că economia mai are nevoie de un număr de ani de reformă structurală susţinută.

Reforma economică înseamnă stabilirea unor priorităţi de politică economică pe termen mediu şi evaluarea comună în cadrul Acordului European; realizarea unui progres satisfăcător în programul de reforme economice al Guvernului, cuprinzând privatizarea a două bănci, transformarea majorităţii regiilor autonome în societăţi comerciale, implementarea eficientă şi transparentă a regimului investiţiilor străine, restructurarea sau privatizarea unui număr mare de societăţi industriale proprietate de stat (de ex. în industria carboniferă şi siderurgică) şi agricole (îndeosebi prin reducerea pierderilor şi arieratelor financiare ale acestora); continuarea implementării acordurilor cu instituţiile financiare internaţionale.

Sunt necesare eforturi susţinute şi consecvente pentru consolidarea situaţiei economice şi implementarea unei strategii cuprinzătoare, consecvente şi realiste a reformei economice. Este necesară o transformare structurală a economiei în acord cu o conducere raţională a politicii fiscale şi susţinută de aceasta. Se cere accelerarea privatizării şi restructurării marilor întreprinderi de stat. Liberalizarea preţurilor trebuie finalizată, în special în domeniul energiei. Se recomandă eliminarea rapidă a incertitudinilor privitoare la drepturile de proprietate şi a blocajelor din tranzacţiile cu terenuri.

Trebuie acordată o atenţie specială restructurării sectorului financiar, inclusiv continuarea privatizării băncilor proprietate de stat, întăririi pieţei financiare şi elaborării unor mecanisme regulatoare eficace. Reforma sectorului agricol trebuie să-i sporească eficienţa şi competitivitatea.

Obiectivele pentru anul 2000 în procesul de pregătire pentru aderarea României la Uniunea Europeană

- Reluarea exerciţiului de screening al acquis-ului comunitar în anul 2000 la toate cele 31 de capitole de acquis comunitar, inclusiv la cel adoptat în cursul anului 1999. De asemenea, se va accelera procesul de elaborare a documentelor de poziţie, având în vedere intenţia celor două Preşedinţii ale Consiliului Uniunii Europene de a deschide în anul 2000, 12 până la 16 capitole de negociere cu România. 

- Elaborarea unei strategii economice pe termen mediu, care să asigure corelarea celorlalte documente de dezvoltare (Planul Naţional de Adoptare a Acquis-ului, Planul Naţional de Dezvoltare, Planul Naţional de Dezvoltare Rurală).

- Adoptarea cadrului juridic, administrativ şi bugetar necesar programării şi gestionării programelor PHARE, ISPA (infrastructura şi mediu) şi SAPARD (agricultura şi dezvoltare rurală), inclusiv prin introducerea evaluărilor de impact ecologic şi a unor norme relative la achiziţiile publice compatibile cu cele ale UE pentru proiecte co-finanţate de Fondurile Comunitare; înfiinţarea unei agenţii de plăţi funcţionale pentru SAPARD.

- Realizarea priorităţilor din Parteneriatul pentru aderare reactualizat pe baza Raportului anual al Comisiei Europene din octombrie 1999.

- Adoptarea măsurilor necesare pentru favorizarea deciziei UE de anulare a regimului restrictiv de circulaţie a cetăţenilor români în spaţiul UE (întărirea controlului la frontieră, negocierea de acorduri bilaterale cu statele vecine privind regimul frontierei, alinierea la legislaţia şi practica UE în materie de vize).

- Participarea la procesul de dialog, consultare şi cooperare cu UE în domeniul operaţiunilor de gestionare a crizelor care vor fi conduse de UE. Pregătirea în continuare pentru participarea la operaţiunile “de tip Petersberg” şi la activităţile mecanismelor şi organismelor din cadrul UEO, conform statutului României de stat partener asociat al UEO.

- Alinierea poziţiilor de politică externă ale României la poziţiile comune ale UE din domeniul PESC.

- Urmărirea desfăşurării dezbaterilor din cadrul Conferinţei Inter-Guvernamentale din 2000 având ca temă reforma instituţională a UE şi participarea la informările şi la schimbul de vederi pe aceasta temă UE-state candidate.

 

Criteriul acquis-ului comunitar şi al capacităţii administrative

- capacitatea de a-şi asuma obligaţiile impuse de calitatea de membru, printre care se află şi aderarea la scopul unei uniuni politice, economice şi monetare.

Capacitatea României de a-şi asuma acquis-ul a fost evaluată în funcţie de mai mulţi indicatori:

- obligaţiile stabilite în Acordul European, cu precădere cele referitoare la dreptul de stabilire a companiilor, tratament naţional, libera circulaţie a bunurilor, proprietatea intelectuală şi achiziţii guvernamentale;

- implementarea măsurilor stipulate în Cartea Albă, esenţiale pentru stabilirea pieţei unice;

- transpoziţia progresivă a altor părţi din acquis.

România a făcut eforturi semnificative pentru a-şi respecta obligaţiile luate prin Acordul European şi pentru a urma recomandările Cartei Albe; dar ritmul transpoziţiei este foarte scăzut.

Legislaţia românească a preluat numai o mică parte din acquis-ul ce se referă la elementele esenţiale ale Pieţei Unice, inclusiv concurenţa, cu excepţia celei referitoare la proprietatea industrială şi intelectuală. Amploarea progresului care mai trebuie încă făcut necesită eforturi foarte substanţiale şi susţinute, atât în aproximarea legislaţiei cât şi în crearea structurilor de implementare a acesteia. Restructurarea completă a sectorului financiar, astfel încât să poată fi restabilită încrederea publică şi cea a investitorilor, este printre cele mai mari priorităţi.

Funcţionarea cu succes a Pieţei Unice presupune îndeplinirea unui număr mare de condiţii economice de bază, trecând de la desfiinţarea barierelor formale ale liberei circulaţii la alţi factori, cum sunt existenţa la nivelul întregii pieţe a concurenţei libere şi echilibrate pentru agenţii economici, garantarea standardelor sociale minime şi a protecţiei adecvate a mediului. În acest sens, mare parte a legislaţiei comunitare poate fi considerată relevantă pentru Piaţa Unică în măsura în care afectează în mod direct sau indirect una sau alta din condiţiile esenţiale ale pieţei. 

În general, slăbiciunea administraţiei publice constituie o problemă serioasă, care pune sub semnul întrebării atât ritmul cât şi calitatea aproximării legislaţiei. Variatele structuri necesare pentru aplicarea legislaţiei referitoare la piaţa unică nu sunt în prezent capabile să-şi îndeplinească rolul.

Cât despre alte părţi ale acquis-ului, dacă România continuă eforturile de transpoziţie, nu ar trebui să întâmpine dificultăţi majore în aplicarea acestuia în următoarele domenii: învăţământ, pregătirea tineretului; cercetare şi dezvoltare tehnologică; pescuit; întreprinderi mici şi mijlocii; protecţia consumatorului; relaţii comerciale internaţionale. 

Din contră, în domeniile telecomunicaţiilor, audio-vizualului, impozitării şi vămilor, este nevoie de eforturi considerabile.

România nu a creat condiţiile care conduc la un sector privat dinamic şi competitiv. De aceea, industria românească va fi pregatită să facă faţă presiunii concurenţiale de pe piaţa unică numai într-un orizont îndepărtat de timp.

În domeniul protecţiei mediului sunt necesare eforturi foarte importante, incluzând investiţii masive şi consolidarea capacităţii administrative de a controla punerea în aplicare a legislaţiei. O respectare totală a acquis-ului este de aşteptat numai pe termen foarte lung şi va necesita creşterea bugetului public destinat acestui sector.

România a înregistrat un oarecare progres în preluarea acquis-ului în domeniul transportului. Trebuie să-şi mărească eforturile, în special în domeniul taxelor la trasportul rutier şi în sectoarele maritim şi de căi ferate. România va trebui, de asemenea, să furnizeze investiţia necesară completării reţelei transporturilor europene, care este un element esenţial al funcţionării efective a economiei de piaţă.

România trebuie încă să depună eforturi substanţiale pentru a-şi alinia standardele în domeniul politicii sociale şi a forţei de muncă la cele ale Uniunii Europene. Este nevoie de progres în special în legislaţia muncii şi în legătură cu standardele privind sănătatea şi siguranţa la locul de muncă. Este de asemena nevoie de un inspectorat al forţei de muncă care să fie eficient.

În domeniul politicii regionale România abia dacă a început să-şi creeze structurile necesare utilizării eficiente a fondurilor structurale ale Uniunii. Va trebui, de asemenea, să-şi stabilească nişte sisteme eficiente de control financiar.

România trebuie să aplice o reformă fundamentală sectorului său agricol înainte să-şi poată îndeplini obligaţiile de membru. Eforturi deosebite sunt necesare pentru restructurarea agriculturii şi industriei agro-alimentare şi pentru crearea mecanismelor de control al calităţii şi sănătăţii. România va trebui totodată să-şi consolideze structurile administrative responsabile pentru implementarea politicii agricole comune.

Pentru sectorul energetic este nevoie să se depună eforturi în ceea ce priveşte fixarea preţurilor, intervenţia statului în sectorul combustibilului solid şi al uraniului şi în modul de operare al monopolurilor. România are la Cernavodă o centrală nucleară care produce aproximativ 8% din electricitatea ţării. Centrala a fost construită în concordanţă cu tehnologia occidentală. Va trebui să se găsească o soluţie la problema reziduurilor nucleare.

Pe baza analizei asupra capacităţii României de a aplica acquis-ul, nu este încă sigur când va putea România să devină capabilă de a lua şi implementa măsurile necesare pentru a înlătura controlul la frontiere între România şi Statele Membre ale Uniunii, şi de a-l introduce în schimb la frontierele Uniunii.

România nu pare a fi în poziţia de a participa la a treia etapă a uniunii economice şi monetare care implică coordonarea politicilor economice şi liberalizarea completă a mişcării capitalului. Este prematur să judecam dacă România va îndeplini criteriile participării la zona Euro până în momentul aderării sale. Aceasta va depinde de măsura în care succesul transformărilor ei structurale îi va permite să atingă şi să îndeplinească în mod permanent criteriile de convergenţă. Totuşi, acestea nu sunt o condiţie a aderării.

România se confruntă cu o provocare deosebită în domeniul justiţiei şi afacerilor interne. Până acum a făcut progrese limitate în preluarea aquis-ului din acest domeniu. În ultima perioadă de timp, România, şi-a propus un ambiţios program pentru a introduce reformele instituţionale esenţiale.

România ar trebui să fie capabilă să-şi îndeplinească obligaţiile cu privire la politica externă şi de securitate comună. 

România şi-a îmbunătăţit relaţiile cu vecinii săi, în particular cu Ungaria şi Ucraina, şi a pus capăt celor mai multe dintre neînţelegerile cu aceste ţări. 

O decizie asupra acestor trei grupuri de criterii depinde şi de potenţialul sistemelor administrativ şi legal ale unei ţări de a implementa principiile democraţiei şi ale economiei de piaţă şi de aplicare şi punerea în practică a acquis-ului.

Pentru a avea capacitatea de aplicare efectivă a acquis-ului, structurile administrative din România trebuie să treacă printr-un proces major şi susţinut de reformă.

Capacitatea sistemului juridic de a asigura aplicarea uniformă a legislaţiei comunitare este de foarte mare importanţă, mai ales pentru implementarea legislaţiei privind piaţa unică. Nu se poate încă aprecia care sunt perspectivele României în acest sector.

Metoda folosită în pregătirea acestor Opinii a fost analizarea situaţiei existente în fiecare ţară candidată, urmărirea proiecţiilor pe termen mediu şi evaluarea progresului şi a reformelor existente. 

În lumina acestor consideraţii, Comisia concluzionează că:

• Actuala îmbunătăţire a situaţiei din România, indică faptul că România este pe cale să îndeplinească criteriul politic;

• România a făcut progrese considerabile în crearea unei economii de piaţă, dar va întâmpina numeroase dificultăţi în a face faţă pe termen mediu, presiunilor concurenţiale şi forţelor pieţei din cadrul Uniunii;

• În ciuda progreselor înregistrate, România nu a transpus în legislaţia sa, şi nici nu a preluat multe dintre elementele esenţiale ale aquis-ului, în mod special cele referitoare la piaţa internă. De aceea, nu este sigur că România îşi va putea asuma obligaţiile de membru pe termen mediu. De asemenea, eforturi considerabile vor fi necesare în domeniul protecţiei mediului, transportului, ocupării forţei de muncă şi politicii sociale, justiţiei şi afacerilor interne, ca şi în cel al agriculturii. Pe scurt, o reformă administrativă esenţială este indispensabilă dacă România doreşte să aibă structurile capabile să implementeze şi să aplice aquis-ul în mod eficient.

În concluzie, în perioada scursă până în prezent, tranziţia a fost incoerentă şi incompletă datorită unui complex de factori, dintre care unii de natură internă, iar alţii de natură externă (lipsa unui ajutor extern constant şi predictibil), ancora pentru păstrarea echilibrelor macroeconomice – obiectivul de bază monetară urmarit de BNR ca mijloc de stăpânire a inflaţiei – a fost desigur insuficientă şi fragilă faţă de diversitatea şi complexitatea problemelor ridicate de transformarea întregii societăţi româneşti. 

România intră acum într-un nou timp istoric, întrucât invitarea la negocierile de aderare la UE permite apelul la un alt fel de ancoră, de natură instituţională. Noua situaţie poate inversa percepţiile negative ale cercurilor financiare internaţionale cu privire la soliditatea angajamentului pentru reformă economică al României.

 

16. De ce respectarea drepturilor omului este o pre-condiţie a aderării la UE?
Drepturile omului şi protecţia minorităţilor

A. Drepturile civile şi politice

Situaţia actuală

Uniunea Europeană este prin excelenţă spaţiul unde drepturile omului au căpătat valoare de lege fundamentală de existenţă. Construcţia Europei Unite este imposibil de imaginat fără aceste valori: cetăţean, securitate, prosperitate, drepturile omului, interculturalitate, respect al minorităţilor. 

În considerarea acestei accepţiuni, autorităţile române pornesc de la principiul fundamental potrivit căruia, alături de dezvoltarea durabilă, garantarea respectării unui ansamblu vast de drepturi şi libertăţi fundamentale pentru fiecare individ constituie cheia asigurării prosperităţii şi echilibrului în societatea românească.

În Avizul din 1997 şi în Rapoartele din 1998 şi 1999, Comisia Europeană menţionează faptul că România a adoptat diferite norme interne menite să asigure un respect crescând pentru drepturile omului.

Protecţia oferită de legislaţia internă este consolidată prin aplicarea unor convenţii internaţionale, în primul rând a Convenţiei europene pentru apărarea drepturilor omului şi a protocoalelor adiţionale la aceasta. Potrivit Constituţiei din 1991, tratatele internaţionale ratificate de parlament devin parte componentă a legislaţiei interne, iar tratatele internaţionale privind drepturile fundamentale au prioritate asupra legislaţiei interne.

România este, de asemenea, parte la Convenţia europeană pentru prevenirea torturii, la mai multe convenţii adoptate în cadrul Consiliului Europei, la pactele privind drepturile omului încheiate în cadrul Organizaţiei Naţiunilor Unite.

Persoanele fizice se bucură de dreptul necondiţionat de a sesiza Curtea Europeană a Drepturilor Omului în cazul în care nu sunt mulţumite de protecţia acordată de autorităţile naţionale drepturilor lor.

Constituţia recunoaşte fiecărei persoane dreptul de a se adresa justiţiei, dreptul la un minimum de mijloace de subzistenţa şi la protecţie socială, dreptul de asociere sindicală, dreptul la educaţie, libertatea de constiinţa etc.

Libertatea de asociere şi de întrunire sunt de asemenea garantate de Constituţie şi sunt exercitate fără îngrădiri. Cenzura este interzisă iar libertatea de exprimare se exercită prin intermediul unui larg spectru de mijloace de comunicare în masă.

Cît priveşte măsurile privative de libertate, arestul preventiv este, de asemenea, supus controlului judecătoresc la fiecare 30 zile, pentru a se stabili dacă aplicarea măsurii este necesară în continuare.

Îmbunatăţirea condiţiilor din penitenciare, o problemă sensibilă din perspectiva marilor necesităţi din investiţii, progresează prin lărgirea şi modernizarea capacităţilor de deţinere şi prin punerea în funcţiune a altora noi.

Îmbunătăţirea vizibilă a tratamentului aplicat celor aflaţi în arest preventiv sau detinuţi în vederea executării pedepselor în unităţile administrate de Direcţia Generală a Penitenciarelor, precum şi conduita corespunzatoare a personalului de supraveghere sunt apreciate ca pozitive de organizaţiile neguvernamentale române şi străine, care sunt implicate în programe de resocializare a celor aflaţi în penitenciare.

În vederea tragerii la răspundere penală a cadrelor de politie care se fac vinovate de abuzuri, soluţia aleasă de autorităţile române este aceea a trecerii urmăririi penale şi judecării acestor fapte din competenţa parchetelor şi instanţelor militare în cea a parchetelor şi instanţelor civile. Astfel, măsura în care progresează demilitarizarea poliţiei nu va mai avea influenţă asupra răspunderii personalului militar pentru abuzuri. De altfel ultimul grad de jurisdicţie pentru cauzele care privesc asemenea fapte îl reprezintă deja o instanţă civilă, prin desfiinţarea secţiei militare a Curţii Supreme de Justiţie (Legea nr. 43/1999).

În acest context, merită menţionată şi trecerea Poliţiei judiciare din cadrul Inspectoratului General al Poliţiei sub conducerea operativă a parchetelor civile, ceea ce va spori eficienţa activităţii de urmărire penală şi va reduce durata acesteia.

Libertăţile religioase sunt recunoscute şi respectate pe deplin iar noul proiect al legii privind cultele religioase şi exercitarea libertăţii religioase va impune un regim juridic unitar atât pentru culte, cât şi pentru asociaţiile cu caracter religios, permiţând tuturor persoanelor fizice indiferent de cetăţenie, să desfăşoare activităţi de cult în acord cu propria credinţă religioasă a fiecăreia.

Pedepsele severe prevăzute de Codul Penal pentru răspândirea de informaţii false sau calomnie pot constitui îngrădiri serioase ale libertăţii de exprimare a ziariştilor. În ce priveşte egalitatea în faţa legii, homosexualii sunt potenţial expuşi abuzurilor din cauza neclarităţii termenului de “scandal public” folosit în Codul Penal în legătură cu relaţiile sexuale între persoane de acelaşi sex. Totuşi, în practică nici o persoană nu a mai fost în ultimii ani acuzată şi judecată, şi nici nu se mai află în stare de detenţie pentru desfăşurarea de raporturi liber consimţite cu alte persoane adulte de acelaşi sex. Dispoziţiile legislative vor fi însă corectate în curând prin adoptarea de către Parlament a modificărilor care se impun.

Constituţia României garantează prin art. 29 libertatea de credinţă religioasă, arătând că aceasta nu se poate limita în nici un fel şi că nimeni nu poate fi constrâns să adere la o religie contrară propriilor sale convingeri. Deoarece legea existentă (Decretul 154) datează din 1948 şi prevederile acestei legi încă nu au fost adaptate la noile realităţi ale vieţii religioase din România, trebuie redactată o nouă lege în domeniu, care să asigure cadrul legislativ necesar exercitării drepturilor religioase în România. În vederea asigurării transparenţei, respectării şi exercitării acestor drepturi, se va publica un Anuar al credinţelor religioase din România, care va reflecta drepturile religioase, precum şi dinamica vieţii religioase din România.

Instituţia Avocatul Poporului funcţionează efectiv din decembrie 1997, când au fost numiţi doi adjuncţi şi a fost adoptat regulamentul de funcţionare. După o perioadă de aproximativ un an, instituţia Avocatul Poporului este în prezent complet funcţională, având 70 de angajaţi, din care 40 se ocupă efectiv de cazuri.

Avocatul Poporului a primit aproximativ 5500 de plângeri, şi anume 1168 în 1997, 2985 în 1998 şi 1342 până la 1 aprilie 1999. Avocatul Poporului a preluat un număr semnificativ de plângeri în domeniul restituirii proprietăţilor naţionalizate sau confiscate sau în ce priveşte restituirea terenurilor în general, dar numai în cazul în care petiţionarii beneficiază de hotărâri judecătoreşti definitive, iar organele abilitate cu punerea în aplicare a acestor hotărâri nu le respectă sau au tendinţa de a amâna punerea lor în aplicare. Celelalte cazuri primite în 1997 şi 1998 acoperă în general alte domenii, cum ar fi: pensii şi drepturi sociale, drepturi ale foştilor deţinuţi politici, protecţia persoanelor cu handicap, protecţia angajaţilor împotriva concedierilor colective ilegale, protecţia copiilor defavorizaţi, locuinţele sociale, protecţia consumatorului, activitatea poliţiei, regimul de detenţie, drepturile azilanţilor şi refugiaţilor.

Priorităţi pe termen scurt

Obiectivul fundamental al acţiunilor în acest domeniu îl constituie îmbunătăţirea garanţiilor drepturilor fundamentale ale persoanelor şi sporirea eficienţei acestor garanţii. Acest obiectiv complex va fi atins prin:

-Modificarea Codului penal, prin modernizarea unora dintre prevederile sale şi armonizarea conţinutului lor cu standardele europene comune în materie penală, aşa cum apar în Convenţia europeană a drepturilor omului.

-Se urmăreşte modificarea duratei pedepselor aplicabile unor infracţiuni, ca şi instituirea unor sancţiuni alternative. Definiţia legală a unor infracţiuni ca de exemplu, insulta, calomnia, ofensa adusă autorităţii, homosexualitatea – va fi, de asemenea, modificată.

-Modificarea Codului de procedura penală, astfel ca prevederile acestuia să fie pe deplin compatibile cu Convenţia europeană a drepturilor omului: înfiinţarea instituţiei judecătorului cu atribuţii în faza de urmărire penală, ca magistrat independent ce are competenţa de a decide cu privire la măsurile care restrâng libertăţile individuale, inclusiv ascultările telefonice; controlul judecătoresc complet asupra măsurilor luate de procuror în faza de urmărire penală; introducerea limitei de timp pentru desăaşurarea urmăririi penale (1 an).

-Modificarea Codului de procedură civilă în scopul simplificării unor proceduri, al accelerării judecăţilor şi al facilitării punerii în executare a hotărârilor judecătoreşti. Se au în vedere măsuri speciale în ceea ce priveşte procedurile aplicabile litigiilor comerciale. Vor fi prevăzute sancţiuni pentru folosirea cu rea credinţă a drepturilor procesuale, în special a acelora ce pot determina prelungirea duratei proceselor. Se urmăreşte, de asemenea, redeschiderea procedurilor judiciare ulterior pronunţării unei hotărâri de către Curtea Europeană a Drepturilor Omului.

-Adoptarea unei noi legi privind executarea pedepselor privative de libertate. Prevederile acestei legi vor reflecta o filozofie diferită privind natura şi amploarea pedepsei, potrivit căreia lipsirea de libertate este sancţiunea fundamentală, însă persoanele condamnate continuă să se bucure de celelalte drepturi şi libertăţi fundamentale.

-Îmbunătăţirea regimului de detenţie prin aplicarea noii legi, ca şi prin lărgirea unora dintre capacităţile de detenţie existente şi constituirea câtorva noi.

-Ameliorarea condiţiilor materiale ale accesului la justiţie, în vederea sporirii accesibilităţii pentru public a procedurilor judiciare. Distribuţia echitabilă a numărului de dosare şi o mai bună evidenţă a dosarelor vor fi realizate prin extinderea folosirii echipamentelor informatice.

-Redactarea unor noi regulamente de funcţionare a instanţelor şi parchetelor, în vederea unei depline puneri în aplicare a modificărilor şi completărilor aduse codurilor de procedură civilă şi penală.

-Adoptarea legii privind sistemul de probaţiune, pentru facilitarea reinserţiei sociale a persoanelor condamnate la pedepse privative de libertate după executarea unei părţi a pedepsei, sub supravegherea consilierilor pentru probaţiune.

-Această nouă instituţie din legislaţia românească, inspirată din legislaţia statelor membre ale UE, este menită să stabilească un echilibru între protecţia intereselor comunităţii şi a ordinii publice şi necesităţile persoanelor care încalcă legea, în vederea recuperării lor sociale eficiente şi rapide.

-Modificarea Legii nr. 21/1991 privind cetăţenia înainte de ratificarea Convenţiei Europene aplicabile în domeniu (STE-165), în vederea armonizării dispoziţiilor sale cu cele ale Convenţiei şi pentru reducerea numărului persoanelor apatride.

-Asigurarea transparenţei respectării şi exercitării drepturilor religioase în România. Constituţia României din 1991 garantează prin art. 29 libertatea de credinţă religioasă, arătând că aceasta nu se poate limita în nici un fel şi că nimeni nu poate fi constrâns să adere la o religie contrară propriilor sale convingeri. Deoarece legea existentă datează din 1948 şi prevederile acestei legi nu au fost încă adaptate la noile realităţi ale vieţii religioase din România, trebuie redactată o nouă lege în domeniu, care să asigure cadrul legislativ necesar exercitării drepturilor religioase în România.

 

 

Priorităţi pe termen mediu

-Elaborarea unui studiu privind compatibilitatea legislaţiei române cu dispoziţiile Convenţiei europene a drepturilor omului în alte materii decât procedurile civile şi penale, pentru a detecta posibilele neconcordanţe. Studiul va servi ca suport pentru schimbări legislative ulterioare în domeniile relevante.

-În vederea asigurării transparenţei, respectării şi exercitării drepturilor religioase în România, se va publica un Anuar al credinţelor religioase din România, care va reflecta exercitarea drepturilor religioase, precum şi dinamica vieţii religioase din România.

-Aplicarea modificărilor legislative efectuate pe termen scurt, precum şi continuarea transformărilor funcţionale în domeniul judiciar vor constitui preocupări majore pe termen mediu, pentru a asigura apropierea între cetăţean şi actul de justiţie.

Obiective instituţionale

-Crearea instituţiei judecătorului cu atribuţii în faza de urmărire penală.

-Restrângerea radicală a competenţei parchetelor şi instanţelor militare.

-Crearea şi asigurarea unei funcţionări eficiente şi credibile social a sistemului de probaţiune.

-Crearea instituţiei judecătorului cu atribuţii în executarea pedepselor.

O atenţie specială se va acorda dezvoltării societăţii civile, îndeosebi prin stimularea activităţii organizaţiilor neguvernamentale (ONG). Până la sfârşitul anului 1998 numărul acestora a depăşit 13000, multe dintre ele constituind un factor activ în domeniul drepturilor omului sau al protecţiei defavorizate. Raporturi parteneriale fructuoase s-au stabilit între diferite instituţii ale administraţiei publice centrale şi locale pe de o parte, şi grupuri de ONG-uri active în domeniile respective pe de altă parte. În acest domeniu, Guvernul urmăreşte simplificarea cadrului normativ pentru înfiinţarea şi funcţionarea asociaţiilor fără scop lucrativ şi a fundaţiilor. Aceasta se va realiza prin promovarea în Parlament a proiectului de lege deja elaborat de Ministerul Justiţiei. Proiectul urmăreşte şi direcţionarea facilităţilor fiscale acordate organizaţiilor neguvernamentale către creşterea efectivităţii acestora.

Protecţia copilului

Situaţia actuală

Conform Strategiei guvernamentale de reformă a sistemului de protecţie a copilului elaborată de Departamentul pentru Protecţia Copilului, aprobată şi însuşită de Guvernul României în martie 1997, în momentul de faţă a fost realizată descentralizarea sistemului de protecţie şi responsabilizarea administraţiilor locale în problematica sensibilă a copilului în dificultate, răspunzând astfel prevederilor cuprinse în Tratatul de la Maastricht de transfer a unei părţi importante a puterii de decizie şi implicit a responsabilităţii către autorităţile publice locale, conform principiului care prevede ca deciziile să fie luate cât mai aproape posibil de cetăţean. 

În acest sens este organizat şi funcţionează cadrul instituţional la nivel local (judeţean şi al sectoarelor municipiului Bucureşti) iar serviciile publice specializate pentru protecţia copilului şi-au elaborat strategiile judeţene şi sunt în faza de implementare a acestora. Pe de altă parte, a fost încheiat procesul de transfer al instituţiilor rezidenţiale pentru protecţia copilului din subordinea diferitelor ministere la autorităţile judeţene, oferindu-le astfel acestora instrumentele pentru respectarea atribuţiilor conform legislaţiei în vigoare şi implicit un management eficient al resurselor de la nivel local.

Departamentul pentru Protecţia Copilului a realizat parteneriatul democratic între autorităţile centrale şi cele locale prin contractele ferme de colaborare cu toate cele 47 de judeţe şi sectoare ale municipiului Bucureşti.

Priorităţi pe termen scurt şi mediu

Complexitatea problematicii copilului aflat în dificultate, relevată de demersurile implementării strategiei guvernamentale, a determinat modificarea şi extinderea atribuţiilor şi competenţelor Departamentului pentru Protecţia Copilului, aspect reflectat de iniţierea şi aprobarea Ordonanţei de Urgenţă nr. 34/1998 privind reorganizarea Departamentului pentru Protecţia Copilului şi Hotărârea Guvernului nr. 875/1998 privind organizarea şi funcţionarea Departamentului pentru Protecţia Copilului.

Potrivit acestor noi reglementări legale se continuă eforturile în direcţia consolidării şi diversificării unui sistem de protecţie care să asigure dezvoltarea deplină şi armonioasă a personalităţii copilului, urmărind în principal următoarele priorităţi:

-crearea şi diversificarea serviciilor specializate pentru protecţia copilului;

-restructurarea instituţiilor rezidenţiale de protecţie a copilului şi reconversia administrării resurselor acestora;

-armonizarea legislaţiei naţionale cu legislaţia internaţională/comunitară în domeniul protecţiei copilului;

-crearea şi dezvoltarea unui sistem naţional de monitorizare şi evaluare a serviciilor pentru protecţia copilului.

Demersurile efectuate pentru atingerea acestor obiective urmăresc pe de o parte îmbunătăţirea calităţii îngrijirii copiilor aflaţi în sistemul rezidenţial, cu respectarea principiului fundamental al primordialităţii interesului superior al copilului iar pe de altă parte, iniţierea şi multiplicarea unor servicii integrate în comunitate, de sprijin şi asistenţă pentru prevenirea situaţiilor care pun în pericol securitatea şi dezvoltarea copilului. În acelaşi timp, se are în vedere o eficientizare a gestionării şi utilizării resurselor existente la nivelul comunităţilor locale, printr-o abordare şi distribuire unitară a acestora.

Crearea şi dezvoltarea unui sistem naţional de monitorizare şi evaluare a serviciilor pentru protecţia copilului a apărut ca o necesitate pentru urmărirea indicatorilor specifici sistemului de protecţie a copilului, permiţând obţinerea unei imagini reale şi actuale a stadiului atins de reformă, precum şi elaborarea unor planuri de perspectivă în concordanţă cu necesităţile evidenţiate la nivelul ţării.

Potrivit atribuţiilor care-i revin în conformitate cu prevederile Ordonanţei de Urgenţă nr. 34/1998, Departamentul pentru Protecţia Copilului a avut permanent în vedere iniţierea de propuneri de acte normative care să asigure promovarea şi aplicarea efectivă a principiilor şi normelor tratatelor internaţionale în domeniul protecţiei drepturilor copilului, în sistemul românesc promovat odată cu iniţierea reformei în domeniu.

Autorităţile române sunt conştiente că simpla descentralizare a responsabilităţilor nu rezolvă în întregime problemele copiilor aflaţi în dificultate. O atenţie deosebită va fi acordată, de aceea, cu maximă urgenţă, rezolvării problemelor financiare ale instituţiilor de îngrijire, atât pe termen scurt (prin intervenţii financiare), cât şi pe termen lung (prin asigurarea pe cale legislativă, a unor fundamente bugetare constante şi solide pentru aceste instituţii).

B. Drepturile economice, sociale şi culturale

Situaţia actuală

Europa socială, ca nou concept al construcţiei Uniunii Europene, se întemeiază pe conştiinţa drepturilor sociale fundamentale aşa cum au fost ele enunţate în Carta socială europeană de la Torino (1961) şi în Carta comunitară a drepturilor sociale fundamentale ale lucrătorilor din 1989.

Consacrate prin Tratatul de la Amsterdam, (art. 136 şi urm.), promovarea ocupării forţei de muncă, îmbunătăţirea condiţiilor de muncă şi de viaţă permit egalizarea lor progresivă, o protecţie socială adecvată, dialogul social şi dezvoltarea resurselor umane în vederea atingerii unui nivel de ocupare ridicat şi durabil, precum şi a combaterii excluderii sociale.

Pentru România, realizarea convergenţei cu nivelul de dezvoltare al Uniunii Europene, cu cel al Statelor Membre luate individual, presupune un dinamism particular al proceselor de coeziune economică şi socială, în cadrul cărora dialogul social deţine un rol aparte.

România este deopotrivă preocupată atât de relansarea economică, cât şi de amorsarea dialogului social la nivel central şi local. Acest obiectiv este înscris în Programul de guvernare, fiind impus de modificările structurale ample ale societăţii. Pentru realizarea sa, România a inclus în cadrul strategiilor de guvernare şi reforma juridică şi instituţională care să asigure formarea şi funcţionarea unui cadru adecvat pentru dialogul social, în conformitate cu democratizarea societăţii şi cu exigenţele economiei de piaţă.

În Programul de dezvoltare a României până în anul 2000 se acordă o atenţie deosebită dialogului cu partenerii sociali în adoptarea unor soluţii referitoare la politica din domeniul relaţiilor de muncă, al asigurărilor sociale şi protecţiei sociale pentru toate categoriile de persoane, soluţii care se concetrează în special asupra câtorva mari teme.

Principalele acţiuni întreprinse în domeniul dialogului social s-au concentrat pe 4 direcţii fundamentale:

-Instituţionalizarea dialogului social prin crearea organismelor de consultare între partenerii sociali, la nivel central şi local;

-Consolidarea rolului partenerilor sociali;

-Descentralizarea deciziei administrative în domeniul raporturilor de muncă şi atragerea partenerilor sociali în cercul decizional;

-Asigurarea unei protecţii sociale focalizate pe categorii de populaţie şi nevoi.

Procesul de implementare a cadrului instituţional al dialogului social s-a desfăşurat pe baza coordonatelor principale stabilite de Carta Comunitară a Drepturilor Sociale Fundamentale ale

Lucrătorilor şi de reglementările comunitare în materie de drept al muncii şi condiţii de muncă.

Actele normative adoptate în acest scop au reglementat procedurile de informare, consultare şi

participare a reprezentanţilor salariaţilor la luarea deciziilor cere îi pot afecta, în special în situaţiile care apar în urma aplicării programelor de restructurare economică: concedieri colective, transferul dreptului de proprietate, falimentul şi/sau lichidarea judiciară. Un impuls deosebit al acestor politici va fi imprimat prin aplicarea Cartei Sociale Europene revizuite, pe care România a ratificat-o prin Legea nr.74/1999.

Dialogul social

În afara necesităţii adoptării întregului acquis comunitar fără nici o abatere şi fără o perioadă de tranziţie prea lungă, în Cartea Albă a Comisiei pentru pregătirea asocierii ţărilor central şi est-europene, adoptată în 1995, a apărut noţiunea de dialog social, negocierea colectivă şi aranjamentele liber negociate în cadrul autonomiei partenerilor sociali urmând să joace un rol important atât la nivel naţional, cât şi european. Din aceasta cauză a apărut necesitatea dezvoltării unor adevărate organisme democratice şi independente ale partenerilor sociali, care să acţioneze în baza autonomiei de care beneficiază, atât la nivel naţional, cât şi european.

Cadrul general de desfăşurare a dialogului social la nivel naţional a fost instituit prin legea care reglementează organizarea si funcţionarea Consiliului Economic şi Social, organism tripartit autonom, de interes public, cu personalitate juridică, constituit în scopul realizării dialogului social între Guvern, sindicate şi patronat.

În conformitate cu prevederile Legii nr.109/2.07.1997 şi ale Regulamentului de organizare şi funcţionare a Consiliului Economic si Social, Guvernul României (în baza Hotărârii nr. 875/24 decembrie 1997) şi-a desemnat reprezentanţii în structura Consiliului, care este condus de un preşedinte, numit pe o perioadă de 4 ani. În prezent, această funcţie este deţinută de un secretar de stat din cadrul Ministerului Muncii şi Protecţiei Sociale.

Prin Hotărârea Guvernului României nr. 89/31.03.1997, în cadrul ministerelor şi prefecturilor au fost înfiinţate Comisii consultative de dialog social între administraţia publică, sindicate şi patronat care lucrează în sesiuni lunare.

Partenerii sociali

Sindicatele beneficiază încă din 1991 de o lege specifică, care reglementează organizarea şi activitatea acestora, Legea nr. 54/1991. În prezent există 5 organizaţii (confederaţii) sindicale reprezentative la nivel naţional, care fac parte din Consiliul Economic şi Social. Sindicatele au

relaţii normale cu organizaţiile similare din cadrul UE. Se consideră că nu există probleme deosebite în acest caz.

Datorită tranziţiei de la economia centralizată la economia de piaţă, apariţia patronilor ca proprietari ai afacerilor, precum şi creşterea rolului lor până la adevarata lor importanţă în cadrul relaţiilor dintre muncă şi capital, a urmat un traseu sinuos şi lung, procesul fiind în continuă desfăşurare în paralel cu procesul de privatizare. Din această cauză patronatele, ca organizaţii reprezentative ale deţinătorilor de capital, nu au încă o lege de organizare şi funcţionare, proiectul acestei legi fiind în dezbatere la Parlament. În prezent există 8 organizaţii (confederaţii) patronale reprezentative la nivel naţional care fac parte din Consiliul Economic şi Social. Deşi au existat legături între unele dintre acestea cu UNICE (Union of Industrial and Employers’ Confederation) cum ar fi UGIR 1903, România nu a fost încă primită ca membru în UNICE din cauza faptului că încă nu există o organizaţie patronală suficient de puternică pentru a fi luată în consideraţie ca fiind reprezentativă la nivel european.

În cadrul Simpozionului de la Varşovia, organizat între 17-19.03.1999 de către Comisia Europeană şi UNICE, au fost formulate următoarele 3 concluzii:

1. dialogul UE cu ţările candidate se va purta în viitor şi prin intermediul unei confederaţii patronale cu reprezentativitate naţională;

2. fiecare parte componentă a relaţiei tripartite trebuie să-şi asume responsabilităţile proprii în relaţiile cu partenerii de dialog social în mod distinct, implicit şi explicit; 

3. nu se poate vorbi de integrare decât în condiţii de stabilitate socială.

În acest sens, se consideră că este necesar un proiect de acordare de sprijin pentru ca una din organizaţiile patronale existente în România să capete caracter reprezentativ pe plan european şi să fie primită ca membru cu drepturi depline în UNICE.

Din punctul de vedere al gestionării la nivelul administraţiei centrale a relaţiilor cu partenerii sociali, prin HG 873/1998 s-a înfiinţat, în cadrul Guvernului, Departamentul pentru Dialog Social. În prezent, pentru mai buna sa funcţionare se impune realizarea unui program de pregătire la nivel european.

Stimularea negocierii libere a condiţiilor de muncă şi a salariului

În acest context, politicile au fost orientate cu precădere în direcţia creării unui cadru legislativ şi instituţional care să stimuleze negocierea liberă a condiţiilor de muncă şi a salariului, cu respectarea nivelurilor minime prevăzute de lege. Rolul statului se rezumă la acela de moderator al dialogului dintre partenerii sociali şi de garant al echivalenţei şi echităţii prestaţiilor.

Reglementarea raporturilor de muncă

Un rol important în garantarea dreptului la informare şi consultare al salariaţilor îl are Legea contractului colectiv de muncă, modificată şi completată în anul 1997, care prevede negocierea colectivă obligatorie.

În România, negocierea colectivă are loc în fiecare an şi are ca obiect: salariile, durata timpului de lucru, programul şi condiţiile de muncă. Initiaţiva negocierii trebuie să aparţină angajatorului.

Acesta este obligat să pună la dispoziţia delegaţilor sindicali sau a reprezentanţilor salariaţilor informaţii care să le permită o analiză comparată a situaţiei locurilor de muncă, a clasificării profesiilor şi meseriilor, a nivelului de salarizare, a duratei timpului de lucru şi a organizării programului de lucru.

Din punctul de vedere al relaţiilor muncă - capital, se apreciază că problema falimentului şi a reorganizării judiciare a agenţilor economici vor avea implicaţii majore atât în domeniul relaţiilor dintre patronate şi sindicate, pentru realizarea stabilităţii sociale, cât şi implicaţii la nivel european în cazul societăţilor cu participare de capital din UE.

În 1995 a fost emisă Legea nr. 64 privind procedura reorganizării judiciare şi a falimentului, ulterior modificată şi completată prin Ordonanţa de Urgenţă nr.58/1997 şi prin Legea nr. 99/1999 privind unele măsuri pentru accelerarea reformei. Totuşi nu există un Regulament de procedură a falimentului.

Realităţile peisajului social din România impun cu prioritate modificarea Legii nr.15/1991 privind soluţionarea conflictelor de muncă. Proiectul acestei modificări a fost aprobat de Guvern la 29 iunie 1998 şi se află în prezent pe ordinea de zi a Senatului.

Prin acest act normativ se propune clasificarea şi definirea conflictelor de muncă în raport cu obiectul acestora în două mari categorii - conflicte de drepturi şi conflicte de interese.

Astfel, conflictele de drepturi privesc drepturile şi obligaţiile partenerilor sociali şi au ca obiect acordarea unor drepturi sau executarea unor obligatii decurgând din legi sau alte acte normative, precum şi din contractele colective sau individuale de muncă. Conflictele de drepturi pot fi declanşate în urmatoarele situaţii:

-conducerea unităţii refuză negocierea unui nou contract colectiv de muncă, în condiţiile în care contractul colectiv de muncă anterior a încetat;

-cu toate că negocierile au fost definitivate, conducerea unităţii refuză nejustificat semnarea contractului colectiv de muncă;

-conducerea unităţii nu îşi îndeplineşte obligaţiile prevăzute de lege de începere a negocierilor anuale obligatorii privind salariile, durata timpului de lucru, programul de lucru şi condiţiile de muncă.

Conflictele de interese care privesc latura profesională, socială sau economică şi au ca obiect stabilirea condiţiilor de muncă cu ocazia negocierii contractelor colective de muncă. Conflictele de interese pot avea loc:

-la nivelul unităţilor;

-la nivelul grupurilor de unităţi, al ramurilor ori la nivel naţional;

În medierea conflictelor de interese, prin proiectul legii, se propune introducerea procedurilor de conciliere, mediere şi arbitraj, iar pentru conflictele de drepturi se propune modificarea procedurii de soluţionare.

Alte modificări, de substanţă, se referă la reglementarea grevelor de solidaritate, diminuarea restricţiilor în ceea ce priveşte declanşarea grevelor (actualul articol 45 din Legea 15/1991), precum şi implicarea Consiliului Economic şi Social în acest domeniu.

Se propun sancţiuni severe pentru persoanele care încalcă procedurile de declanşare a conflictelor de interese, precum şi pentru cei vinovaţi de nerespectarea hotărârilor judecătoreşti.

Protecţia persoanelor cu handicap

În urma adoptării de către Guvernul României a H.G. 939/1997 a fost înfiinţat Secretariatul de

Stat pentru Persoanele cu Handicap (SSPH) aflat în subordinea Guvernului, prin reorganizarea Secretariatului de Stat pentru Handicapaţi.

Cadrul legislativ al protecţiei acestei categorii speciale şi pentru funcţionarea Secretariatului de Stat pentru Persoanele cu Handicap este asigurat de Legea 53/1992 privind “protecţia specială a persoanelor handicapate” şi de Legea 57/1992 privind “încadrarea în muncă a persoanelor handicapate”.

În prezent Secretariatul de Stat pentru Persoanele cu Handicap, ţinând cont de recomandările Uniunii Europene, a elaborat un proiect de lege privind protecţia specială şi integrarea socială a persoanelor cu handicap care va înlocui legile 53 si 57. Aceste două legi, deşi o noutate în domeniu la vremea respectivă, sunt lacunare şi se dovedesc a fi, în prezent, depăşite de realităţile economice şi sociale.

Greutăţile cu care au fost confruntate în ultimul an unităţile de asistenţă specială ca urmare a descentralizării şi finanţării de la bugetele locale, fac necesară includerea în prezentul proiect a unui capitol în care să fie reglementate în mod special atât organizarea şi funcţionarea acestor unităţi, cât şi readucerea lor sub finanţarea directă a Secretariatului de Stat pentru Persoanele cu Handicap.

Priorităţi pe termen scurt

O nouă Lege privind sindicatele (fosta Lege nr.54/1991). 

Vor fi îmbunătăţiri reale în ceea ce priveşte procedura de consituire, organizare şi funcţionare a organizaţiilor sindicale. Acest proiect a fost supus dezbaterii tuturor partenerilor sociali, urmând a fi înaintat spre aprobare Guvernului şi Parlamentului.

Legea privind asociaţiile patronale. 

Această Lege cuprinde un ansamblu de norme de natură să precizeze şi să întărească rolul patronatului într-un partener social credibil şi solid. Proiectul se află în Parlament spre dezbatere.

Proiectul de modificare a Legii nr.15/1991 privind soluţionarea conflictelor de muncă. 

Protecţia persoanelor cu handicap

Obiectivele strategice pentru protecţia persoanelor cu handicap sunt armonizarea cadrului legislativ naţional cu cel european şi dezvoltarea, consolidarea şi creşterea capacităţii instituţionale şi a seviciilor publice specializate pentru protecţia drepturilor persoanelor cu handicap, dezvoltarea serviciilor alternative şi îmbunătăţirea cadrului legislativ pentru asigurarea unor surse financiare constante pentru protecţia acestei categorii de persoane.

Pentru realizarea acestor obiective sunt prevăzute pe termen scurt următoarele:

-Legea privind protecţia specială şi încadrarea în muncă a persoanelor cu handicap.

-Act normativ pentru organizarea şi funcţionarea centrelor de tip privat.

-Reglementări privind asigurarea egalităţii sanselor persoanelor cu handicap.

În plan funcţional, vor fi luate măsuri pentru a asigura respectarea efectivă a drepturilor şi facilităţilor pe care legislaţia actuală le prevede pentru persoanele cu handicap, precum şi pentru creşterea eficienţei organelor descentralizate.

Libertatea de credinţă şi religie

Asigurarea transparenţei respectării şi exercitării drepturilor religioase în România reprezintă obiectivul prioritar în domeniul drepturilor religioase.

Constituţia României din 1991 garantează prin Art. 29 libertatea credinţelor religioase, arătând că acestea nu pot fi îngrădite sub nici o formă şi nimeni nu poate fi constrâns să adere la o credinţă religioasă contrar convingerilor sale. Dat fiind faptul că legea în vigoare (decretul 154) datează din 1948 şi că dispoziţiile acestui act normativ nu au fost încă adaptate noilor realităţi ale vieţii religioase din România, se impune adoptarea unui nou act normativ în domeniu, care să asigure cadrul legislativ necesar exercitării drepturilor religioase în România.

Priorităţi pe termen mediu

Dialog social

-Întărirea capacităţii instituţionale a personalului din Departamentul pentru Dialog Social la nivelul stantardelor europene;

-Întărirea instituţională a confederaţiei patronale pentru a putea atinge standardele necesare pentru a fi primită în UNICE.

Pentru realizarea acestor obiective, sunt necesare următoarele măsuri:

Programe de pregătire a personalului din Departamentul pentru Dialog Social la nivel european asupra următoarelor aspecte:

-Managementul dialogului social în cadrul sindicatelor, patronatelor, guvernului, pregătirii profesionale, experienţei împărtăşite cu organizaţii similare ale Uniunii Europene inclusiv seminarii tripartite privind conţinutul şi limitele dialogului social.

-Crearea unui sistem de baze de date asupra monitorizării dialogului social inclusiv:

a) o reţea de calculatoare în cadrul Departamentului pentru Dialog Social conectată la comisiile tripartite de dialog social a ministerelor şi prefecturilor;

b) elaborarea de soft pentru baza de date;

c) implementarea sistemului.

Drepturi religioase

În vederea asigurării transparenţei, respectării şi exercitării drepturilor religioase va fi elaborat un Anuar al cultelor religioase din România, care va reflecta exercitarea drepturilor religioase, precum şi a dinamicii vieţii religioase în România.

Protecţia persoanelor cu handicap

Pe termen mediu s-a stabilit continuarea reformei instituţionale şi a sistemului de servicii adresate persoanelor cu handicap şi anume:

-Dezvoltarea sistemului de monitorizare şi evaluare a respectării drepturilor persoanelor cu handicap.

-Dezvoltarea alternativelor la instituţionalizarea persoanelor cu handicap.

-Restructurarea instituţiilor de tip rezidenţial pentru asistenţa medico-socială a persoanelor cu handicap.

Obiective instituţionale

Pentru soluţionarea eficientă a litigiilor din domeniul muncii, Ministerul Justiţiei, în colaborare cu Ministerul Muncii şi Protecţiei Sociale, a elaborat un proiect de Lege privind modificarea şi completarea Legii pentru organizarea judecătorească nr.92/1992. Proiectul reglementează, în principal, crearea în cadrul judecătoriilor, tribunalelor şi curţilor de apel a completelor specializate pentru conflictele de muncă, cât şi posibilitatea creării în cadrul instanţelor judecătoreşti a secţiilor sau completelor specializate pentru asigurări sociale.

Astfel, în cadrul fiecărei judecătorii va fi organizată o secţie care va judeca numai conflictele de muncă, iar în cadrul fiecărui tribunal se va organiza o secţie care va judeca recursurile împotriva hotărârilor pronunţate de secţiile judecătoriilor referitoare la conflictele de muncă Obiectivele instituţionale în domeniul protecţiei persoanelor cu handicap, pe termen scurt şi mediu, sunt următoarele:

-Dezvoltarea sistemului de monitorizare şi evaluare a respectării drepturilor persoanelor cu handicap şi promovarea integrării sociale prin integrarea în muncă a persoanelor cu handicap.

-Dezvoltarea alternativelor la instituţionalizarea persoanelor cu handicap.

-Restructurarea instituţiilor de tip rezidenţial pentru asistenţa medico-socială a persoanelor cu handicap.

C. Drepturile şi protecţia minorităţilor

Situaţia actuală

Potrivit datelor recensământului efectuat în 1992, în România există 18 minorităţi naţionale. Ponderea exactă a acestora în totalul populaţiei este de 10,5%, adică 2.281.000. Problemele concrete ale minorităţilor naţionale sunt extrem de diverse, ţinând cont de ponderea lor, istoricul şi gradul de asimilare: unele sunt problemele minorităţii maghiare, şi altele sunt cele ale minorităţii albaneze, unele sunt chestiunile reclamate de drepturile minorităţii italiene şi cu totul altele sunt dificultăţile pe care trebuie să le înfrunte romii.

România a semnat şi ratificat Convenţia-cadru privind protecţia minorităţilor naţionale a Consiliului Europei. Prin aceasta, România s-a angajat să respecte standardele minimale europene cu privire la protecţia minorităţilor naţionale, Convenţia-cadru fiind cel mai complex act juridic internaţional privitor la acest domeniu şi care face parte din dreptul intern în România. România a subscris la principiile formulate în Recomandarea 1201 a Adunării Parlamentare a Consiliului Europei cu prilejul semnării Tratatului politic bilateral cu Ungaria în septembrie 1996. De asemenea, România a semnat şi urmează să ratifice Carta europeană a limbilor regionale sau minoritare. România a aderat la o nouă serie de acorduri internaţionale care produc efecte juridice: Carta de la Paris pentru o nouă Europă, o nouă eră de democraţie, pace şi unitate (Paris, 21 noiembrie 1990); Declaraţia asupra drepturilor persoanelor aparţinând minorităţilor naţionale, etnice, religioae şi lingvistice, adoptată de Adunarea Generală a ONU (decembrie 1992).

Agenda 2000 şi Raportul periodic al Comisiei Europene se referă la situaţia dificilă a romilor în România. 

În Raportul periodic este specificat faptul că, respectarea drepturilor minorităţilor naţionale în România rămâne satisfacatoare, cu excepţia minorităţii romilor. Aceste documente apreciază că romii sunt adesea victime ale discriminării atât din partea populaţiei majoritare cât şi a instituţiilor. Aceste aspecte semnalate de cele două documente menţionate mai sus se înscriu în criteriul politic de aderare la UE a ţărilor candidate întărirea democraţiei şi a statului de drept şi protecţia minorităţilor. Pentru îndeplinirea acestui criteriu, Departamentul pentru Protecţia Minorităţilor Naţionale (DPMN) şi-a stabilit următoarele obiective:

Obiective pe termen scurt

Prioritatea numărul unu atât pe termen scurt cât şi pe termen mediu este îmbunătăţirea situaţiei social-economice a romilor, precum şi elaborarea unei strategii naţionale pentru integrarea acestora, care să constituie baza întăririi dialogului autorităţilor cu comunitatea romă. În acest sens D.P.M.N. a elaborat un program care a fost aprobat de UE prin Programul PHARE.

Sprijinul financiar este de 2 MEURO. Pentru realizarea acestui obiectiv se vor lua măsuri de extindere a reţelei regionale de birouri teritoriale ale DPMN, de întărire a mandatului Subcomisiei pentru romi din cadrul Comitetului Interministerial pentru Minorităţi Naţionale, de formare a personalului activ în domeniul minorităţilor naţionale, de dotare cu mijloace moderne de comunicaţie (aparatură şi echipament) pentru informatizarea activităţii în domeniul minorităţilor naţionale şi definitivarea mecanismului de întărire a parteneriatului între autorităţile locale şi organizaţiile neguvernamentale ale romilor.

Se intenţionează modificarea cadrului legislativ ce reglementează organizarea şi funcţionarea DPMN, precum şi elaborarea Legii privind eliminarea tuturor formelor de discriminare. În anul 2000 se va finaliza Legea protecţiei minorităţilor naţionale şi Legea de înfiinţare, organizare şi funcţionare a Institutului pentru Minorităţi Naţionale. Institutul pentru Minorităţi Naţionale îşi va începe activitatea în 2001.

Obiective pe termen mediu

Îmbunătăţirea situaţiei socio-economice a romilor din România rămâne şi în continuare obiectivul de bază propus de DPMN. Se va continua procesul de extindere şi informatizare a reţelei regionale de birouri teritoriale ale DPMN şi a procesului de implementare a unor programe socio-medico-educative pentru comunităţile de romi. Rezultatele programelor implementate în 1999-2000 vor fi evaluate, iar cele care se dovedesc a fi eficiente vor fi multiplicate.

Pentru evaluarea activităţii desfăşurate este necesară o măsură de analiză a parteneriatului interinstituţional în domeniul minorităţii romilor din România.

Obiective instituţionale

Având în vedere obiectivul central propus de DPMN, o deosebită importanţă este acordată extinderii instituţionale prin lărgirea şi întărirea reţelei regionale de birouri teritoriale. Pentru îmbunătăţirea sistemului comunicaţional este necesară informatizarea corespunzătoare a acestor birouri teritoriale şi dotarea acestora cu aparatură şi echipament adecvat (calculatoare, fax-uri, copiatoare, telex-uri etc.).

O altă măsură importantă este formarea personalului activ în domeniul minorităţilor naţionale şi expertizarea membrilor Subcomisiei pentru Romi din cadrul Comitetului Interministerial pentru Minorităţi Naţionale. Îndeplinirea acestui obiectiv necesită întărirea parteneriatului autorităţi locale-organizaţii ale minorităţii romilor, dar şi al parteneriatului interinstituţional. Acestea se vor exersa prin implementarea unor programe socio-medico-educaţionale în comunităţile de romi. În urma desfăşurării diverselor programe socio-medico-educaţionale se va realiza o evaluare a acestora în baza căreia se vor selecta programele care au dovedit eficienţă şi se vor multiplica. 

Tot o măsură instituţională este şi înfiinţarea Institutului pentru Minorităţi Naţionale.

 

17. De ce este necesară reformarea poliţiei şi a justiţiei române?
Justiţia şi Afacerile Interne (JAI)

Consiliul European de la Copenhaga a considerat că extinderea Uniunii va constitui atât o provocare cât şi ocazia de a aborda probleme transnaţionale comune în domeniile migraţiei şi azilului, cooperării poliţieneşti şi vamale, şi cooperării judiciare care afectează în prezent ţările UE şi statele candidate. S-a susţinut că o evoluţie pozitivă a JAI în ţările candidate va contribui la securitatea şi libertatea cetăţenilor din actuala UE. În schimb, orice slăbiciune în aplicarea principiilor JAI în ţările candidate ar reprezenta o potenţială ameninţare pentru actualele state membre ale UE. Mai mult, şi în special în cazul României, dificultăţi în acest domeniu ar fi de natură să-i pericliteze propria securitate internă, ţinând seama de poziţia ei geografică la extremitatea răsăriteană a Europei lărgite. De aceea este în interesul general ca fiecare stat asociat să poată îndeplini în mod corespunzător cerinţele UE şi ca măsurile în domeniul justiţiei şi afacerilor interne să fie aplicate în conformitate cu standardele ridicate comune şi pe întreg cuprinsul unei Uniuni lărgite.

În ceea ce priveşte Justiţia şi Afacerile Interne, Consiliul European de la Amsterdam a întărit cadrul de cooperare în scopul realizării în continuare a liberei circulaţii a persoanelor. Au fost aduse modificări cu privire la trecerea frontierelor externe, azil, imigraţie, cooperare judiciară în materie penală şi civilă, cooperarea vamală şi poliţienească (în acest din urmă caz mai ales în privinţa luptei împotriva traficului cu droguri şi a altor forme de infracţiuni grave).

Acest cadru a fost creat recent şi a produs doar un număr limitat de instrumente: convenţii a căror aplicare depinde de procedurile naţionale de ratificare; acţiuni şi poziţii comune şi acte neobligatorii (recomandări, rezoluţii şi declaraţii). Adoptarea deciziilor în domeniul JAI se face pe baza principiului unanimităţii.

O serie de convenţii relevante au fost adoptate în afara cadrului UE (în principal în Consiliul Europei), dar măsurile concrete de cooperare între statele membre în diverse domenii ale JAI sunt la fel de importante ca şi acquis-ul juridic. Acquis-ul Uniunii în acest domeniu se află deci în permanent proces de dezvoltare şi este dificil de prevăzut cu exactitate cum va arata el în momentul lărgirii.

Candidaţii la aderare sunt ţări de tranzit pentru solicitanţii de azil care doresc să pătrundă în UE, dar uneori şi ţări de origine ale solicitanţilor de azil şi din ce în ce mai mult chiar, ţări de destinaţie.

Adoptarea de către noile state membre: a Convenţiei de la Geneva şi mecanismului ei de aplicare, şi apoi a Convenţiei de la Dublin (privind responsabilitatea statului în aprobarea cererilor de azil) şi a măsurilor conexe din acquis-ul UE privind armonizarea măsurilor de azil, va extinde domeniul în care se adoptă o abordare comună faţă de problemele azilului. Un avantaj va fi creşterea numărului de state care întrunesc criteriile de a fi potenţială gazdă pentru solicitanţii de azil. În schimb, un dezavantaj probabil va fi costul general, întrucât noile state membre vor trebui să aloce problemelor azilului mai multe resurse financiare decât în prezent. Referitor la politica de imigrare şi management al frontierelor, principalul impact JAI ce ar putea rezulta pentru Uniune, ar putea fi faptul că noile state membre nu vor mai fi supuse normelor restrictive de resedinţă şi stabilire. Ceea ce ar putea conduce la o creştere a numărului de cetăţeni ai acestor state care îşi aleg reşedinţa într-un alt stat membru. În plus, potrivit prevederilor Tratatului, cetăţenilor noilor state membre nu li se va mai cere viză de intrare.

În cadrul Uniunii lărgite sarcina de a asigura controlul la frontierele externe, atât la cele noi cât şi la cele existente, va reveni în mare măsuă şi noilor membri. Dacă aceste controale nu vor fi eficiente, se va înregistra o agravare a problemelor imigraţiei ilegale şi activităţilor ilegale în cadrul Uniunii lărgite. Implementarea eficientă a managementului la frontiere va implica sporirea considerabilă a fondurilor alocate de ţările respective în funcţie de lungimea frontierelor lor şi de volumul traficului.

Natura crimei organizate şi a altor infracţiuni grave în ţările candidate reprezintă o nouă provocare, ce va determina acţiuni constante şi eficiente pentru a nu exacerba problemele deja

existente în Uniune în acest domeniu. Crima poate avea un efect destabilizator, iar după lărgire ar putea avea consecinţe politice serioase pentru Uniunea extinsă. Combaterea crimei organizate va fi considerabil întărită prin intensificarea fluxului de informaţii între autorităţile poliţieneşti.

Concomitent vor trebui dezvoltate sisteme de control pentru a asigura protecţia datelor şi a evita accesul elementelor crimei organizate.

Implicarea noilor State Membre în întărirea cooperării judiciare va oferi în general avantaje actualilor membri ai UE. În ce priveşte chestiunile penale, extinderea măsurilor existente şi a celor preconizate, cum ar fi convenţia de extradare şi viitoarea convenţie de asistenţă reciprocă, vor permite organelor de cercetare şi parchetelor desfăşurarea unor acţiuni transnaţionale mai eficiente. Ar putea apărea şi dificultăţi în această privinţă, cel mai probabil de natură politică, ţinând seama de sensibilitatea problemei extrădării în chestiuni referitoare la drepturile omului sau “infracţiunile politice”, cât şi în ce priveşte extrădarea cetăţenilor proprii către alte ţări. În domeniul dreptului civil vor exista de asemenea avantaje în domenii cum ar fi executarea eficientă a contractelor în noile state. Integrarea efectivă a noilor state membre în cooperarea judiciară a UE poate fi obstrucţionată de dificultăţile pe care unele dintre ele le întâmpină în ratificarea unor convenţii internaţionale, cât şi datorită lipsei de experienţă a judecătorilor în aplicarea lor.

Situaţia actuală

Oficiul special înfiinţat pentru rezolvarea problemelor refugiaţilor şi solicitanţilor de azil nu dispune de fonduri suficiente dar, personalul său - format din cadre tinere - dovedeşte o preocupare permanentă în vederea acumulării experienţei necesare conform standardelor în materie. Există probleme de durată în domeniile politicii de imigrare, al acordării de vize şi al controlului la frontieră. Soluţionarea lor se află abia în primele stadii. Pe teritoriul României se află între 22.000 şi 24.000 de imigranţi clandestini, veniţi în principal din Asia şi Africa, în drumul lor spre ţările vest-europene. Reţelele de informare sunt reduse, iar forţele cu competenţă la frontieră se află în plin proces de reorganizare şi profesionalizare realizându-se deja unificarea acestora prin crearea noului Inspectoratul General al Poliţiei de Frontieră, care include fostul Comandament Naţional al Grănicerilor şi Direcţia Poliţiei de Frontieră. Inspectoratul se află în subordinea Ministerului de Interne. O problemă deosebită o ridică crima organizată, care a atins un nivel substanţial, fiind evidentă mai ales în sferele economice si financiare. Se implementează mecanismele şi instrumentele necesare pentru lupta împotriva ei - Poliţia Română dispune încă din 1993 de o structură specializată de luptă împotriva crimei organizate (BCCOC). Totodată, în cadrul procesului de reorganizare şi modernizare a structurilor poliţieneşti se are în vedere şi actualizarea schemei organizatorice a BCCOC şi serviciilor teritoriale corespondente.

Există legături importante între bandele crimei organizate din România şi grupări din alte ţări. Mai trebuie depus un efort considerabil pentru îmbunătăţirea dotării forţelor de poliţie. Pe baza cooperării şi schimbului de informaţii cu organismele poliţieneşti din ţările care au experienţă în combaterea acestui gen de criminalitate şi după studierea legislaţiei străine în materie, Ministerul de Interne a elaborat şi promovat spre adoptare urgentă un proiect de lege pentru prevenirea şi sancţionarea spălării banilor murdari, care a intrat deja în vigoare (Legea 21/1999 pentru prevenirea şi sancţionarea spălării banilor).

Traficul de stupefiante este o problemă serioasă, în atenţia autorităţilor. România este o ţară de tranzit pe ruta narcoticelor în nordul Balcanilor şi poate deveni un centru de distribuire a acestora. Drogurile, care provin în principal din Asia, dar şi din Africa, pătrund în general în România prin porturile dunărene şi la bordul maşinilor în care se deplasează turiştii. Consumul intern este în creştere, inclusiv în ce priveşte drogurile sintetice. Programele de prevenire a consumului şi de reducere a ofertei de stupefiante se află încă într-un stadiu incipient. 

România a ratificat principalele convenţii de cooperare în domeniul penal. Are o experienţă limitată în privinţa cooperării judiciare cu statele membre ale Uniunii Europene, ca şi în privinţa dreptului comunitar. Cetăţenii români nu pot fi extrădaţi. Magistratura este mult supraîncărcată şi trebuie să-şi îmbunătăţească activitatea, pentru a asigura o instrumentare eficientă a dosarelor, în conformitate cu Constituţia.

Afacerile Interne

Reforma în domeniile ce ţin de afacerile interne urmăreşte armonizarea legislativă cu normele comunitare, înfiinţarea şi restructurarea instituţiilor în materie şi asigurarea bunei lor funcţionări.

Armonizarea legislativă va continua prin semnarea sau ratificarea acordurilor sau convenţiilor europene cu privire la: transferul responsabilităţii pentru refugiaţi; regimul circulaţiei persoanelor între ţările membre ale Consiliului Europei; desfiinţarea vizelor pentru refugiaţi; statutul juridic al muncitorilor migranţi; condiţiile de stabilire; traficul ilicit pe mare. Va fi de asemenea modificată Legea privind frontiera de stat, în concordanţă cu standardele UE.

În ce priveşte modificarea prevederilor referitoare la prevenirea folosirii sistemului financiar în scopul spălării banilor proveniţi din activităţi ilicite în general şi trafic de stupefiante în particular, măsurile preconizate vizează completarea procedurii penale cu prevederi pentru protecţia martorului, modalităţi speciale de interogare, verificarea probelor. Proiectul de lege (Legea privind frontiera de stat) oferă premisele unei protecţii reale a martorului, elimină tracasarea lui pe durata procesului, îi sporeşte încrederea în siguranţa personală. Va fi infiinţat un oficiu naţional pentru analiza informaţiilor utile.

Luând în considerare perspectiva că un sector al frontierei române va deveni parte a frontierei răsăritene a UE, modernizarea infrastructurii controlului la frontieră şi restructurarea trupelor de grăniceri reprezintă priorităţi stringente. Se preconizează de asemenea ameliorarea procedurilor administrative în ce priveşte refugiaţii şi solicitanţii de azil, având în vedere că oficiul de resort întâmpină unele dificultăţi pe linie de insuficienţă de personal.

Deoarece se impune îmbunătăţirea cooperării poliţieneşti, mai ales în privinţa combaterii crimei organizate şi traficului cu droguri, instalarea şi extinderea reţelei informaţionale, precum şi achiziţionarea de echipament corespunzător sunt principalele priorităţi.

Cooperarea dintre ministerele de resort şi alte agenţii guvernamentale s-a îmbunătăţit recent. Cooperarea instituţională este un obiectiv major în domeniul JAI; se urmăreşte înfiinţarea unor instituţii de cooperare, sub formă de comitete mixte sau structuri administrative în domeniile principale ale JAI. Ministerele de Justiţie şi de Interne şi Parchetul General au prezentat Comunităţii un proiect comun privind lupta împotriva corupţiei şi crimei organizate, în cadrul facilităţii catch-up. Aprobarea unui asemenea proiect va sprijini în mare măsură autorităţile române în obţinerea de noi progrese substanţiale.

Unul dintre factorii care asigură succesul implementării PNAR pe toate capitolele care cad în sarcina Ministerului de Interne este reforma gestiunii resurselor umane. Dealtfel, la nivelul majorităţii capitolelor din domeniul “Justiţie şi Afaceri Interne” din PNAR este prevazută printre măsurile punctuale perfecţionarea pregătirii personalului de specialitate. Pentru creşterea eficienţei programelor este necesară însă o reproiectare unitară a tuturor activităţilor de gestiune a resurselor umane. Mai mult chiar, procesul de construcţie instituţională pe care şi-l propune Ministerul de Interne va fi afectat în mare măsură de realizarea reformei structurale a managementului resurselor umane.

Asigurarea transparenţei activităţii structurilor MI în raport cu publicul şi mass-media prin:

-mediatizarea eforturilor pentru integrarea României în UE, prin alinierea legislaţiei ţării noastre pe linia combaterii crimei organizate, traficului de droguri, corupţiei; dezvoltarea sistemului informatic necesar.

Justiţia

Programul de guvernare, precum şi observaţiile formulate de Comisia Europeană în Avizul din iunie 1997 definesc un set de măsuri ce urmează să fie întreprinse în acest domeniu pentru aderarea la Uniunea Europeană.

Reforma cadrul legislativ al jusţiei a fost iniţiată de Legea nr. 92/1992 pentru organizarea judecătorească, de modificarea altor legi ce privesc, direct sau indirect, statutul profesional şi social al magistraţilor. Reforma va continua.

Pe termen scurt se preconizează amendarea legilor existente - Codul penal, Codul civil, Codurile de Procedură Civilă şi Penală. Sunt de asemenea avute în vedere măsuri care, fără a afecta în mod direct organizarea justiţiei, au un anumit impact asupra funcţionării justiţiei: legea garanţiilor, legea pentru prevenirea şi combaterea corupţiei, precum şi alte legi care nu corespund standardelor europene.

Pentru înfăptuirea justiţiei nu este suficientă simpla modificare a cadrului legislativ. Se impune asigurarea contextului general care să favorizeze respectarea şi aplicarea legilor. O măsură sine qua non în acest sens o reprezintă crearea unor condiţii materiale mai bune pentru desfăşurarea activităţii instanţelor şi parchetelor, accelerarea procedurilor în faţa instanţelor, facilitarea accesului publicului la justiţie.

Întrucât acquis-ul JAI presupune un nivel ridicat al cooperării concrete, este imperios necesară întărirea relaţiilor bilaterale atât cu ţările UE şi statele asociate, cât şi cu Uniunea însăşi.

Caracteristica oricărei măsuri din domeniul justiţiei o constituie faptul că nici una nu are consecinţe economice şi sociale directe, iar cele indirecte nu pot fi cu usurinţă cuantificate financiar. Cu toate acestea, o bună funcţionare a justiţiei are o contribuţie hotărâtoare la asigurarea păcii sociale, la detensionarea raporturilor dintre indivizi, prin creşterea încrederii cetăţenilor în funcţionarea normală a instituţiilor democratice în general şi în eficienţa apărării drepturilor lor.

Din punct de vedere strict economic, o bună funcţionare a instanţelor cu profil comercial întăreşte încrederea agenţilor comerciali în general şi în special a investitorilor străini în mediul de afaceri românesc.

Azilul

Situaţia actuală

România este semnatară a Convenţiei de la Geneva din 1951 şi a Protocolului de la New York din 1967 privind statutul refugiaţilor.

În anul 1996 a fost adoptată Legea nr. 15 privind regimul şi statutul refugiaţilor în România şi H.G. 1182/96 de aplicare a Legii nr. 15, prin care s-a creat în subordinea Direcţiei Generale a Poliţiei de Frontieră, Străini, Probleme de Migrări şi Paşapoarte, Oficiul pentru Refugiaţi, subunitate abilitată cu rezolvarea problemelor ce ţin de solicitanţii de azil şi refugiaţi în România.

Pentru executarea sarcinilor ce revin potrivit Legii nr. 15/1996 privind regimul refugiaţilor în România, Ministerul de Interne a preluat în administrare proprie două imobile situate în Bucureşti, ce urmează să fie reabilitate şi destinate cazării solicitanţilor de azil şi refugiaţilor. În acest scop au fost create structurile de personal necesare.

Analizele efectuate de experţii Uniunii Europene au relevat faptul că, la această etapă, prevederile Legii nr. 15/1996 privind statutul şi regimul refugiaţilor în România, nu corespund standardelor acquis-ului comunitar şi că, din perspectiva pregătirii aderării României la Uniunea Europeană, legea trebuie amendată.

Armonizarea legislativă va continua cu ratificarea acordurilor, respectiv convenţiilor privind anularea vizei pentru refugiaţi şi transferul responsabilităţii pentru refugiaţi. Se preconizează de asemenea îmbunătăţirea procedurilor administrative pentru soluţionarea problemelor privind refugiaţii şi solicitanţii de azil, luând în considerare faptul că serviciul de resort dispune de fonduri insuficiente iar personalul are nevoie de mai multă experienţă în aceste chestiuni.

Priorităţi pe termen scurt

Armonizarea legislaţiei şi dezvoltarea cooperării în probleme de azil şi realizarea infrastructurii necesare privind regimul şi statutul refugiaţilor în România prin:

-Armonizarea prevederilor Legii nr. 15/96 privind statutul şi regimul refugiaţilor în România la standardele acquis-ului Uniunii Europene.

-Definitivarea procedurilor necesare pentru semnarea Convenţiei Europene de stabilire;

-Promovarea procedurilor pentru aderarea României la Convenţia Europeană privind transferul responsabilităţilor privind refugiaţii.

-Promovarea procedurilor pentru aderarea la Acordul European privind desfiinţarea vizelor pentru refugiaţi (formulat punct de vedere).

-Elaborarea, aprobarea şi aplicarea unui PROGRAM NAŢIONAL pentru integrarea refugiaţilor

-Preluarea în administrarea Ministerului de Interne a unui imobil situat în zona de est a ţării, amenajarea şi reabilitarea acestuia, pentru cazarea unui număr de circa 250 solicitanţi de azil. 

-Crearea cadrului legislativ pentru întărirea protecţiei ce se acordă grupurilor vulnerabile (femei singure, minori neînsoţiţi, persoane cu handicap etc. ).

Priorităţi pe termen mediu

Crearea unui sistem centralizat de obţinere a datelor şi informaţiilor privind ţările de origine ale solicitanţilor de azil în colaborare cu Ministerul Afacerilor Externe şi instituţiile de cercetare specializate, organizaţiile internaţionale abilitate cu protecţia drepturilor, ONG-uri etc.

Obiective instituţionale

Realizarea infrastructurii necesare pentru regimul şi statutul refugiaţilor în România prin următoarele măsuri:

-crearea în subordinea Oficiului pentru Refugiaţi a unor structuri teritoriale specializate în domeniul azilului.

-creşterea gradului de pregătire a personalului ce desfăşoară activităţi în domeniul azilului.

-înfiinţarea în cadrul Oficiului pentru Refugiaţi a unei structuri care să preia rolul şi funcţiile Comisiei de Decizie.

-reducerea perioadei de analizare a cererilor de azil prin înfiinţarea unor instanţe speciale şi a procedurilor accelerate.

Imigraţia si controlul frontierelor

Migraţia

Priorităţi pe termen scurt

Armonizarea legislaţiei şi dezvoltarea cooperării în problema imigraţiei, controlului la frontieră şi dezvoltarea capacităţii instituţiilor de a controla imigraţia prin:

-finalizarea dezbaterii în Camera Deputaţilor a Proiectului Legii privind regimul străinilor care a fost adoptat de Senat.

-continuarea procedurilor necesare pentru semnarea Convenţiei Europene referitoare la statutul juridic al muncitorului migrant.

-definitivarea procedurilor necesare pentru semnarea Convenţiei Europene de stabilire -continuarea alinierii politicilor şi practicilor de acordare a vizelor la politicile şi practicile Uniunii Europene - posibilitatea solicitării de către misiunile diplomatice sau oficiile consulare române la depunerea cererii de viză de către un cetăţean străin a asigurarii medicale şi a adeverinţei care să ateste că străinul este angajat în muncă (acolo unde este cazul), aşa cum practică statele semnatare a Acordului de la Schengen.

-elaborarea şi adaptarea actelor normative necesare pentru punerea în funcţiune a centrului regional SECI şi a Centrului Informaţional Român (CIR).

Priorităţi pe termen mediu

-Utilizarea unui nou colant de viză cât mai apropiat sau identic cu cel folosit de ţările care aplică Acordul de la Schengen, cel puţin din punct de vedere al elementelor minime de siguranţă (Recomandarea Consiliului Uniunii Europene nr.1683 din 29.05.1995).

-Folosirea specimenului unic al permisului de rezidenţă, aşa cum este practica în spaţiul Schengen (Acţiunea Comună a Consiliului Uniunii Europene din 16.12.1996).

-Studierea posibilităţilor preluării terţilor în cadrul admisiei - readmisiei, mai întâi pe analiza de caz individual şi apoi pe anumite criterii care vor fi riguros stabilite şi introduse în documentele încheiate sau care se vor încheia ulterior (Recomandările Consiliului Uniunii Europene din 30.11.1994).

-Utilizarea Documentului de Călătorie standard pentru expulzarea terţilor care nu sunt în posesia unui document de călătorie valabil (Recomandarea Consiliului Uniunii Europene din 30.11.1994).

Obiective instituţionale

-Dezvoltarea şi restructurarea instituţiilor care se ocupă cu problema migranţilor.

-Realizarea unui sistem de două Centre de primire, triere şi cazare a străinilor depistaţi cu şedere ilegală pe teritoriul României 

Controlul frontierelor

Luând în considerare perspectiva aderării, sarcina de a controla o parte a frontierei externe răsăritene a Uniunii revine în mare parte României. Implementarea eficientă a managementului în aceste condiţii implică alocarea unor fonduri substanţiale, în funcţie de lungimea graniţelor şi volumul traficului la frontieră. De aceea modernizarea infrastructurii controlului la frontieră şi restructurarea trupelor de grăniceri constituie priorităţi stringente. Legea privind frontiera de stat va fi de asemenea modificată pentru a fi adusă la nivelul comunitar.

Priorităţi pe termen scurt

Priorităţile privind managementul de frontieră sunt:

Armonizarea legislaţiei şi dezvoltarea cooperării în problema imigraţiei, controlului la frontieră şi îmbunătăţirea managementului frontierei prin:

-Formarea cadrelor cu profil unic - poliţie de frontieră;

-Implementarea programului multi-anual de modernizare a frontierei de stat

-Susţinerea şi promovarea initiaţivei Ministerului de Interne materializată în Memorandumul de înţelegere între Guvernul României şi Guvernele Statelor Membre ale Uniunii Europene şi Comisia Europeană referitoare la modernizarea infrastructurii frontierei de stat şi restructurării forţelor cu competenţă la frontieră - care va avea printre alte consecinţe şi modernizarea sistemului de documente (cărţi de identitate, paşapoarte, colante de vize etc.) şi al controlului acestora.

-Înaintarea propunerilor de modificare a Legii 56/1992 privind frontiera de stat a României.

-Promovarea proiectului Legii privind înfiinţarea, structura şi funcţionarea Gărzii de Coastă în concordanţă cu prevederile similare din legislaţia ţărilor membre ale UE.

Priorităţi pe termen mediu

Se vor dezvolta priorităţile pe termen scurt prin:

-modificarea legii privind frontiera de stat, în perspectiva că ea va deveni parţial un sector al frontierei externe a UE;

-formarea cadrelor cu profil unic - poliţie de frontieră; 

-elaborarea şi promovarea proiectului Regulamentului de pază şi supraveghere a frontierei de stat;

-implementarea programului multi-anual de modernizare a frontierei de stat;

-promovarea proiectului legii privind înfiinţarea, structura şi funcţionarea Gărzii de Coastă în concordanţă cu prevederile dreptului comunitar

-desfăşurarea unui program integrat de luptă împotriva corupţiei şi crimei organizate transnaţionale şi transfrontiere de către Ministerul de Interne, Ministerul Justiţiei, Ministerul Public si Ministerul de Finanţe;

-perfecţionarea pregătirii profesionale a cadrelor cu competenţe la frontieră;

-restructurarea învaţământului în domeniul controlului frontierei.

Obiective instituţionale

-Infiinţarea unor structuri de cooperare instituţională între forţele cu compentenţe la frontieră, coordonate de instituţiile abilitate ale Ministerului de Interne, în scopul combaterii şi eliminării fenomenelor infracţionale la graniţă.

-Întărirea capacităţii instituţiilor abilitate cu managementul frontierelor în combaterea corupţiei şi crimei organizate, inclusiv întărirea supravegherii în portul Constanţa.

-Realizarea structurilor teritoriale ale noului inspectorat general al poliţiei de frontieră prin implementarea programului naţional de restructurarea a forţelor cu competenţe la frontieră şi a programului multianual de modernizare a frontierei de stat.

-Optimizarea şi modernizarea sistemului de control şi supraveghere a frontierei de stat în sectorul Dunărea maritimă - Braţul Chilia şi Canalul Musura; în sectorul Darabani – Gura Prut; în sectorul Siret – Halmeu.

-Amenajarea şi dezvoltarea infrastructurii Centrului Regional SECI şi a CIR.

-Proiectarea şi realizarea unui sistem informatizat integrat al instituţiilor cu competenţe la frontieră astfel încât acestea să poată fi conectate şi la sistemele informatice ale organismelor cu care colaborează, atât pe plan intern cât şi internaţional, în vederea realizării unui schimb operativ de date.

-Extinderea cooperării interinstituţionale între forţele cu competenţă la frontieră.

Cooperarea poliţienească

Situaţia actuală

Recrudescenţa fenomenului infracţional implică cu necesitate întărirea cooperării poliţieneşti şi dezvoltarea cadrului legislativ, atât în ce priveşte incriminarea de noi fapte penale cât şi în chestiuni procedurale, astfel încât instituţiile de resort să dispună de suficiente instrumente juridice.

Creşterea capacităţii de culegere, prelucrare şi transmitere a informaţiilor, prin instalarea în toate unităţile de poliţie de echipamente informatice adecvate va contribui la îmbunatăţirea fluxului de informaţii care, alături de alte măsuri vor contribui la sprijinirea luptei împotriva criminalităţii, în general şi a crimei organizate, în special. În acelaşi timp trebuie dezvoltate sisteme de control, pentru a asigura protecţia datelor şi evitarea accesului la ele a elementelor crimei organizate.

Priorităţi pe termen scurt

Îmbunătăţirea capacităţii de reacţie a poliţiei prin:

-elaborarea şi promovarea în vederea promulgării sau aprobării a actelor normative (proiecte de legi, hotărâri de guvern, ordine şi instrucţiuni) necesare optimizării activităţii de poliţie cu accent pe modificările Legii 26/1994 şi aprobarea statutului poliţistului.

-realizarea reţelei informatice locale la nivelul Biroului Naţional INTERPOL şi facilitarea comunicării cu alte instituţii.

-eficientizarea supravegherii, controlului, comunicaţiilor pentru asigurarea ordinii publice. 

Priorităţi pe termen mediu

-promovarea unei legi speciale cu privire la prelucrarea datelor personale de către poliţie.

-îmbunătăţirea capacităţii forţelor de poliţie de a coopera cu INTERPOL şi EUROPOL.

-sporirea capacităţii de lucru a sistemelor informatice, care sunt supraîncarcate datorită creşterii criminalităţii, şi oferirea posibilităţii conectării la sistemul informatic naţional.

-înzestrarea cu mijloace şi echipament pentru supraveghere, control, comunicaţii, asigurarea ordinii publice.

-eficientizarea identificării infractorilor pe baza examinării şi comparării amprentelor găsite la locul crimei şi cele stocate în baza de date.

Obiective instituţionale

-dotarea cu echipament de tehnică de calcul şi transmisie date pentru reţeaua informatică locală la nivelul Biroului Naţional INTERPOL.

-dotarea cu tehnică de calcul pentru reţeaua de transmisii de date la nivelul Direcţiei generale a Poliţiei Municipiului Bucureşti şi asigurarea legăturii cu toate secţiile de poliţie din Bucureşti şi cu Centrul de calcul din cadrul IGP.

-dezvoltarea şi completarea sistemului AFIS 2000 de codificare, stocare, comparare şi examinare automată a urmelor şi impresiunilor papilare cât şi stabilirea legăturilor cu alte baze de date (AFIS, evidenţa populaţiei, poliţia rutieră, controlul paşapoartelor) ale instituţiilor similare din ţară şi străinatate.

-achiziţionarea de mijloace şi echipament pentru supraveghere, control, comunicaţii, asigurarea ordinii publice.

Combaterea drogurilor şi a crimei organizate

Situaţia actuală

În ce priveşte ajustarea prevederilor privind prevenirea folosirii sistemului bancar pentru spălarea banilor proveniţi din activităţi ilicite în general şi legate de stupefiante în special, măsurile preconizate vizează modificarea Codului de Procedură Penală cu prevederi privind protecţia martorilor, modalităţi speciale de interogare, verificarea probelor.

În acest sens Ministerul de Interne a elaborat atât propuneri de modificare a Codului Penal şi de Procedură Penală, cât şi un întreg pachet de proiecte de legi speciale, care incriminează categorii de fapte bine definite. Proiectul de lege oferă premisele pentru o protecţie reală a martorilor, elimină tracasarea lor în timpul procesului şi le sporeşte încrederea în siguranţa personală. De asemenea, după adoptarea legii nr 21/1999 privind prevenirea folosirii sistemului financiar pentru spalărea banilor a fost înfiinţat un Centru pentru analiza informaţiilor relevante.

Priorităţi pe termen scurt

Dezvoltarea infrastructurii care să permită accelerarea luptei împotriva corupţiei şi a crimei organizate şi optimizarea cadrului legislativ şi îmbunătăţirea structurilor organizatorice şi operaţionale ale poliţiei.

-promovarea proiectului de modificare a prevederilor Legii 26/1994 şi a Statutului poliţistului;

-elaborarea proiectului de H.G. privind constituirea, organizarea şi funcţionarea CILID;

-aplicarea legii nr. 21/1999 privind prevenirea folosirii sistemului bancar în scopul spălării banilor;

-adoptarea legii privind combaterea crimei organizate;

-elaborarea proiectului legii privind combaterea traficului şi consumului ilicit de droguri;

-efectuarea formalităţilor în vederea ratificării Acordului european privind traficul ilicit pe mare, în aplicarea art. 17 al Convenţiei ONU împotriva traficului ilicit de stupefiante şi substanţe psihotrope;

-elaborarea şi adaptarea actelor normative necesare pentru punerea în funcţiune a Centrului Regional SECI şi a Centrului Informaţional Român.

Priorităţi pe termen mediu

În domeniul armonizării legislative:

-ratificarea Acordului european privind traficul ilicit pe mare, în aplicarea art. 17 al Convenţiei ONU împotriva traficului ilicit de stupefiante şi substanţe psihotrope;

-elaborarea şi adoptarea de reglementări relevante pentru implementarea acquis-ului comunitar.

Obiective instituţionale

-infiinţarea Centrului pentru analiza informaţiei financiare în vederea prevenirii spălării banilor; măsuri premergătoare ratificării Convenţiei privind spălarea banilor murdari, depistarea şi confiscarea produsului rezultat din infracţiuni – Strasbourg, 08.05.1990;

-iniţierea formalităţilor de aderare la Convenţia europeană privind protecţia datelor cu caracter personal;

-implementarea unui sistem integrat de comunicaţii şi transmisii de date destinat interconectării Brigăzii de Combatere a Crimei Organizate şi Corupţiei cu cele 42 de servicii teritoriale de combatere a crimei organizate şi corupţiei, precum şi cu celelalte instituţii şi formaţiuni cu care se cooperează în domeniul combaterii faptelor din sfera crimei organizate (1999-2000);

-amenajarea Centrului de documentare şi informare pentru combaterea traficului şi abuzului de droguri, la sediul Brigăzii pentru combaterea crimei organizate;

-înfiinţarea a două laboratoare teritoriale în municipiile Oradea şi Iaşi pentru controlul drogurilor;

-formarea personalului Centrului pentru Analiza informaţiei financiare şi realizarea infrastructurii necesare;

-amenajarea şi dezvoltarea infrastructurii Centrului Regional SECI şi a CIR.

Cooperarea judiciară

Situaţia actuală

Cooperarea juridică şi judiciară internaţională şi armonizarea reglementărilor interne cu normele europene sunt considerate de autorităţile române nu ca un scop în sine, ci ca un instrument pentru participarea României la realizarea unui spaţiu juridic european armonios, simplificat şi coerent, în care se reduc posibilităţile de apariţie a conflictelor de legi şi durata desfăşurării diferitelor proceduri, creându-se totodată facilităţi pentru cetăţenii români şi străini, inclusiv pentru investiţiile străine.

Pe de o parte, multe convenţii internaţionale reglementează domenii ale dreptului material, de

aceste norme beneficiind în multe situaţii orice persoană avându-şi reşedinţa pe teritoriul statului-parte.

Pe de altă parte, unele convenţii urmăresc armonizarea procedurilor interne şi internaţionale, în beneficiul cetăţenilor şi al celorlalţi rezidenţi aflaţi pe teritoriul statului-parte.

Participarea autorităţilor române nu numai la negocierea, semnarea şi ratificarea convenţiilor specifice domeniului său de activitate, ci şi la punerea lor efectivă în aplicare, inclusiv prin modificarea dreptului intern român, precum şi modificarea legislaţiei interne pentru preluarea acquis-ului făurit de statele membre ale Uniunii Europene, urmăresc creşterea încrederii în sistemul judiciar românesc şi în procedurile conexe, ca urmare a sporirii eficienţei acestuia şi a funcţionării sale într-un mod previzibil şi coerent. Din perspectiva impactului şi consecinţelor sale, armonizarea pe care o presupune cooperarea juridică şi judiciară internaţională are un rol important în crearea unui sistem juridic modern, corespunzător unui stat de drept, democratic, care serveşte o societate vie şi diversă.

Autorităţile române sunt pe deplin conştiente de aceste interese, de avantajele corelative şi, mai ales, de cele care pot fi create prin rigoare şi coerenţă, acţionând în consecinţă în primul rând în vederea realizării unuia dintre interesele fundamentale ale societăţii româneşti – integrarea europeană – pentru a participa la procesul de emergenţă al spaţiului judiciar european.

Aşa cum rezultă din Tratatul de la Amsterdam privind Uniunea Europeană, din acquis-ul comunitar fac parte şi Convenţia europeană pentru protecţia drepturilor omului şi a libertăţilor fundamentale, şi – implicit – convenţiile Consiliului Europei, ale Organizaţiei Naţiunilor Unite şi ale Conferinţei de la Haga de drept internaţional privat. De aceea, Ministerul Justiţiei a considerat şi consideră că, în evaluarea situaţiei legislaţiei româneşti în vederea armonizării acesteia, trebuie ţinut seama de ansamblul convenţiilor ratificate de România în mai multe cadre multilaterale, precum şi de soluţiile altor convenţii care au fost deja preluate în dreptul intern.

România este parte la cele mai multe dintre convenţiile multilaterale care fac parte din acquis-ul JAI şi care nu sunt limitate la statele membre ale Uniunii Europene. Totodată, ea este legată printr-o reţea de convenţii bilaterale de asistenţă juridică în materie civilă, de dreptul familiei şi penală, cu statele membre ale Uniunii şi cu cele asociate. Totodată, Ministerul român al Justiţiei a încheiat în ultimii 2 ani un număr de acorduri cu ministere similare din Europa pentru a facilita cooperarea dintre aceste instituţii care, adeseori, reprezintă instituţii centrale de legatură şi pentru a crea premise pentru aplicarea reciprocităţii care, în materie penală, este recunoscută ca izvor de drept de către Codul de procedură penală român în materie de extrădare, asistenţă judiciară în materie penală.

Convenţiile multilaterale şi cele bilaterale sunt aplicate în mod efectiv de către autorităţile române, care au dobândit o experienţă considerabilă în materiile guvernate de aceste acorduri.

Totodată, s-a îmbunătăţit pregătirea judecătorilor în special în înţelegerea convenţiilor în materia civilă şi comercială, ca urmare şi a cooperării cu Biroul TAIEX al Comisiei Europene. Eforturi vor fi făcute în viitorul imediat în aceleaşi direcţii ale pregătirii continue a Ministerului Justiţiei şi a magistraţilor pentru a face faţă necesităţilor crescânde de cooperare judiciară, prin intermediul Programului de înfrăţire inter-instituţională şi desfăşurat împreună cu autorităţi similare din Franţa, Germania, Grecia, Italia şi Spania. Se urmareşte în prezent în mod special valorificarea judecătorilor deja pregatiţi în anumite domenii ale dreptului comunitar pentru crearea unei reţele naţionale de sprijin în aplicarea, în prezent, a convenţiilor internaţionale şi, în viitor, a dreptului comunitar. Totodată, reţeaua, care va fi supusă unei perfecţionări profesionale continue şi unei extinderi progresive, va fi utilizată pentru obţinere de date privind aplicarea dreptului şi pentru soluţionarea operativă a problemelor care pot apărea.

 

Priorităţi pe termen scurt

-Perfecţionarea şi simplificarea aplicării convenţiilor bilaterale şi multilaterale de cooperare judiciară în materie civilă şi penală de catre Ministerul Justiţiei.

-Crearea reţelei judiciare naţionale formate din magistraţi situaţi la nivelul fiecărui tribunal, responsabili de aplicarea convenţiilor internaţionale de cooperare judiciară şi specializaţi în dreptul comunitar. Aceştia vor constitui interfaţa sistemului judiciar românesc cu Reţeaua Judiciară Europeană.

-Ratificarea unor convenţii multilaterale ale Consiliului Europei şi Conferinţei de drept internaţional privat de la Haga, în vederea sporirii compatibilităţii sistemului judiciar român cu sistemele statelor membre şi asociate ale Uniunii Europene.

-O atenţie deosebită se va acorda ratificării convenţiilor semnate în 1997 şi 1998 în materie penală: Convenţia europeană privind recunoaşterea internaţională a hotărârilor judecătoreşti în materie penală (STE-70), Convenţia europeană privind transmiterea procedurilor în materie penală (STE-73), Convenţia europeană privind imprescriptibilitatea crimelor împotriva umanităţii şi a crimelor de război (STE-82), Convenţia penală europeană privind corupţia (STE-173).

-Semnarea şi ratificarea altor convenţii relevante în domeniu: Convenţia europeană privind despăgubirea victimelor infracţiunilor violente (STE-116), Acordul european privind transmiterea cererilor de asistenţă judiciară (STE-92).

-Adoptarea noii Legi a extrădării, compatibilă cu dispoziţiile Convenţiei Consiliului Europei şi cu cele ale celor două Convenţii care leagă statele membre ale Uniunii Europene.

Priorităţi pe termen mediu

Obiectivele pe termen mediu vor rămâne aceleaşi, acţiunile întreprinse pentru realizarea lor constituind o prelungire a celor din etapa anterioară. Un accent deosebit va fi pus pe asigurarea unei depline compatibilităţi a dreptului intern român cu dispoziţiile acquis-ului comunitar în formare în domeniul Justiţiei şi Afacerilor Interne. Se va ţine seama de comunitarizarea unei părţi a pilonului 1 ca urmare a intrării in vigoare a Tratatului de la Amsterdam, cooperarea judiciară în materie.

Obiective instituţionale

-Pregătirea iniţială a grefierilor în cadrul unui program special al Institutului Naţional al Magistraturii.

-Crearea sistemului naţional informatic de comunicare şi de documentare al autorităţii judecătoreşti.

-Crearea reţelei naţionale judiciare în dreptul comunitar şi pentru aplicarea convenţiilor internaţionale de asistenţă judiciară.

 

18. Ce înseamnă concret "întărirea capacităţii instituţionale şi administrative", condiţie a aderării?
Transformările care au urmat după evenimentele din 1989 au determinat reconsiderări în stabilirea raporturilor dintre administraţie şi societate, cu privire la rolul statului în economie, precum şi la modul de funcţionare a infrastructurilor din administraţia publică. Reforma în acest domeniu necesită schimbări de substanţă şi reorientări majore în conceptualizarea modului de organizare, legături clare şi coerente între scopuri şi proceduri, între beneficiarii şi ofertanţii de servicii publice, între cadrul legislativ şi instituţional creat pentru realizarea unei administraţii publice centrale şi locale eficiente.

Constrângerile financiare, uneori ezitările în formularea deciziei politice, insuficienta cunoaştere a modului de organizare şi funcţionare a structurilor administrative alternative au determinat fragmentări ale procesului de coordonare, pe orizontală şi pe verticală, a structurilor administrative generând distorsiuni în elaborarea şi implementarea măsurilor de reformă în domeniul administraţiei publice.

La acestea au contribuit în egală măsură incapacitatea de adaptare a politicienilor şi a funcţionarilor publici la schimbarea mediului politic, economic şi social, precum şi instabilitatea forţei de muncă în sectorul administraţiei publice.

Activitatea Guvernului de a dezvolta o administraţie publică modernă şi eficientă a reuşit să depăşească într-o oarecare măsură aceste inconveniente, promovând acţiuni premergătoare atingerii obiectivelor formulate în programul de guvernare, în corelare cu necesitatea de a realiza o administraţie capabilă să adopte acquis-ul comunitar.

Programul de reformă a administraţiei publice

Situaţia actuală

În abordarea reformei în administraţia publică, Guvernul a respectat şi aplicat în continuare următoarele principii:

· principiul separării funcţiilor politice de cele administrative;

· principiul creării unui serviciu public de carieră, profesional şi neutru politic;

· principiul definirii clare a rolului şi responsabilităţilor şi relaţiilor între instiţutii;

· principiul subsidiarităţii;

· principiul autonomiei decizionale;

· principiul transparenţei actului de guvernare şi administrativ;

· principiul simplificării procedurilor şi actelor normative;

· principiul respectului faţă de cetăţean.

În acest context, situaţia actuală a reformei în administraţia publică se prezintă astfel:

1. Restructurarea Guvernului

Scopurile urmărite prin reorganizarea Guvernului au vizat:

· funcţionarea instituţiilor administraţiei publice centrale în condiţii de reducere a costurilor bugetare;

· eficientizarea procesului de luare a deciziilor prin coborârea nivelului decizional (de la ministru la preşedinte de agenţie/şef oficiu/director general oficiu etc.);

· crearea unor instituţii adecvate unor noi domenii de responsabilitate (dezvoltarea regională şi sprijinirea IMM-urilor);

· crearea unor instituţii flexibile (de tipul agenţiilor) care să se adapteze rapid şi eficient la schimbare.

Conform Ordonanţei de Urgenţă a Guvernului nr.56/23.12.1998 privind unele măsuri pentru restructurarea Guvernului, s-au desfiinţat: Consiliul pentru Reformă, Ministerul Privatizării, Ministerul Comunicaţiilor, Comisia Naţională de Informatică, Ministerul Turismului şi Ministerul Cercetării şi Tehnologiei, instituţii care n-au reuşit să dovedească dinamism, eficienţă şi suficientă implicare în procesele de restructurare economico-socială. Această măsură a determinat simplificarea activităţii Guvernului prin reducerea numărului de membri şi prin crearea posibilităţii de concentrare a activităţii acestuia asupra problemelor prioritare legate de strategie, reformă, restructurare, acompaniament social.

Atribuţiile instituţiilor desfiinţate au fost preluate, prin concentrări de obiective şi activităţi de alte tipuri de instituţii (agenţii) mai flexibile şi adaptabile la schimbare, conectate mai direct la mediul economic şi social.

De asemenea, au fost create unele agenţii care acoperă domenii noi (dezvoltarea regională şi sprijinirea întreprinderilor mici şi mijlocii) cu scopul de a se acţiona prioritar, eficient şi continuu asupra unor zone de interes economico-social.

Pentru elaborarea şi coordonarea strategiilor de reformă în administraţia publică pe lângă Departamentul pentru Administraţie Publică Locală a fost înfiinţat Departamentul pentru Reforma Administraţiei Publice Centrale, structură în cadrul aparatului de lucru al Guvernului, aflată în directă subordonare a primului ministru însărcinată cu:

· realizarea reformei instituţionale;

· fundamentarea şi promovarea organizării şi funcţionării sistemului pentru managementul resurselor umane din administraţia publică;

· urmărirea administrării şi consolidării domeniului public al statului;

· avizarea reglementărilor şi promovarea cadrului legislativ în domeniu.

Atribuţiile Grupului Inter-ministerial pentru Reforma Administraţiei Publice, s-au transferat în majoritate Departamentului pentru Reforma Administraţiei Publice Centrale, care colaborează cu Departamentul pentru Administraţie Publică Locală şi celelalte organe de specialitate pentru reforma administraţiei publice, se pronunţă asupra oportunităţii unor măsuri de reformă şi fundamentează actul de decizie în acest domeniu.

Ca rezultat al restructurării Guvernului numărul ministerelor a fost redus la 16, numărul membrilor Guvernului fiind de 20, inclusiv primul ministru, un ministru delegat pe lângă primul ministru şi secretarul general.

2. Restructurarea ministerelor şi agenţiilor

În scopul întăririi capacităţii instituţionale şi administrative, de adoptare şi implementare a acquis-ului comunitar şi pentru perfecţionarea modului de organizare şi funcţionare în condiţii de reducere a costurilor bugetare au fost restructurate următoarele ministere şi agenţii: Ministerul Muncii şi Protecţiei Sociale, Ministerul Educaţiei Naţionale, Ministerul Apelor, Pădurilor şi Protecţiei Mediului, Ministerul Agriculturii şi Alimentaţiei, Ministerul Transporturilor, Oficiul Concurenţei, Agenţia Română de Dezvoltare.

Procesul de restructurare a ministerelor şi organelor de specialitate din subordinea Guvernului este în derulare şi are în vedere următoarele:

· perfecţionarea structurilor organizatorice printr-o compartimentare optimă pentru a păstra flexibilitatea muncii în cadrul compartimentelor;

· eliminarea responsabilităţilor suprapuse sau prea extinse;

· realizarea unui lanţ de comandă scurt, care să poată fi controlat;

· creşterea operativităţii în activitatea proprie fiecărei structuri instituţionale;

· restrângerea verigilor de conducere prin diminuarea numărului de cadre de conducere, în scopul angrenării optime a specialiştilor proprii şi sporirii eficienţei şi calităţii actului decizional;

· atribuirea unor responsabilităţi şi competenţe clare;

· optimizarea structurii şi folosirii personalului din administraţia publică centrală;

· formarea şi promovarea unui personal profesionist şi motivat;

· concentrarea performanţei asupra rezultatelor;

· concentrarea atenţiei asupra cetăţeanului în dubla sa calitate de beneficiar al serviciilor şi de contribuabil.

În contextul pre-aderării României la Uniunea Europeană, s-a considerat necesară proiectarea şi implementarea unei reforme realiste a administraţiei publice centrale, care să faciliteze şi să completeze reformele din sfera legislativă şi organizaţională.

Prin programele PHARE de sprijinire şi implementare a reformei administraţiei publice centrale, prin cooperarea cu programul SIGMA al OECD, s-a realizat o amplă documentare şi expertiză privind modul de aplicare a principiilor reformei în administraţia publică, în ţările Uniunii Europene.

3. Măsuri normative

Ţinând cont de complexitatea procesului de reformă a administraţiei publice, un rol însemnat s-a acordat realizării cadrului legislativ adecvat.

Astfel, în procesul de creare şi perfecţionare a cadrului juridic au fost elaborate următoarele:

· proiectul de lege privind organizarea şi funcţionarea guvernului şi a ministerelor care clarifică rolul, funcţiile şi responsabilităţile ce revin diferitelor niveluri ale administraţiei publice centrale şi separă funcţiile politice de cele administrative, prin introducerea postului de secretar general;

· legea privind Statutul funcţionarilor publici cu scopul de a depolitiza funcţia publică, de a asigura stabilitatea funcţionarilor publici şi de a forma un corp de profesionişti eficient care să câştige încrederea populaţiei în serviciul public şi să devină un partener de dialog social competent;

· legea privind răspunderea ministerială care reglementează formele de responsabilitate legală (civilă, financiară şi penală) a membrilor Guvernului şi a secretarilor de stat care nu sunt membri ai Guvernului, adoptat de Parlament;

· proiectul legii privind serviciile publice de gospodărire comunală pentru dezvoltarea şi descentralizarea activităţii serviciilor publice;

· legea privind organizarea administraţiei publice locale şi regimul general al autonomiei locale conceput să reglementeze regimul general al autonomiei locale, să definească instituţia prefectului şi să statueze raportul dintre prefect şi subprefect, să întărească legătura dintre administraţia publică şi cetăţean.

Priorităţile reformei în administraţia publică

În formularea priorităţilor procesului de reformă a administraţiei publice, pentru perioada 1999-2002 s-a avut în vedere faptul că anul 1999 marchează realizarea cadrului legislativ (privind organizarea şi funcţionarea guvernului şi a ministerelor, statutul funcţionarului public, răspunderea ministerială, organizarea administraţiei publice locale şi regimul general al autonomiei locale s.a.) prin adoptarea proiectelor de legi de către Parlament şi promulgarea lor de către Preşedintele ţării. În intervalul 2000-2002 trebuie puse în aplicare concertat şi eficient prevederile acestora şi ale altor legi deja aprobate şi în curs de implementare, privind dezvoltarea regională şi zonele defavorizate, proprietatea publică şi regimul juridic al acesteia, regimul concesiunilor, finanţele publice locale şi stabilirea salariilor de bază în sectorul bugetar. 

Priorităţi pe termen scurt (1999-2000)

Obiectivele sunt:

· Separarea nivelului politic de palierul administrativ în structura Guvernului, ministerelor şi a altor organe de specialitate ale administraţiei publice centrale. 

· Definirea clară a rolurilor, responsabilităţilor şi relaţiilor dintre instituţii şi modernizarea structurilor generale ale instituţiilor administraţiei publice centrale, în scopul creării unui aparat administrativ cu capacitate strategică de concepţie, coordonare şi evaluare a politicilor.

· Crearea unui corp al funcţionarilor publici din administraţie, profesional şi neutru din punct de vedere politic şi constituirea unei unităţi centrale pentru crearea şi dezvoltarea corpului funcţionarilor publici.

· Delimitarea patrimoniului public şi privat al comunităţii locale faţă de patrimoniul public de interes naţional; gestionarea de către autorităţile administraţiei publice locale a patrimoniului public şi privat al unităţilor administrativ teritoriale.

· Dezvoltarea administraţiei publice locale.

Separarea nivelului politic de palierul administrativ în structura Guvernului, ministerelor şi a altor organe de specialitate ale administraţiei publice

Separarea funcţiilor politice de cele administrative este o măsură de organizare a activităţii Guvernului şi Ministerelor care asigură stabilitatea sistemului administraţiei publice în faţa schimbărilor politice, continuitatea actului de guvernare şi gestionarea domeniilor economice şi sociale potrivit obiectului de activitate şi determină profesionalizarea personalului.

Procesul de separare menţionat este reglementat în principal de proiectul legii de organizare şi funcţionare a Guvernului şi a Ministerelor, care prevede cadrul general de funcţionare a administraţiei publice centrale, depolitizarea funcţiei de Secretar General al Guvernului şi înfiinţarea postului de Secretar General în structura organelor de specialitate ale administraţiei publice centrale, ca cel mai înalt funcţionar public de carieră.

În cadrul prefecturilor urmează a fi creat postul de Secretar General potrivit proiectului de lege privind organizarea administraţiei publice locale şi regimul general al autonomiei locale.

Statutul funcţionarului public completează ansamblul reglementat de cele două legi menţionate anterior, clarifică rolul şi atribuţiile funcţionarului public, drepturile şi îndatoririle acestuia, condiţiile de încadrare pe post şi contribuie la realizarea unui ansamblu funcţional al administraţiei publice în concordanţă cu necesitatea îmbunătăţirii relaţiilor dintre administraţie şi cetăţeni.

Definirea clară a rolurilor, responsabilităţilor şi relaţiilor dintre instituţii

Proiectul legii de organizare şi funcţionare a Guvernului şi Ministerelor clarifică rolul, funcţiile şi responsabilităţile ce revin diferitelor niveluri ale administraţiei publice centrale.

Potrivit prevederilor acestuia, Guvernului îi revine sarcina de a dezvolta strategia naţională şi planurile strategice de dezvoltare, de a conduce ministerele în procesul de elaborare şi aplicare a politicilor sectoriale, în concordanţă cu strategia naţională, de a asigura funcţionarea coerentă şi corelată a administraţiei publice. Guvernul exercită funcţiile de strategie, reglementare, administrare, reprezentare şi autoritate.

Ministerele şi celelalte organe centrale, potrivit actelor normative de organizare şi funcţionare asigură realizarea funcţiilor Guvernului şi îşi concentrează activitatea în zona elaborării strategiilor şi politicilor sectoriale, a analizelor şi sintezelor tematice pentru fundamentarea procesului decizional şi legislativ urmărind constant creşterea ponderii acestor tipuri de activităţi în defavoarea celor cu caracter repetitiv, de tipul statisticilor în domeniu, gestionării resurselor şi acordării avizelor în aplicarea legii.

În clarificarea răspunderilor ce revin membrilor Guvernului acţionează prevederile legii privind responsabilitatea ministerială, care reglementează formele de responsabilitate: civilă, financiară şi penală. 

Legea privind responsabilitatea ministerială prevede răspunderea politică a membrilor Guvernului; Primul Ministru, miniştrii şi ceilalţi membri ai Guvernului răspund atât pentru infracţiunile săvârşite în exerciţiul funcţiei lor, cât şi pentru comiterea oricărei infracţiuni prevăzute de legea penală.

Legea reglementează şi procedurile declanşării urmăririi penale pentru infracţiunile săvârşite de membri ai Guvernului în exerciţiul funcţiei lor.

Instituirea unui serviciu public profesional şi neutru din punct de vedere politic

Întărirea capacităţii administraţiei publice de a elabora şi implementa măsurile de reformă economice şi sociale, depinde în mare măsură de dezvoltarea unui serviciu public unitar, compatibil cu structuri similare din ţările membre ale Uniunii Europene şi, totodată, de crearea şi dezvoltarea unui corp de elită, tehnocrat al funcţionarilor publici. În acest scop, Legea privind statutul funcţionarilor publici trebuie să fie în măsură să răspundă atât constrângerilor financiare inerente tranziţiei cât şi unei realităţi în continuă evoluţie, care necesită flexibilitate şi mecanism decizional adecvat. 

Elaborat în concordanţă cu standardele comunităţii europene în domeniu, statutul funcţionarilor publici introduce conceptul de stabilitate al funcţionarilor care vor fi protejaţi prin lege faţă de schimbările de ordin politic. Legea reglementează condiţiile de selectare, numai pe bază de concurs, pe criterii de competenţă şi profesionalism, îndatoririle şi răspunderea funcţionarilor publici, măsurile disciplinare, drepturile salariale, recompensele şi facilităţile materiale, precum şi unele drepturi speciale cum este dreptul la despăgubiri dacă au suferit prejudicii din culpa serviciului public.

Legea urmăreşte promovarea şi dezvoltarea unei etici a serviciului şi funcţionarului public, a unor noi mentalităţi şi practici în relaţiile dintre administraţie şi public în vederea creşterii eficienţei serviciului public, precum şi pentru creşterea încrederii cetăţeanului în funcţionarul public. Sunt reglementate de asemenea, incompatibilităţile funcţiei publice, precum şi încetarea raporturilor de serviciu, eliberarea sau destituirea din funcţie ţinând seama de motivaţiile şi interesele serviciului public pe de-o parte şi de ale funcţionarului public.

Constituirea unei unităţi centrale pentru crearea şi dezvoltarea corpului funcţionarilor publici

Reglementările referitoare la corpul funcţionarilor publici necesită acţiuni de coordonare privind selecţionarea, evaluarea, formarea şi pregătirea acestora, realizate de o unitate centrală, care să se poată aplica în mod organizat şi profesional.

Unitatea centrală se va constitui în Agenţia funcţionarilor publici, ca organ de specialitate al administraţiei publice centrale în subordinea Guvernului şi în coordonarea directă a primului ministru.

Această Agenţie realizează dezvoltarea corpului funcţionarilor publici, în măsură să aplice corect prevederile privind reforma administraţiei publice şi să furnizeze o nouă imagine a acestei categorii de persoane în faţa autorităţilor şi cetăţenilor. 

Crearea structurilor instituţionale şi a mecanismelor administrative şi financiare pentru implementarea procesului de dezvoltare regională şi susţinerea zonelor defavorizate

Legea nr.151/1998 privind dezvoltarea regională şi Ordonanţa de Urgenţă nr.24/1998 stabilesc pe de o parte cadrul instituţional, obiectivele, competenţele şi instrumentele specifice politicii de dezvoltare regională în România şi pe de altă parte facilităţile care se acordă pentru stimularea dezvoltării economice locale/zonale, precum şi obligaţiile persoanelor juridice care beneficiază de aceste facilităţi integrate în sistemul dezvoltării regionale.

Au fost promovate Normele metodologice de aplicare a legii nr.151/1998 şi Normele metodologice de declarare a zonelor defavorizate, Statutul cadru al agenţiilor pentru dezvoltare regională şi Statutul ANDR care asigură cadrul normativ de funcţionare a structurilor organizatorice constituite.

Până în prezent s-au constituit şapte regiuni de dezvoltare din opt, consiliile aferente pentru dezvoltare regională, precum şi patru agenţii teritoriale de dezvoltare regională din opt.

În perioada 1999-2000 urmează a fi adoptate programe de dezvoltare regională care au drept scop diminuarea şi/sau înlăturarea efectelor severe ale aplicării politicilor de ajustare structurală care implică privatizarea şi restructurarea agenţilor economici.

Realizarea acestor programe de dezvoltare regională necesită însemnate resurse financiare, în asigurarea cărora un rol important îl deţine accesul la fondurile de preaderare, în condiţii de constrângeri bugetare interne.

Programele desfăşurate în concordanţă cu resursele interne şi externe vor contribui la întărirea

autonomiei locale, la alocarea şi utilizarea mai eficientă a resurselor la nivel regional, vor produce o diversificare a activităţilor economice, vor stimula investiţiile în sectorul privat, vor declanşa o reducere a şomajului prin creşterea gradului de ocupare, vor contribui la îmbunătăţirea standardului de viaţă şi vor promova realizarea coeziunii sociale.

Dezvoltarea regională se constituie într-un factor activ de descentralizare economică şi administrativă, într-un mijloc de integrare şi corelare a politicilor sectoriale în cadrul politicilor regionale şi într-un cadru operaţional de punere în aplicare a politicilor de tip structural specifice Uniunii Europene.

Descentralizarea administrativă şi întărirea autonomiei locale, deconcentrarea serviciilor ministeriale

Procesele de descentralizare administrativă, întărirea autonomiei locale şi deconcentrarea serviciilor publice sunt susţinute de proiectul legii de organizare şi funcţionare a Guvernului şi ministerelor ca şi de prevederile proiectului legii privind organizarea administraţiei publice locale şi regimul general al autonomiei locale.

Prin descentralizare, Guvernul urmăreşte conştientizarea şi implicarea crescândă a colectivităţilor în gestiunea problematicii regionale şi locale, continuarea reformei administraţiei publice locale vizând, în egală măsură, deconcentrarea deciziei şi a acţiunii administrative de la nivelul administraţiei centrale, la nivelul direcţiilor specializate ale ministerelor organizate în cadrul unităţilor administrativ-teritoriale.

Proiectul legii privind organizarea administraţiei publice locale şi regimul general al autonomiei locale, defineşte mai clar principiile de bază ale funcţionării administraţiei publice locale (autonomia locală, descentralizarea serviciilor publice, consultarea cetăţenilor în probleme de interes deosebit, responsabilitatea şi cooperarea între autorităţile administraţiei publice locale, legalitatea). De asemenea, acest act normativ reglementează drepturile şi obligaţiile aleşilor locali, instituţia prefectului, dreptul consiliilor locale şi judeţene de a crea şi dezvolta cooperări, asocieri şi înfrăţiri cu alte unităţi administrativ teritoriale din ţară şi din străinătate.

În sprijinul accelerării proceselor de descentralizare şi deconcentrare intervin şi următoarele legi:

· legea finanţelor publice locale, care a creat mecanismele necesare pentru asigurarea şi utilizarea de resurse financiare suficiente, proporţional cu competenţele, nevoile şi responsabilităţile administraţiei publice locale;

· legea privind regimul concesiunilor care oferă posibilităţi suplimentare de finanţare pentru administraţia publică locală şi de contractare a serviciilor publice;

· proiectul legii serviciilor publice de gospodărire comunală care stabileşte regimul serviciilor de proximitate ca şi atribuţiile autorităţilor publice locale în vederea asigurării unor servicii publice mai eficiente;

· legea privind impozitele şi taxele locale care acordă administraţiei locale dreptul la stabilirea domeniilor şi nivelului taxelor locale, colectarea taxelor şi impozitelor locale, posibilitatea contractării de împrumuturi de către autorităţile administraţiei publice locale, precum şi instituirea unui sistem optim de verificare şi control;

· legea privind proprietatea publică şi regimul juridic al acesteia care defineşte patrimoniul public şi privat al statului şi al unităţilor administrativ teritoriale, delimitările necesare şi modalităţile de gestionare.

Aplicarea acestor reglementări adoptate sau în curs de adoptare, în perioada 1999-2000, a condus şi la necesitatea elaborării unor metodologii de clarificare a implementării prevederilor respective pentru creşterea eficienţei actului administrativ.

Reglementarea regimului general al autonomiei locale

Continuarea reformei în administraţia publică locale se bazează pe creşterea autonomiei colectivităţilor locale prin realizarea atât a autonomiei decizionale, cât şi a celei financiare şi patrimoniale, concomitent cu declanşarea proceselor de descentralizare şi deconcentrare administrativă. Proiectul legii privind organizarea administraţiei publice locale şi regimul general al autonomiei locale conţine dispoziţii cadru esenţiale privind autonomia locală. Proiectul de lege prevede stabilirea numărului de consilieri pe criterii economice de funcţionalitate, întărirea legăturii dintre administraţie şi cetăţean, prin aplicarea principiului consultării publice în probleme locale de interes deosebit, precum şi modalităţile de organizare şi desfăşurare a referendumului local.

În scopul armonizării politicilor guvernamentale şi sectoriale cu cele locale, în procesul de dezvoltare economico-socială durabilă, la nivelul fiecărui judeţ se va organiza şi va funcţiona câte un comitet consultativ teritorial alcătuit din: prefect, subprefect, secretarul general al prefecturii, preşedinte, vicepreşedinte şi secretarul consiliului judeţean. Este definită, mai clar, instituţia prefectului prin precizarea atribuţiilor şi competenţelor acestuia, privind controlul de legalitate al actelor emise de autorităţile administraţiei publice locale şi conducerea serviciilor publice descentralizate ale autorităţilor administraţiei publice centrale, organizate la nivelul unităţilor administrativ-teritoriale. Totodată, se stabilesc atribuţiile consiliilor locale şi judeţene în concordanţă cu noile acte normative prin care aceste autorităţi au primit noi responsabilităţi. 

Delimitarea şi stabilirea resurselor financiare ale comunităţilor locale faţă de bugetul de stat. Descentralizarea deciziei privind gestionarea resurselor financiare şi patrimoniale

Prin Legea 189/1998 - Legea finanţelor publice locale, s-au instituit pentru prima oară în România, norme, mecanisme, proceduri care să delimiteze clar constituirea şi utilizarea resurselor financiare ale comunităţilor locale faţă de cele ale bugetului de stat. A crescut gradul de autonomie al autorităţilor administraţiei publice locale în stabilirea, constatarea, urmărirea şi încasarea surselor de venituri ale bugetelor locale, precum şi în alocarea acestora în funcţie de priorităţile şi specificul fiecărei unităţi administrativ teritoriale.

S-a creat, de asemenea, un grad sporit de autonomie în stabilirea şi alocarea resurselor financiare în domeniile investiţionale şi în strategiile de dezvoltare economico-socială locală durabilă, precum şi posibilitatea de asociere şi angajare de resurse financiare în programe de cooperare zonală, regională şi transfrontalieră.

Pentru prima oară comitetele locale au dreptul de a accede, pentru contractarea de împrumuturi, pe piaţa liberă de capital, fără garanţii guvernamentale. Împrumuturile de pe piaţa internă sau internaţională de capital pot fi garantate cu propriile resurse al comunităţilor locale, precum şi cu patrimoniul privat al acestora.

Pentru prima dată în România, transferurile financiare de la bugetul de stat către bugetele locale sunt transferuri de echilibrare, la dispoziţia autorităţilor administraţiei publice locale. Sursele financiare alocate de la bugetul de stat la bugetele locale nu mai sunt alocate pe destinaţii, competenţa de angajare a acestora revenind comunităţilor locale în funcţie de priorităţile pe care acestea şi le stabilesc.

Delimitarea şi gestionarea patrimoniului public şi privat al comunităţii locale faţă de patrimoniul public de interes naţional

Potrivit Legii nr.213/1998 privind proprietatea publică şi regimul juridic al acesteia se consacră criteriile de delimitare a patrimoniului public şi privat de interes naţional de cel aparţinând comunităţilor locale care se va afla în gestionarea autorităţilor locale alese la nivelul comunelor, oraşelor, municipiilor şi judeţelor.

Se află în desfăşurare activitatea de inventariere a categoriilor de bunuri şi servicii de interes naţional, judeţean şi local.

După stabilirea categoriilor de patrimoniu, comunităţile locale vor putea să asigure gestionarea acestuia în numele şi în interesul lor, dreptul de a gestiona acest patrimoniu constituind pe de o parte o importantă sursă de venit la bugetul local şi pe de altă parte, o modalitate eficientă de îmbunătăţire a serviciilor publice prin concesionare, închiriere şi/sau prin atragerea de resurse financiare şi management performant din sectorul privat.

Descentralizarea deciziei şi participarea cetăţenilor la procesul decizional prin referendum

Descentralizarea deciziei este în primul rând consecinţa descentralizării financiare şi patrimoniale generată de aplicarea Legii finanţelor publice locale nr.189/1998, Legii patrimoniului public şi regimul juridic al acestuia nr. 213/1998, Legii concesiunii nr.219/1998, precum şi a normelor metodologice stabilite de Guvern pe baza şi pentru aplicarea acestora. La descentralizarea deciziei şi creşterea gradului de autonomie locală în favoarea comunităţilor locale vor contribui şi alte două acte normative foarte importante, şi anume: Legea nr.199/1998 privind ratificarea de către Parlamentul României a Cartei Europene a Autonomiei Locale, precum şi proiectul legii privind organizarea administraţiei publice locale şi regimul general al autonomiei locale, care dau competenţe şi responsabilităţi sporite autorităţilor administraţiei publice alese la nivelul comunităţilor locale.

Prin noul proiect al Legii privind administraţia publică locală şi regimul general al autonomiei

locale, şi prin proiectul legii referendumului se asigură dreptul şi posibilitatea cetăţenilor de a participa la luarea celor mai importante decizii privind angajarea şi gestionarea resurselor financiare şi patrimoniale ale comunităţilor locale. Totodată, se reglementează asocierea cu alte autorităţi ale administraţiei publice locale din ţară şi străinătate în realizarea unor acţiuni şi servicii de interes comun, sau în programe de cooperare zonală, regională şi transfrontalieră.

De asemenea, autorităţile administraţiei publice locale prin asociere sau în cooperare cu ONG vor putea să antreneze participarea cetăţenilor la treburile publice, alocând în acest sens resursele patrimoniale şi financiare necesare.

Dezvoltarea administraţiei publice locale

Dezvoltarea administraţiei publice locale urmăreşte creşterea capacităţii autorităţilor locale de a acţiona cu eficienţă în contextul actualelor schimbări legislative care conferă o autonomie decizională, patrimonială şi financiară reală colectivităţilor locale. În acest sens, se urmăreşte îmbunătăţirea comunicării între Departamentul pentru Administraţia Publică Locală, prefecturi şi autorităţi alese, precum şi adaptarea rolului şi a structurii organizationale a DAPL în coordonarea şi îndrumarea autorităţilor publice locale în procesul de aplicare a legilor, ordonanţelor şi hotărârilor Guvernului care privesc problemele colectivităţilor locale şi ale acestor autorităţi. De asemenea, se va urmări îmbunătăţirea managementului resurselor umane prin perfecţionarea activităţii celor şase centre teritoriale pentru pregătirea funcţionarilor din administraţia publică locală. Acest obiectiv se va realiza prin introducerea unor strategii de marketing, planuri, programe pentru formarea formatorilor.

Se are în vedere pregătirea unui plan pentru introducerea unor sisteme şi proceduri îmbunătăţite de comunicaţie şi de tehnologia informaţiei în unităţile administraţiei publice. 

În acest scop se va crea, cu sprijin PHARE, un Fond de Modernizare a administraţiei publice locale care îşi propune să finanţeze, în special, activităţi de asistenţă tehnică în programe pilot pentru: planificare financiară, bugetară şi control; managementul resurselor umane; perfecţionarea organizării prin îmbunătăţirea procedeelor de lucru şi serviciilor pentru populaţie; îmbunătăţirea managementului sistemelor şi procedurilor de lucru din administraţia publică locală. 

Priorităţi pe termen mediu (2001-2002)

Pentru anul 2001 obiectivele sunt:

· Asigurarea transparenţei actului de guvrnere şi optimizarea comunicării.

Pentru anul 2002 obiectivele sunt:

· Îmbunătăţirea relaţiilor dintre administraţie şi beneficiarii de servicii publice.

· Întărirea capacităţii de luare a deciziilor la nivel guvernamental.

· Asigurarea transparenţei actului de guvernare şi optimizarea comunicării.

Asigurarea transparenţei actului de guvernare şi optimizarea comunicării

Aplicarea principiului transparenţei actului de guvernare în domeniul reformei în administraţia publică pune într-o nouă lumină eforturile de a acţiona în direcţia stimulării, conlucrării şi comunicării cu toate organele administraţiei publice precum şi cu cetăţenii, în abordarea unor probleme dificile.

Proiectul de lege privind accesul publicului la informaţii, ce se va aproba de Guvern, prevede obligativitatea instituţiilor publice de a furniza informaţiile necesare cetăţeanului, precum şi modalitatea de acces la aceste informaţii. Prin conţinutul legii se diminuează comportamentul birocratic în privinţa exploatării informaţiilor.

Totodată, pentru creşterea eficienţei activităţii administraţiei publice este necesară modernizarea comunicării instituţionale prin introducerea tehnologiei informaţiei. Se urmăreşte dezvoltarea infrastructurii informatice care va contribui la debirocratizarea, eficientizarea şi creşterea calităţii serviciilor publice. În acest sens, în funcţie de resursele financiare disponibile se va elabora în cursul anului 2000, un program de stabilire a priorităţilor în sistemul informatic la nivelul serviciilor publice din administraţia centrală şi locală.

În scopul unor legături informaţionale şi a unei comunicări fluente în cadrul Guvernului s-a realizat cu sprijin PHARE proiectul pilot ROGODEX ale cărui rezultate se vor extinde şi la alte niveluri ale administraţiei publice.

Centrul de informare al Guvernului, deschis pentru public în anul 1998 contribuie la transparenţa activităţilor Guvernului, îmbunătăţind accesul cetăţenilor la informaţii. Acest centru constituie un model pentru ministere, agenţii sau alte organe ale administraţiei publice, care vor înfiinţa structuri similare.

Îmbunătăţirea relaţiilor dintre administraţie şi beneficiarii de servicii publice

Îmbunătăţirea relaţiilor dintre administraţie şi beneficiarii de servicii publice are loc, pe de o parte, prin descentralizarea deciziilor şi apropierea decidenţilor de locul unde se petrec fenomenele economico-sociale şi, pe de altă parte, prin participarea cetăţenilor la luarea deciziilor. În vederea transpunerii în practică a acestor deziderate vor fi luate măsuri privind:

a) Codificarea procedurilor administrative

Componentă importantă a reformei administraţiei publice, codificarea textelor este necesară pentru a permite cetăţeanului accesul simplu la administraţie. Existenţa a numeroase coduri specifice profilului de activitate a fiecărui minister, precum şi a codurilor de interes naţional - al administraţiei şi al funcţiei publice - conduce în mod necesar la implicarea tuturor ministerelor şi la crearea unui centru la nivel naţional pentru coordonarea acestei activităţi.

b) Carta calităţii serviciilor publice. Instituirea sistemului de monitorizare

Reforma administraţiei publice, al cărei obiectiv fundamental constă în simplificarea relaţiilor

dintre cetăţean şi administraţie, dublată de creşterea calităţii serviciilor oferite cetăţeanului, se concretizează într-o serie de măsuri importante care urmăresc eliminarea verigilor birocratice intermediare şi creşterea gradului de profesionalism al administratorilor. Carta calităţii serviciilor publice va defini ansamblul de principii coerente al demersurilor necesare îmbunătăţirii activităţii serviciilor administraţiei centrale sau serviciilor descentralizate.

c) Legea referendum-ului

Legea privind organizarea şi desfăşurarea referendumului prevăzută în art.72 alin.3 al Constituţiei, ca lege organică este concepută să reglementeze procedurile de consultare a cetăţenilor în probleme fundamentale ale statului, contribuind la intensificarea legăturilor între aceştia şi organele administraţiei publice şi la implicarea publică în luarea deciziilor.

d) Dezvoltarea sistemului de Case ale Serviciilor Publice

Pentru satisfacerea cerinţelor cetăţenilor de a avea servicii publice polivalente şi uşor accesibile, în zonele în care se constată o insuficientă implantare a serviciilor administrative, se are în vedere crearea de case ale serviciilor publice.

Triplul obiectiv urmărit – reunirea în acelaşi sediu a unui număr de servicii publice de natură diferită – servicii ale administraţiei publice centrale, ale colectivităţilor locale, de asigurări sociale sau industriale şi comerciale, asigurarea unei polivalenţe în preluarea şi rezolvarea dificultăţilor prin cooperarea între aceste servicii, folosirea comună a mijloacelor fixe şi a echipamentelor şi oferirea unei palete mai ample de prestaţii prin personalizarea situaţiilor şi instituirea unui sistem operaţional de luare a deciziilor rapide, va îmbunătăţi şi accelera relaţia beneficiar-administraţie.

e) Campanii de informare pe teme de interes major

Campaniile de informare urmăresc conştientizarea şi sensibilizarea publicului pe teme de interes major privind politicile sociale, de sănătate, de educaţie, economice, privind protecţia mediului, etc. Campaniile de informare sunt bazate în principal pe reţeaua oficiilor poştale şi susţinute de campanii publicitare (ziare şi reviste, presă locală, spoturi TV şi radio). Sunt necesare efectuarea de sondaje privind audienţa diferitelor subiecte ale campaniilor de informare.

f) Dezvoltarea serviciilor de informaţii telefonice

Un alt instrument pentru a veni în sprijinul cetăţeanului pentru corecta şi prompta informare a acestuia privind relaţia lui cu administraţia publică este linia telefonică permanentă de tip “hot-line” unde se pot afla informaţiile dorite, oferite de specialişti pe diferite probleme, fără ca cetăţeanul să fie nevoit să se deplaseze dacă acest lucru nu este absolut necesar.

Întărirea capacităţii de luare a deciziilor la nivel guvernamental

Capacitatea de luare a deciziilor la nivel guvernamental este influenţată de existenţa unui aparat de lucru, capabil să parcurgă rapid şi eficient etapele premergătoare procesului de luare a deciziilor politice. Creşterea capacităţii de luare a deciziilor la nivel guvernamental este determinată de îmbunătăţirea procesului interministerial de luare a deciziei. Astfel, primul ministru în funcţie de natura şi complexitatea problemei poate decide constituirea unei structuri cu caracter consultativ, de regulă, comisie interministerială, care analizează, corelează şi armonizează interferenţele sectoriale generate de rezolvarea problemei. Activitatea structurii cu caracter consultativ parcurge etape legate de identificarea şi analiza problemelor, formularea opţiunilor posibile şi alegerea opţiunilor viabile, premergătoare procesului efectiv de luare a deciziilor. 

Totodată, întărirea capacitaţii de luare a deciziilor la nivel guvernamental este strâns legată de perfecţionarea sistemului informaţional şi a sistemului de pregătire a personalului din administraţia publică centrală.

În cursul acestui an, în funcţie de resursele financiare interne şi externe, se procedează la extinderea - la nivelul ministerelor şi altor organe ale administraţiei publice centrale - a rezultatelor proiectului ROGODEX, aplicat la nivelul aparatului de lucru al Guvernului privind perfecţionarea sistemului informaţional şi la dezvoltarea unor programe de instruire a personalului din administraţia publică centrală, în special cel care desfăşoară activitate în direcţiile de integrare europeană, armonizare legislativă şi construcţie instituţională.

Crearea unui sistem de impozite şi taxe locale prin introducerea impozitului pe venitul global

Cu sprijinul unor experţi din cadrul U.E. s-a îmbunătăţit sistemul impozitelor şi taxelor locale,

modificându-se corespunzător legea impozitelor şi taxelor locale nr.27/1994 prin OUG nr. 61/1998.

A fost votată legea pentru introducerea impozitului pe venitul global.

Prin intermediul acestor acte normative se va realiza, pe de o parte, delimitarea mai clară şi sursele de venit pentru bugetul de stat şi bugetele locale, precum şi mai buna urmărire şi încasare a acestor venituri.

Dezvoltarea sistemului de servicii publice locale aflate sub autoritatea consiliilor judeţene sau locale; transformarea regiilor autonome de interes local în societăţi comerciale privatizabile

Crearea unui sistem de servicii publice locale sub autoritatea consiliilor judeţene sau locale este reglementată potrivit proiectului legii Serviciilor Publice de gospodărire comunală care stabileşte cadrul juridic unitar privind înfiinţarea, organizarea, coordonarea şi controlul serviciilor publice de gospodărire comunală în judeţe, municipii, oraşe şi comune în scopul satisfacerii nevoilor sociale ale locuitorilor acestora. Serviciile publice de gospodărire comunală reprezintă ansamblul activităţilor şi acţiunilor de utilitate publică sau de interes public, desfăşurate la nivelul unităţilor administrativ teritoriale, prin care se asigură: alimentarea cu apă, salubrizarea localităţilor, alimentarea cu energie termică, transportul public local ş.a. În funcţie de necesităţi, prin hotărâre a consiliului judeţean, respectiv prin hotărâre a consiliului local, se pot înfiinţa şi alte servicii publice de gospodărire comunală. Proiectul de lege stabileşte atribuţiile şi răspunderile autorităţilor publice locale, modul de organizare şi funcţionare a serviciilor publice de gospodărire comunală, şi reglementează modalităţile potrivit cărora societăţile comerciale de gospodărire comunală aflate sub autoritatea administraţiei publice locale, precum şi societăţile comerciale de profil, cu capital mixt sau privat, pot furniza servicii publice de calitate în condiţiile cadrului concurenţial asigurat de legislaţia în domeniu. De asemenea, legea stipulează elemente de tarifare a serviciilor de gospodărire comunală şi precizează ca în aplicarea acesteia urmează a se emite norme metodologice aprobate prin hotărâre de Guvern. Prin transformarea regiilor autonome de interes local în societăţi comerciale privatizabile şi privatizarea societăţilor comerciale care prestează servicii de gospodărire comunală se introduc elementele sistemului concurenţial care vor asigura îmbunătăţirea calităţii ofertei de servicii publice.

Programul de întărire a capacităţii administrative de aplicare a acquis-ului

Consiliul European de la Madrid din decembrie 1995 face referiri foarte clare la necesitatea creării graduale a condiţiilor pentru integrarea armonioasă a statelor candidate, în special prin creşterea calităţii activităţii desfăşurate de administraţiile naţionale ale statelor asociate. Acest obiectiv este preluat în cadrul Parteneriatului pentru Aderare care identifică ca arie de maxim interes în domeniul administraţiei publice întărirea organelor competente care asigură aplicarea corectă a exigenţelor comunitare legate de Piaţa Unică precum şi a organelor vamale.

Eforturile administraţiei publice române se vor concentra în perioada 1999-2002 pe punerea în practică a măsurilor incluse în materialul de faţă, permiţându-se în acest fel depăşirea dificultăţilor identificate în Raportul Comisiei Europene asupra progreselor înregistrate de România în cadrul procesului de aderare la Uniunea Europeană (04.11.1998) precum şi pe parcursul examinării analitice a acquis-ului.

Priorităţi pe termen scurt

Priorităţile pe termen scurt ale Programului Naţional de Aderare în domeniul întăririi capacităţii administrative de preluare a acquis-ului comunitar sunt centrate pe prevederile Parteneriatului pentru Aderare şi pun astfel accent pe controlul fitosanitar şi veterinar, sectorul financiar, serviciul vamal, crearea instituţiilor de control al concurenţei, mediul înconjurător şi crearea structurilor necesare pentru politica regională şi structurală.

 

 

 

Democraţia şi statul de drept

Autoritatea judecătorească – o mare importanţă va fi acordată creării instituţiei judecătorului cu atribuţii în faza de urmărire penală, potrivit dispoziţiilor Codului de procedură penală modificat, precum şi organizării poliţiei judiciare, care va fi trecută sub controlul parchetelor de pe lângă instanţele judecătoreşti. Îmbunătăţirea pregătirii resurselor umane va fi făcută în principal prin intermediul INM; se va avea în vedere în mod special pregătirea în drept comunitar a magistraţilor precum şi a consilierilor din cadrul Ministerului Justiţiei, în noul sistem de 2 ani.

În ceea ce priveşte consolidarea Ministerului Justiţiei, identificarea măsurilor necesare se va face după evaluarea actualei sale structuri în cadrul Programului de înfrăţire instituţională (twinning) (1999- 2000)/PHARE 1998.

Lupta împotriva corupţiei - se are în vedere intrarea în funcţiune a Centrului Naţional pentru Studierea Crimei Organizate şi a Corupţiei şi a Institutului Naţional pentru Studiul Criminalităţii; în acelaşi timp eforturile vor fi concentrate în vederea consolidării Oficiului Naţional de Prevenire şi Combatere a Spălării Banilor şi a constituirii punctelor naţionale de legătură pentru reţeaua judiciară europeană şi pentru combaterea crimei organizate.

Drepturile civile şi politice - poliţia judiciară va fi trecută în subordinea parchetelor şi concomitent se va acţiona pentru restrângerea radicală a competenţei parchetelor şi instanţelor militare în favoarea celor civile. Vor fi creeate premisele pentru asigurarea unei funcţionări eficiente şi credibile social a sistemului de probaţiune.

Protecţia copilului – se va acţiona în direcţia dezvoltării, consolidării şi creşterii capacităţii instituţionale a serviciilor publice specializate în protecţia drepturilor copilului organizate la nivel judeţean, respectiv al sectoarelor municipiului Bucureşti.

Drepturile economice şi sociale - pentru soluţionarea eficientă a litigiilor de muncă, Ministerul Justiţiei, în colaborare cu Ministerul Muncii şi Protecţiei Sociale, a elaborat un proiect de Lege privind modificarea şi completarea Legii pentru organizarea judecătorească nr.92/1992. Proiectul reglementează, în principal, crearea în cadrul judecătoriilor, tribunalelor şi curţilor de apel a completelor specializate pentru conflictele de muncă, cât şi posibilitatea creării în cadrul instanţelor judecătoreşti a secţiilor sau completelor specializate pentru asigurări sociale.

În ceea ce priveşte persoanele cu handicap, Secretariatul de Stat pentru Persoanele cu Handicap va dezvolta un sistem de consiliere şi evaluare a respectării drepturilor persoanelor cu handicap şi va trece la restructurarea instituţiilor de tip rezidenţial pentru asistenţă medico-socială a persoanelor cu handicap. Se va urmări în paralel şi reintegrarea în muncă a persoanelor cu handicap.

Piaţa Internă

Dreptul societăţilor comerciale – în acest sector efortul va fi concentrat în direcţia perfecţionării funcţionării oficiilor Registrului Comerţului prin îmbunătăţirea resurselor documentare, simplificarea procedurilor şi îmbunătăţirea pregătirii consilierilor şi judecătorilor delegaţi la oficiile Registrului Comerţului.

Dreptul civil - în vederea îmbunătăţirii executării hotărârilor judecătoreşti se va liberaliza profesia de executor judecătoresc urmărindu-se legarea veniturilor practicanţilor săi de eficienţa serviciilor prestate. Un rol cheie în întărirea capacităţii Ministerului Justiţiei şi dezvoltarea capacităţii instanţelor de a desfăşura proceduri suple de cooperare judiciară îl va juca Programul de construcţie instituţională/twinning.

Proprietatea intelectuală - evaluând activitatea ORDA se constată că actuala structură organizatorică este insuficientă pentru ca atribuţiile şi obiectivele acestei instituţii să poată fi atinse în mod eficient, astfel încât se impune modificarea actului normativ care reglementează organizarea şi funcţionarea Oficiului Român pentru Drepturile de Autor, HG 60/1997, pentru a determina o consolidare reală a capacităţii instituţionale. Întărirea capacităţii instituţionale va permite perfecţionarea resurselor umane implicate în procesul de urmărire a aplicării legislaţiei în domeniu şi crearea infrastructurii informatice adecvate desfăşurării activităţii, ducând la creşterea eficienţei aplicării legislaţiei în domeniu, prin monitorizarea activităţii organismelor de gestiune colectivă. Va face posibilă şi dezvoltarea cooperării cu organizaţiile internaţionale corespondente şi cu Direcţia Generală a Vămilor în vederea îmbunătăţirii aplicării măsurilor la frontieră vizând respectarea drepturilor de proprietate intelectuală.

Proprietatea industrială - se va întări capacitatea instituţională şi va fi dezvoltată infrastructura informatică adecvată desfăşurării activităţii pentru creşterea eficienţei aplicării legislaţiei în domeniu, prin monitorizarea activităţii organismelor de gestiune colectivă şi va face posibilă şi dezvoltarea cooperării cu organizaţiile internaţionale corespondente şi cu Direcţia Generală a Vămilor.

Protecţia datelor personale - va fi înfiinţată Autoritatea Română pentru Informatică, ca autoritate independentă şi autonomă, autoritate de control pentru protecţia persoanelor fizice şi juridice privind activităţile de TIC (tehnica informaţiei şi comunicaţiei).

Standardizarea - se va redefini statutul standardelor naţionale. Se va reorganiza ASRO punându-se accent pe oferirea de noi servicii clienţilor săi.

Acreditare - Se prevede consolidarea activităţii organismului naţional de acreditare în vederea integrării sale în structurile europene de acreditare şi susţinerea adptării infrastructurii pentru evaluarea conformităţii la cerinţele UE.

Metrologia - informatizarea activităţii de metrologie la nivel central şi teritorial necesită realizarea unei infrastructuri informatice care să permită interconectarea tuturor unităţilor din structura BRML, conectarea BRML la INTERNET, realizarea şi menţinerea unui site propriu.

În vederea asigurării cerinţelor standardelor comunitare şi implementarea sistemului de evaluare şi acreditare a laboratoarelor de metrologie, va fi creată infrastructura pentru evaluarea conformităţii şi implementarea cerinţelor standardelor din seria EN 45000, pentru recunoaşterea internaţională a certificatelor emise.

Produse alimentare - se va înfiinţa Comitetul Român Codex Alimentarius.

Produse medicinale de uz uman - politica de preţuri, componentă de bază a politicii medicamentului, va necesita elaborarea unui document angajament sub conducerea Ministerului Sănătăţii care să cuprindă strategiile asupra cărora au căzut de acord toţi partenerii, respectiv sectorul de stat şi particular, producători distribuitori, importatori, consumatori; - se va consolida şi se va dezvolta Autoritatea Naţională în Domeniul Controlului Medicamentului (Agenţia Naţională a Medicamentului).

Produse industriale - capacitatea de aplicare eficientă a acquis-ului implică un efort substanţial şi susţinut de reformă instituţională aplicată fiecărui sector implicat în procesul de armonizare legislativă. Concomitent cu preluarea directivelor pentru a fi transpuse în acte normative s-au prevăzut şi măsuri pentru crearea organismelor instituţionale de implementare a reglementărilor armonizate sau în situaţia existenţei deja a unor organisme specializate de dezvoltare a acestora şi lărgirea competenţelor. Prin alinierea legislaţiei tehnice interne la legislaţia UE în domeniul maşinilor şi echipamentelor industriale atribuţiile ISCIR vor fi suplimentate în sensul verificării aplicării directivelor.

Pentru produsele pentru care nu există asociaţii de certificare şi control aceasta va fi constituită prin lege cu un minim de personal necesar care va fi selectat şi specializat în domeniu.

Pe termen mediu este prevăzută o serie de măsuri pentru crearea şi dezvoltarea cadrului instituţional după cum urmează:

· aplicarea Legii îngrăşămintelor chimice necesită şi crearea Agenţiei Române pentru Îngrăşăminte cu rol de monitorizare, implementare şi control. În atingerea rezultatului scontat este necesară recrutarea şi formarea de personal specializat;

· pentru aplicarea prevederilor Legii cosmeticelor este necesară înfiinţarea Colegiului Ştiinţific al Cosmetologilor, ce are ca obiectiv atestarea profesională în domeniul cosmeticii şi instruirea personalului.

· Agenţia Naţională pentru Controlul Substanţelor şi Amestecurilor Chimice Periculoase va fi creată în scopul monitorizării, implementării şi controlului prevăzut de actul normativ ce reglementează substanţele şi amestecurile chimice periculoase.

Asigurări - o dată cu intrarea în vigoare a noii legi privind societăţile de asigurare şi supravegherea asigurărilor se va înfiinţa Comisia de Supraveghere a Asigurărilor, ca organism administrativ autonom, care va prelua atribuţiile actualei autorităţi de supraveghere, Oficiul de Supraveghere a Activităţii de Asigurare şi Reasigurare din cadrul Ministerului Finanţelor; acesta din urmă îşi va înceta activitatea. Va fi înfiinţat Institutul pentru Formarea Personalui din Domeniul Asigurărilor.

Pieţele de capital - va fi creat un nou organism pentru autoreglementarea BVB a pieţei RASDAQ.

Se va acţiona în direcţia consolidării atribuţiilor de reglementare şi supraveghere a pieţei de capital de către CNVM.

Libera circulaţie a persoanelor - va fi organizat Centrul de Recunoaştere a Calificărilor Profesionale, pentru asigurarea mobilităţii în exercitarea profesiei sau a meseriei şi va fi dezvoltată activitatea Centrului Naţional de Recunoaştere şi Echivalare Academică a Diplomelor.

Concurenţa - din Agenda 2000 şi din ultimul Raport de Evaluare al Comisiei UE cât şi din şedinţa de screening rezultă necesitatea întăririi organismelor de control în materie de concurenţă prin vederea îmbunătăţirii aplicării măsurilor la frontieră vizând respectarea drepturilor de proprietate intelectuală.

Inovaţia

Telecomunicaţiile - se va dezvolta un centru de training pentru management în domeniul poştal şi a unui centru de training în domeniul radiocomunicaţiilor. 

Audiovizualul - în perspectiva anilor 2000-2002 se preconizează înfiinţarea Institutului Naţional al Audiovizualului.

Politici economice şi fiscale

Statistica - va fi înfiinţat Centrul Naţional de Pregătire Profesională în Statistică.

Politici sectoriale

Industria - se preconizează înfiinţarea Companiei Naţionale în domeniul industriei siderurgice şi va fi creată Comisia de consultanţă tehnologică pentru industrie.

Agricultura - în domeniul sanitar veterinar vor fi puse în funcţiune în conformitate cu normele comunitare trei laboratoare naţionale de referinţă: Institutul de diagnostic şi sănătate animală; Institutul de igienă şi sănătate publică veterinară; Institutul pentru controlul produselor biologice şi medicamentelor pentru uz veterinar şi va fi restructurată activitatea de control sanitar veterinar la frontieră. Va fi finalizat sistemul informaţional pentru importul, exportul şi tranzitul de animale şi de produse de origine animală.

În domeniul fitosanitar se va extinde sistemul informaţional şi se vor moderniza LCCF, punctele fitosanitare vamale şi laboratoarele de control a calităţii pesticidelor şi cele de prognoză şi avertizare din cadrul IPPCF.

În sectorul controlului seminţelor şi materialului săditor armonizarea instituţională va avea în vedere: dotarea şi modernizarea sistemului informaţional al reţelei de control şi certificare, organizarea eliberării documentelor oficiale de certificare precum şi restructurarea instituţională prin implementarea legislaţiei armonizate.

Se vor dota laboratoarele de specialitate pentru controlul calităţii vinurilor.

În ceea ce priveşte culturile specializate se va organiza cadastrul viticol.

Pescuitul - se va organiza registrului naval al vaselor şi ambarcaţiunilor de pescuit şi se va implementa programul de colectare şi centralizare a datelor necesare înscrierii în registrul naval. Se va înfiinţa Compania Naţională de Administrare a Fondului Piscicol, Inspecţia Centrală şi Reţeaua teritorială de inspecţie piscicolă.

Energia - în domeniul nuclear obiectivele instituţionale iniţiale au fost atinse prin finalizarea procesului de restructurare a CNCAN. Pentru perioada 2000-2001, CNCAN ia în considerare, ca obiectiv instituţional, stabilirea de măsuri menite să amplifice independenţa tehnică faţă de titularii de autorizaţie prin crearea unei organizaţii suport care să analizaze în mod independent documentaţiile de securitate nucleară.

Întreprinderi mici şi mijlocii - se prevede creşterea coerenţei politicilor IMM prin elaborarea strategiei IMM şi a programelor de sprijin.

Coeziunea economică şi socială

Politica socială şi angajarea forţei de muncă - pentru asigurarea funcţionării corespunzatoare a Inspecţiei Muncii se va reforma sistemul de angajare, formare şi instruire a inspectorilor şi se vor reorganiza Inspectoratele teritoriale pe baza principiilor expuse în lege. De asemenea, vor fi elaborate noi metode şi tehnici de inspecţie care să asigure eficienţa aplicării noii legislaţii. 

Calitatea vieţii şi a mediului

Protecţia Consumatorilor - supravegherea pieţei pentru determinarea produselor care prezintă pericol grav sau iminent se va realiza prin “Sistemul tranziţional de schimb rapid de informaţii” (TRAPEX) de cooperare internaţională. Vor fi create “Centre teritoriale de consultanţă” destinate informării şi consilierii consumatorilor.

Justiţie şi Afaceri Interne

Cooperarea poliţienească - se vor elabora şi promova actele normative necesare optimizării activităţii de poliţie (inclusiv statutul poliţistului) şi se va reorganiza Jandarmeria Română în sensul preluării atribuţiilor în domeniul ordinii publice de la poliţie.

Cooperarea judiciară - se va îmbunătăţii cooperarea instituţiilor implicate în lupta împotriva crimei organizate şi a traficului de droguri şi se vor constitui punctele naţionale de legătură pentru reţeaua judiciară europeană.

Politici externe

Vama - Pe termen mediu vor fi consolidate structurile create anterior în vederea realizării eficiente a activităţilor legate de vămuirea mărfurilor, controlul la frontieră şi protecţia cetăţenilor. Se va urmări utilizarea instrumentelor de bază identice cu cele ale Uniunii Europene (tariful vamal - TARIC, tranzitul comun, metodele de analiză a mărfurilor, gestionarea informaţiilor în scopuri vamale şi regimurile economice).

4. Capacitatea administrativă de aplicare a acquis-ului comunitar

Structuri administrative

Prin Decizia Primului Ministru nr. 179/22.06.1998 s-a constituit Grupul Interministerial pentru Reforma Administraţiei Publice (GIRAP). Activitatea GIRAP s-a concretizat în definitivarea în vederea adoptării de către Guvern a proiectului de lege privind Statutul funcţionarilor publici şi a proiectului de lege privind organizarea şi funcţionarea Guvernului României şi a Ministerelor.

Conform Ordonanţei de Urgenţă nr. 56/23/12/1998, a fost înfiinţat Departamentul pentru Reforma Administraţiei Publice Centrale, care a preluat o parte din atribuţiile GIRAP şi au fost desfiinţate sau reorganizate unele dintre instituţiile reprezentate în GIRAP. A apărut astfel

necesitatea reactivării şi reorganizării GIRAP şi, în acest scop, a fost emisă Decizia Primului Ministru nr. 134/19.08.1999 pentru modificarea Deciziei nr. 179/22.06.1998. Potrivit prevederilor acestei decizii, preşedinte executiv al GIRAP este Secretarul de Stat al Departamentului pentru Reforma Administraţiei Publice Centrale.

În ceea ce priveşte cadrul legislativ, a fost promulgată şi a fost publicată în Monitorul Oficial nr. 300/28.06.1999 Legea privind răspunderea ministerială. Aceasta reglementează formele de

responsabilitate legală (civilă, financiară şi penală) a membrilor Guvernului şi a secretarilor de stat care nu sunt membri ai Guvernului.

A fost adoptată Legea privind Statutul funcţionarului public. 

Sistemul de implementare a Programului Naţional de Adoptare a Acquis-ului Comunitar

Raportul periodic al Comisiei Europene insistă ca ţările candidate la aderare să realizeze în mod consecvent transpunerea în practică a legislaţiei armonizate, întrucât armonizarea legislaţiei trebuie să fie evident urmată de măsuri în plan instituţional.

Construcţia instituţională, element esenţial al programului României pentru aderare, care este o prioritate a politicii Guvernului României, se integrează în procesul mai larg de reformă a administraţiei româneşti. În această privinţă este important să constatăm că, construcţia instituţională în domenii determinate de cerinţele integrării poate constitui în cadrul general al restructurării şi reorganizării administraţiei româneşti un ferment care să determine evoluţia pozitivă a întregului sistem instituţional. Pe de altă parte considerăm că numai o reformă profundă a administraţiei poate oferi cadrul general care să permită instituţiilor administrative legate direct de integrarea europeană eficienţa şi durata indispensabile viitoarei aderări.

Iniţiativa Comisiei privind înfrăţirea instituţională este o măsură benefică cu condiţia unei gestiuni şi monitorizări adecvate de natură să permită tocmai existenţa în cadrul administraţiei româneşti a unui model eficient şi stimulativ care să poată fi aplicat sistemului administrativ românesc cu adaptările necesare. Această nouă concepţie a Comisiei în domeniul abordării asistenţei tehnice prezintă avantajul de a fi globală într-un domeniu determinat şi, îndeosebi, de a avea exigenţa obiectivului de îndeplinit. Obligativitatea rezultatului constituie pentru Comisie punctul esenţial al acestei iniţiative. Într-adevăr, faţă de asistenţa tehnică clasică, care nu a fost întotdeauna monitorizată corespunzător, înfraţirea instituţională este un progres neîndoielnic.

Planul naţional de construcţie instituţională va detalia măsurile de implementare a acquis-ului comunitar deja existente, precum şi noi măsuri instituţionale care se vor dovedi necesare în procesul dinamic al integrării. Programarea PHARE 1999 care a avut în vedere deja unele din aspectele înfrăţirii instituţionale urmează să prezinte, de asemenea, în detaliu, elementele esenţiale ale acestei operaţiuni cât şi finanţarea respectivă.

Procesul de implementare a Planului Naţional de Adoptare a Acquis-ului Comunitar (PNAAC) trebuie să răspundă unor cerinţe de bază:

· asigurarea unui management corespunzător a cărui continuitate trebuie asigurată;

· promovarea unei transparenţe totale în legătură cu progresele cantitative şi calitative;

· integrarea eficientă în proces a sprijinului tehnic din partea Uniunii Europene.

Implementarea PNAAC vizează cu deosebire prima etapă de armonizare legislativă şi construcţie instituţională care va permite intrarea în Piaţa Internă, urmând ca armonizarea legislaţiei în ansamblul ei cu cea a Uniunii Europene să facă obiectul măsurilor care vor fi prevăzute în Strategia Naţională de Integrare a României în Uniunea Europeană.

Atingerea obiectivelor menţionate mai sus este condiţionată de respectarea unor principii de bază legate de complexitatea acestui proces care este în acelaşi timp profund şi unitar. Totodată, metodologia şi mecanismul de implementare vor trebui să asigure sinergia transpunerii tuturor elementelor componente. De aceea, conştientizarea procesului la nivel politic şi tehnic, urmată de stabilirea răspunderilor politice şi administrative devin esenţiale. Ele sunt completate de necesitatea asigurării unui înalt profesionalism al personalului implicat, concomitent cu crearea condiţiilor pentru menţinerea stabilităţii instituţionale şi continuităţii aparatului tehnic.

Conducerea unitară, dar flexibilă a procesului la nivel naţional şi sectorial sau local sunt de asemenea principii de bază ale modului în care se organizează structurile şi se precizează metodologia şi mecanismele de implementare. Acest ultim principiu este cu deosebire important având în vedere că, deşi domeniile abordate sunt riguros structurate (corespunzător îndeosebi cuprinsului Cărţii Albe), ele nu corespund în totalitate cu actuala structură instituţională a administraţiei în transformare a României. În plus, integrarea europeană este un proces cu importante implicaţii transectoriale.

Pe această bază, structurile de implementare vor fi ierarhizate la nivel naţional, sectorial şi teritorial, dar vor fi completate cu forme flexibile de organizare interdepartamentală, cu deosebire în zonele unde impactul adoptării acquis-ului este de o asemenea natură, încât necesită implicarea în analiza de impact a reprezentanţilor diferitelor ministere, organizaţii ale societăţii civile din domeniul protecţiei consumatorului etc.

Un rol cheie în cadrul structurilor instituţionale îl va juca Institutul European care va elabora studii de impact pentru pachetele de legislaţie care vor fi transpuse şi va asigura coordonarea procesului de traducere a legislaţiei prin Unitatea Naţională de Traduceri. Institutul European va avea un rol important în derularea acţiunilor de conştientizare şi în asigurarea nivelului profesional corespunzător ale experţilor români implicaţi prin derularea unor programe de formare profesională adecvată.

În plan operativ, activitatea se va desfăşura în buna parte în cadrul structurilor instituţionalizate cum ar fi grupurile de lucru sectoriale conduse de câte un expert naţional precum şi unităţile de traduceri sectoriale.

Grupurile de lucru interministeriale se vor afla, după caz, sub responsabilitatea unui minister cu poziţie dominantă în cadrul problematicii abordate sau sub cea a Departamentului pentru Integrare Europeană.

Metodologia utilizată presupune organizarea muncii pe etape:

· etapa pregătitoare, de organizare şi constituire a structurilor instituţionale şi neinstituţionalizate şi de instruire a personalului; 

· analiza, care constă în elaborarea unui plan strategic de acţiune bazat pe analiza situaţiei şi stabilirea priorităţilor şi termenelor luând în calcul resursele disponibile la diferitele momente ale implementării;

· etapa operaţională, legată de proiectarea efectivă a măsurilor de armonizare legislativă şi construcţie instituţională;

· implementarea propriu-zisă care constă în adoptarea măsurilor de către Guvern şi Parlament cu implicaţii legate de modificarea infrastructurilor instituţionale, economice şi sociale generate de operaţionalizarea măsurilor.

Un element cheie în cadrul fiecăreia din cele patru etape descrise mai sus este integrarea, sprijinului experţilor comunitari pe fiecare domeniu.

Un rol esenţial în corectarea procesului de implementare revine preluării recomandărilor făcute în cadrul sesiunilor de examinare analitică bilaterale şi al şedinţelor sub-comitetelor de asociere.

Pentru asigurarea unui feed-back este crucială continuitatea prezenţei experţilor în echipele sectoriale de examinare analitică şi buna conlucrare intersectorială în cadrul acestui exerciţiu.
 

19. Ce presupune sintagma “Adoptarea Acquis-ului”?
Adoptarea acquis-ului comunitar presupune armonizarea legislativă şi crearea reţelei instituţionale (infrastructura administrativă) necesară pentru implementarea acestei legislaţii.

Concluziile Consiliului European de la Luxemburg din decembrie 1997 prevăd ca “strategia întărită de pre-aderare va fi însoţită de o studiere analitică a acquis-ului comunitar pentru fiecare stat candidat în parte.” În consecinţă, Comisia Europeană a început în aprilie 1998 examinarea analitică a acquis-ului comunitar (“screening/l'examen analytique de l'acquis”) simultan cu grupul primelor ţări (Cehia, Polonia, Ungaria, Estonia, Slovenia) şi cu celelalte cinci ţări (România, Bulgaria, Slovacia, Letonia, Lituania), Cipru având un statut special. 

Acest exerciţiu îşi propune să ofere candidaţilor informaţii complete cu privire la acquis, identificarea modificărilor tehnice care vor trebui luate în considerare în timpul negocierilor, precum şi a problemelor de substanţă care vor trebui abordate în cadrul strategiei de pre-aderare sau al negocierilor. 

Exerciţiul de screening are două etape: una multilaterală (la care participă toate ţările candidate, pe de o parte, şi Comisia Europeană, pe de alta parte), care s-a încheiat în februarie 1999, şi o etapa bilaterală (la care participă numai respectivul stat candidat şi Comisia Europeană). Din partea Comisiei Europene participă Task Force pentru negocierile în vederea aderării. 

Screening-ul pentru ţările est-europene din primul grup (Cehia, Polonia, Ungaria, Estonia, Slovenia), desfăşurat între 27 aprilie şi 31 octombrie 1998, a examinat 16 din totalul de 31 de capitole ce trebuie negociate. Toate aceste ţări au folosit aceste întâlniri pentru a clarifica şi identifica unele probleme, arătând, în acelaşi timp, ca înţeleg condiţiile negocierilor şi şi-au declarat disponibilitatea pentru preluarea acquis-ului şi dorinţa de a scurta perioadele de tranziţie. 

Pentru ţările din al doilea grup (România, Bulgaria, Letonia, Lituania, Slovacia), screening-ul multilateral a început pe 3 aprilie 1998 şi a parcurs 29 de capitole din acquis până la sfârşitul lunii februarie 1999.

Examinarea problematicii agriculturii a început în primavara lui 1999 şi s-a încheiat pe 19 noiembrie 1999.

În cadrul reuniunilor de screening discuţiile se bazează pe două liste: 

• lista A, care cuprinde acquis-ul comunitar pentru capitolul respectiv (Tratate, Acordurile internaţionale semnate de Uniunea Europeană cu terţi, legislaţia secundară: Directive, Reglementări, Decizii etc.); 

• lista B (alte documente ale UE, care nu au caracter legislativ: Recomandări, Rezoluţii, Cărţi Albe, Cărţi Verzi etc.). 

Listele conţin şi întrebări pentru statele candidate referitoare la: 

• existenţa legislaţiei naţionale armonizate în domeniul respectiv sau data introducerii acestei legislaţii; 

• existenţa infrastructurii administrative necesare pentru punerea în aplicare a acquis-ului; 

• eventualele dificultăţi întâmpinate de ţările candidate în preluarea şi implementarea acquis-ului comunitar; 

• solicitări de asistenţă tehnică. 

Punctul de pornire pentru aceste întrebări îl reprezintă "Armonograma". Răspunsurile la întrebari se dau în formă electronică înainte de întâlnire sau în scris în timpul întâlnirii. 

România este pregatită să înceapă negocierile în următoarele domenii: cercetare-dezvoltare, educaţie şi tineret, cultură, relaţii economice internaţionale, vama, PESC.

Adoptarea şi implementarea acquis-ului la aderare este o încercare dificilă pentru ţările candidate şi este necesar să fie făcute eforturi suplimentare considerabile. Aceasta reprezintă o încercare mult mai mare decât în cazul lărgirilor anterioare. La ultima lărgire, noii membri, ca participanţi la Spaţiul Economic European cu economii foarte dezvoltate deja, preluaseră părţi mari din acquis. Aceasta nu este cazul cu candidaţii de faţă. Mai mult, legislaţia comunitară s-a dezvoltat considerabil. Unele politici care erau limitate în acel moment, constau astăzi dintr-un pachet impresionant de principii şi obligaţii. Noi obligaţii au apărut în ce priveşte Piaţa Unică, politica comună externă şi de securitate, moneda unică europeană, justiţia şi afacerile interne.

La fel ca la lărgirile anterioare, Consiliul European a exclus orice idee a unei adoptări parţiale a acquis-ului. Observaţiile Comisiei în această chestiune, în contextul aderării Spaniei şi Portugaliei, sunt relevante pentru următoarea lărgire. “O adoptare parţială a acquis-ului fără rezolvarea problemei de bază, a cărei soluţionare ar fi doar amânată, ar putea crea noi dificultăţi care ar fi chiar mai considerabile. Dacă una sau alta din părţi ar obţine o astfel de excepţie, este clar că aceasta nu ar rămâne fără compensaţie. Puţin câte puţin, ar începe un proces ce ar încălca principiul conform căruia problemele integrării pot fi rezolvate treptat prin măsuri de tranziţie, ceea ce ar dilua considerabil acquis-ul ca întreg. În plus, ar apărea problema capacităţii instituţiilor de a lua decizii asupra unor probleme care nu ar mai fi comune”.

Capacitatea de a-şi asuma obligaţiile decurgând din calitatea de membru, cuprinzând întregul domeniu de strategii şi măsuri care constituie acquis-ul Uniunii, poate fi judecată, într-o oarecare măsură, prin documentele referitoare la implementarea angajamentelor existente ale ţărilor candidate.

În primul rând, modul în care şi-au îndeplinit obligaţiile în cadrul Acordului European sau al altor acorduri contractuale cu Uniunea, de exemplu în strategia comercială şi apropierea legislaţiei, dă un indiciu despre capacitatea lor de a implementa acquis-ul. În majoritatea cazurilor, totuşi, acordurile nu stipulează sarcini precise, ci numai că ţările trebuie să depună eforturi să se asigure că legislaţia lor devine treptat compatibilă cu cea a Uniunii. Există totuşi prevederi specifice de reguli pentru ajutorul de stat şi concurenţă.

În al doilea rând, Cartea Albă din 1995 despre Piaţa Unică a stabilit elementele cheie ale acquis-ului de adoptat în fiecare sector. Totuşi, nici una dintre candidate nu a fost încă în stare să transpună o proporţie mare din legile comunitare referitoare la Piaţa Unică în legislaţia naţională şi este necesar un efort important înainte de aderare, după un program şi o procedură de monitorizare precise.

În al treilea rând, există acquis şi în zone neacoperite sau numai parţial acoperite de Cartea Albă, care include multe alte domenii importante din activitatea Uniunii cum ar fi agricultura, protecţia mediului, energia, transportul şi politica socială.

Adoptarea progresivă a acquis-ului în aceste diferite domenii prin acest cadru în trei trepte este o sarcină pe care ţările candidate trebuie să o realizeze pe cât posibil înainte de aderare. Progresul lor până în prezent este inegal, ţinând seama de tendinţele arătate de următorii indicatori luaţi în considerare de Comisie în fiecare opinie:

a) obligaţiile stipulate în Acordul European, îndeosebi dreptul la stabilire, tratament naţional, libera circulaţie a mărfurilor, proprietatea intelectuală şi achiziţii publice;

b) progresul în transpunerea şi implementarea efectivă a măsurilor stipulate în Cartea Albă, îndeosebi directivele cheie pentru Piaţa Unică în domenii cum ar fi impozitarea, achiziţii publice şi bănci;


c) transpunerea şi implementarea progresivă a celorlalte părţi din acquis. În acest domeniu, situaţia variază considerabil între ţările candidate. Pentru majoritatea ţărilor, vor fi necesare adaptări semnificative şi de perspectivă în sectoarele protecţiei mediului, energiei, agriculturii, industriei, telecomunicaţiilor, transportului, chestiunilor sociale, administrării vămilor, justiţiei şi afacerilor interne. 

De aici, luând candidaţii în ordinea depunerii cererilor de aderare, rezultă că:

- Ungaria progresează satisfăcător în legătură cu toate cele trei criterii, dând impresia că probabil va fi în măsură să adopte părţile principale ale acquis-ului pe termen mediu; progrese majore ar trebui făcute în domeniul protecţiei mediului, controlului vamal şi energiei.

- Polonia, în ciuda strategiei sale ample, s-a lovit de probleme referitoare la (a) - (dispute comerciale) dar rezultatele sale în ceea ce priveşte punctul (b) sunt satisfăcătoare;
referitor la (c) trebuie accelerate eforturile curente în zone în care progresul întârzie (cum ar fi agricultura, protecţia mediului, şi transportul); dacă se realizează aceasta, Polonia va fi probabil în măsură să adopte partea principală a acquis-ului
pe termen mediu.


- România, în ciuda eforturilor pe care le face pentru (a), încă nu a implementat porţiuni cheie din (b) şi (c) şi nu va fi în măsură să-şi asume obligaţiile acquis-ului pe termen mediu.


- Slovacia este destul de avansată faţă de (b) şi (c) dar rămân unele probleme pentru (a). În cazul în care eforturile curente sunt accelerate semnificativ, Slovacia ar trebui să fie în măsură să adopte partea principală a acquis-ului pe termen mediu, chiar dacă mai este necesar să se lucreze la unele sectoare, îndeosebi protecţia mediului.

- Letonia a anticipat obligaţii importante ale Acordurilor Europene, dar sunt necesare eforturi foarte substanţiale la (b) şi (c) pentru a adopta partea principală a acquis-ului pe termen mediu.

- Estonia a anticipat obligaţii importante ale Acordurilor Europene, dar sunt necesare eforturi substanţiale la (b) şi (c) pentru a adopta partea principală a acquis-ului pe termen mediu.

- Lituania a anticipat obligaţii importante ale Acordurilor Europene, dar sunt necesare eforturi foarte substanţiale la (b) şi (c) pentru a adopta partea principală a acquis-ului pe termen mediu.

- Bulgaria a realizat un progres satisfăcător referitor la (a) dar nu în ceea ce priveşte (b) şi (c) şi nu va fi în măsură să-şi asume obligatiile acquis-ului pe termen mediu.

- Republica Cehă a întâmpinat probleme la (a), dar face progrese satisfăcătoare referitor la (b); în ce priveşte (c), eforturile curente trebuie continuate; dacă se realizează aceasta, Republica Cehă va fi probabil în măsură să adopte partea principală a acquis-ului pe termen mediu. Eforturi deosebite vor fi necesare în sectoare cum ar fi agricultura, protecţia mediului şi energia.


- Slovenia, ca rezultat al întârzierilor în semnarea şi ratificarea Acordurilor Europene, este în urmă considerabil faţă de (a). În plus, (b) şi (c) sunt nesatisfăcătoare şi nu s-a întocmit un program naţional de implementare a acquis-ului. Slovenia va trebui să facă eforturi considerabile pentru a adopta acquis-ului, inclusiv Piaţa Unică (impozitarea indirectă).

CAPACITATEA ADMINISTRATIVĂ ŞI JURIDICĂ DE APLICARE A ACQUIS-ULUI

Capacitatea administrativă şi juridică a ţărilor candidate este de importanţă crucială pentru adoptarea, implementarea şi aplicarea acquis-ului şi pentru utilizarea eficientă a susţinerii financiare îndeosebi din fondurile structurale. Este de importanţă vitală ca legislaţia Uniunii să fie transpusă în legea naţională. Dar aceasta nu este suficient pentru a-i asigura aplicarea corectă. Este la fel de important ca administraţiile candidaţilor să fie modernizate astfel încât să poată implementa şi pune în aplicare acquis-ul. Aceasta va necesita de multe ori noi structuri administrative precum şi administratori pregătiţi şi remuneraţi corespunzător. Sistemele juridice ale ţărilor candidate trebuie să fie în stare să asigure aplicarea legii. Aceasta necesită reciclarea şi, în unele cazuri, înlocuirea judecătorilor, pentru a se asigura că tribunalele sunt în stare să funcţioneze eficient în cazurile care implică legea comunitară. Este important ca tribunalele acestor ţări să fie în stare, încă de la aderare, să aplice principiile dreptului comunitar, cum ar fi prioritatea acestora asupra dreptului naţional sau efectul direct al unor legislaţii. Este de asemenea esenţial ca aceste tribunale să aibă un număr suficient de judecători pregătiţi în drept comunitar pentru a face uz de procedura de pronunţare preliminară din Articolul 177 şi a asigura cooperarea efectivă cu Curtea de Justiţie a Comunităţilor Europene.

Totuşi, în multe cazuri candidaţilor le lipsesc încă structurile necesare pentru a aplica noi reglementări, de exemplu referitor la inspecţii tehnice şi de protecţia mediului, supraveghere bancară, conturi publice şi statistică. Există de asemenea probleme larg răspândite de corupţie, care sunt acum abordate de majoritatea guvernelor din ţările candidate.

Fiecare opinie stabileşte administraţiile naţionale şi organele de control, cu numărul angajaţilor care se vor ocupa de implementarea acquis-ului. Situaţia generală este de natură să producă multă îngrijorare. Eforturile întreprinse încep să dea rezultate în Ungaria, Polonia, Estonia, Lituania şi Republica Cehă.

Fiecare din ţările candidate ar trebui să fie solicitată să introducă un calendar cuprinzând termene pentru consolidarea instituţiilor, sistemelor administrative şi judiciare de care depinde punerea în practică a acquis-ului ca parte a strategiei de pre-aderare cu ajutorul Phare. Specializarea în acest sens constituie una din cele două priorităţi ale Phare. 30% din resursele Phare ar putea fi folosite pentru finanţarea schimburilor şi detaşărilor pe termen lung ale unor experţi din statele membre în ţările candidate în contextul unor programe îngemănate. Această pregătire a specialiştilor în vederea aplicării acquis-ului Comunităţii trebuie să fie însoţită de măsuri menite să asigure rămânerea în serviciul public pentru un anumit număr de ani a personalului specializat.

În lumina principalelor tendinţe observate la ţările candidate, se desprinde ideea că dacă îşi intensifică eforturile pe care le fac în prezent, Ungaria, Polonia şi Republica Cehă ar putea să îşi însuşească pe termen mediu cea mai mare parte a acquis-ului şi să înfiinţeze structura administrativă pentru aplicarea acestuia, în timp ce Slovacia, Estonia, Letonia, Lituania şi Slovenia ar putea face acest lucru numai dacă îşi măresc considerabil şi constant eforturile.

Capacitatea administraŢiei publice de transpunere a acquis-ului comunitar

Reforma administraţiei publice

Consiliul European de la Madrid, din decembrie 1995, a făcut referiri foarte clare cu privire la necesitatea creării graduale a condiţiilor pentru integrarea statelor candidate, în special prin creşterea calităţii activităţii desfăşurate de administraţiile naţionale ale ţărilor asociate. 

Acest obiectiv este preluat în cadrul Parteneriatului pentru Aderare, care identifică drept domeniu de maxim interes crearea unui serviciu public eficient şi profesional. 

Politicile promovate de Guvernul României au ca obiective de bază: 

• crearea unui nou cadru normativ; 

• asigurarea unui serviciu public profesionist şi eficient, neutru din punct de vedere politic; 

• modernizarea structurilor instituţionale; 

• schimbarea mentalităţilor şi modelelor de comportament; 

• instituirea unei relaţii fireşti între administraţie şi cetăţeni;

Măsurile şi acţiunile întreprinse în acest sens urmăresc: 

• creşterea flexibilităţii administraţiei faţă de schimbare; 

• abordarea managerială şi de o manieră profesionistă a problematicii modernizării gestiunii finanţelor publice; 

• debirocratizarea sistemului administraţiei publice centrale şi locale; 

• descentralizarea serviciilor publice şi atragerea capitalului privat în gestionarea serviciilor publice, în scopul creării cadrului concurenţial, care să conducă la creşterea calităţii serviciilor publice şi apropierea de cerinţele utilizatorilor direcţi; 

• stabilirea şi aplicarea unor criterii clare de eficienţă şi rentabilitate; 

• creşterea responsabilităţii funcţionarului public, în paralel cu controlul îndeplinirii criteriilor de performanţă; 

• modernizarea procedurilor şi mijloacelor de lucru şi comunicare.

Atât obiectivele asumate, cât şi măsurile menite a permite atingerea acestor obiective au la baza nişte principii care fundamentează demersul respectiv, şi anume : 

• principiul separării funcţiilor politice de cele administrative; 

• principiul creării unui serviciu public de carieră, profesional şi neutru politic; 

• principiul definirii clare a rolurilor, responsabilităţilor şi relaţiilor dintre instituţii; 

• principiul subsidiarităţii; 

• principiul autonomiei locale decizionale; 

• principiul transparenţei actului de guvernare şi administrativ; 

• principiul simplificării procedurilor şi actelor normative; 

• principiul respectului faţă de cetăţean.

În cadrul procesului de reformă a administraţiei publice Guvernul României şi-a stabilit următoarele priorităţi : 

• perfecţionarea sistemului de organizare şi conducere a celui informaţional la nivelul

aparatului de lucru al Guvernului; 

• întărirea capacităţii de luare a deciziei la nivel guvernamental; 

• reconsiderarea locului şi rolului organismelor de coordonare în domeniu prin modernizarea procedeelor şi mijloacelor de lucru şi de comunicare; 

• instituirea unui serviciu public profesionist şi neutru, cu legături eficiente între nivelurile politic şi administrativ, raţionalizarea şi modernizarea structurilor actuale şi crearea unei unităţi centrale pentru gestionarea resurselor umane; 

• operaţionalizarea structurilor nou-create; 

• redefinirea atribuţiilor ce revin ministerelor şi agenţiilor guvernamentale ca organisme abilitate să fundamenteze politici sectoriale; 

• continuarea procesului de descentralizare şi întărire a autonomiei locale; 

• asigurarea unei reale autonomii locale prin perfecţionarea cadrului legislativ existent în sensul armonizării acestuia cu legislaţia comunitară, cu prevederile Cartei Europene a

Autonomiei Locale, ale Convenţiei Cadru pentru Protecţia Minorităţilor Naţionale, ale Cartei Europene a Limbilor Regionale şi Minoritare, ale Convenţiei Cadru Europene Referitoare la Cooperarea Trans-frontalieră a Colectivităţilor sau Autorităţilor Teritoriale; 

• definirea patrimoniului public şi privat al statului şi al unităţilor administrativ-teritoriale; 

• modernizarea managementului finanţelor publice la nivel central şi local; 

• creşterea gradului de transparenţă faţă de mass-media şi crearea unei relaţii de parteneriat cu societatea civilă.

Înfrăţirea instituţională (twinning)

Înfrăţirea instituţională (twinning) este o iniţiativă a Comisiei Europene pentru a asista ţările candidate să dobândească capacitatea independentă de a adopta, implementa şi pune în aplicare acquis-ul în conformitate cu Agenda 2000, înainte de aderarea la Uniunea Europeană. Pentru fiecare ţară, programele de twinning sunt finanţate din bugetul naţional PHARE. Programele de twinning ce se adresează agriculturii, mediului, finanţelor, justiţiei şi afacerilor interne vor fi finanţate din bugetul naţional PHARE. În anii următori, şi alte sectoare vor fi incluse treptat în proiectele de twinning. 

Dezvoltarea instituţională urmează a fi realizată prin dezvoltarea structurilor instituţionale, a resurselor umane şi a abilităţilor profesionale cerute de acest obiectiv. Astfel, în acest proces sunt implicate acţiuni de tipul: asistenţă tehnică, training-uri, schimburi de experţi, oferirea de servicii între instituţii ale administraţiei publice din ţările asociate şi cele similare din Statele Membre ale Uniunii Europene. Faptul că înfrăţirea instituţională este centrată pe acquis înseamnă că prin acest demers se urmăresc: 

a) identificarea obiectivelor prioritare; 

b) oferirea mijloacelor necesare pentru a atinge obiectivele respective. 

În cadrul acestui proces se urmăreşte realizarea unui transfer de expertiză administrativă şi tehnică în beneficiul ţărilor candidate, pentru ca acestea să poată dobândi – prin intermediul întăririi relaţiilor bilaterale cu ţările membre UE – acea capacitate instituţională care să le permită în viitor o asumare integrală a responsabilităţilor ce le vor reveni ca ţări membre. 

România a semnat convenţii de twinning cu Statele Membre în domeniul justiţiei, afaceri interne, financiar-bancar, mediu, agricultură, dezvoltare regională.

 

20. Ce înseamnă principiul libertăţii de mişcare a bunurilor şi persoanelor?
 

Prin Tratatul de la Amsterdam se doreşte crearea unei Europe mai aproape de cetăţenii săi, mai prezentă pe arena internaţională şi întotdeauna capabilă să funcţioneze cu eficienţă având 20 de state membre sau mai multe.

Unul din principalele puncte ale Tratatului se referă la libertate, securitate şi justiţie: 

În perspectiva viitoarelor extinderi, un nou articol prevede suspendarea anumitor drepturi pentru ţările membre care vor încălca principiile fundamentale de libertate, democraţie, drepturile omului şi statelor de drept. În sfera politicii comunitare intră politicile vizând dreptul la azil, imigrarea şi acordarea vizelor pentru refugiaţii din terţe ţări. În noul tratat este inclusă şi experienţa Acordului de la Schengen privind libera circulaţie a persoanelor între cele şapte ţări care îl aplică din 1995. Pentru a lupta împotiva crimei organizate, se va acorda o mare importanţă Europolului, embrionul poliţiei europene.

Libertatea de mişcare este unul dintre principiile ce guvernează Uniunea Europeană. Uniunea este clădită pe anumite principii, printre care:

Principii fundamentale

Aceste principii nu se regăsesc în cele trei Tratate originare ale Comunităţilor Europene, ci au fost consacrate prin adoptarea, în 1973, de către Conferinţa şefilor de stat sau de guverne din ţările membre desfăşurată la Copenhaga (viitorul Consiliu European), a unui document intitulat “Documentul privind identitatea Europeană” în care sunt menţionate cinci principii esenţiale pe care Comunitatea le proteja: respectarea diversităţii culturale, domnia legii (o Comunitate de drept), democraţia, respectarea drepturilor omului şi justiţia socială.

Ele s-au regăsit ulterior în preambulul Actului Unic European şi în Tratatele de Uniune Europeană de la Maastricht şi Amsterdam, fiind astăzi considerate valori fundamentale ce stau la baza acestei veritabile Constituţii europene care este Tratatul de la Amsterdam. Curtea de Justiţie a CE a salutat menţionarea acestor principii în Actul Unic European, precizând: “În conformitate cu jurisprudenţa Curţii, principiile fundamentale reafirmate în preambulul AUE sunt recunoscute de către dreptul comunitar”.

Principiul respectării drepturilor fundamentale

Cele trei Tratate ale Comunităţilor Europene nu conţineau nici o dispoziţie generală cu privire la drepturile fundamentale, chiar dacă anumite principii incluse în documentele menţionate cum ar fi principiul nediscriminării şi cel al liberei prestări a serviciilor - acopereau parţial dispoziţiile referitoare la respectarea drepturilor omului.

Explicaţia acestei situaţii este simplă: natura economică a Tratatelor i-a făcut pe fondatorii Comunităţilor Europene să gândească că nu există nici un risc de interferenţă între legislaţia comunitară şi drepturile omului. Era, desigur, o viziune eronată care scapa din vedere faptul că drepturile fundamentale se aplică ansamblului de activităţi ale puterii publice. Un alt motiv al acestei atitudini de început faţă de drepturile omului a constituit-o teama că permiţând condiţionarea activităţilor comunitare de respectarea drepturilor fundamentale s-ar fi putut crea o nouă competenţă Comunităţilor Europene, care să le permită să acţioneze şi în acest domeniu. Iată de ce Curtea de Justiţie a CE a refuzat în primele sale hotărâri să se pronunţe asupra acestui subiect. Riscul unei astfel de atitudini s-a concretizat rapid, atunci când Curtea Constituţională a Germaniei a refuzat să aplice regula priorităţii normei de drept comunitar pe motiv că aceasta nu garantează drepturile fundamentale, lucru pe care îl făcea însă dreptul intern german.

Curtea de Justiţie a înţeles atunci că trebuia să afirme, la rândul său, că respectarea drepturilor omului face parte integrantă din principiile generale de drept cărora ea le asigura aplicarea, astfel încât soluţiile sale actuale au la bază o hotărâre din 1989 în care arată că: “În virtutea unei jurisprudenţe constante, stabilită mai ales prin hotărârea sa din 13.12.1979, drepturile fundamentale fac parte integrantă din principiile generale de drept cărora Curtea le asigură respectarea”.

Tratatul de Uniune Europeană din 1992 menţionează în articolul B că unul dintre obiectivele UE este acela de a întări protecţia drepturilor şi intereselor naţionalilor statelor membre prin introducerea cetăţeniei europene, codificând astfel, din punct de vedere juridic, ceea ce jurisprudenţa Curţii de Justiţie consacrase după 20 de ani de ezitări.

Principiul justiţiei sociale

Nici acest principiu nu a beneficiat de la început de o consacrare fermă deoarece Tratatele de la Paris şi Roma nu făceau referire la el.

Dar dacă justiţia socială nu era menţionată în articolul 3 CEE care enumera obiectivele Comunităţii, prezenţa în Tratat a unor dispoziţii specifice (articolele 118, 118a, 119 CEE din Titlul II – Politică socială) arată că CEE a avut drept misiune şi realizarea justiţiei sociale. Acesta este motivul pentru care Comisia Europeană a creat o Cartă comunitară a drepturilor sociale ale lucrătorilor, adoptată de 11 din cele 12 state membre de la acel moment, cu ocazia Consiliului European de la Strasbourg, din 9.12.1989 (Marea Britanie a refuzat să o semneze). Astăzi Carta comunitară este parte integrantă a Tratatului de la Amsterdam, obligatorie pe teritoriul tuturor celor 15 ţări membre ale Uniunii Europene.

Principiul pluralismului cultural

Comunitatea Europeană a abordat iniţial cultura din unghiul pieţei şi al liberei circulaţii a produselor şi serviciilor culturale. Mai mult chiar, Tratatul CEE nu recunoştea posibilitatea de a invoca obiectivul cultural pentru a legitima o restricţie naţională în calea liberei circulaţii a bunurilor şi serviciilor.

Prin Tratatul de la Maastricht s-a creat o anumită competenţă comunitară în domeniul cultural, punându-se accent pe respectarea diversităţii culturale în Europa. Principiul subsidiarităţii joacă în acest sens un rol important, iar deciziile se iau cu unanimitate. Programele culturale dezvoltate de către Uniunea Europeană în ultimii ani, cu implicarea şi a ţărilor candidate la aderare din Europa Centrală şi de Est (Ariane, Kaleidoscope, Raphael) sunt o dovadă a atenţiei şi respectului de care cultura tinde tot mai mult să se bucure la nivel comunitar, schimbarea de atitudine fiind determinată inclusiv de acuzaţiile euroscepticilor că UE se îndepărtează de cetăţean, iar transferarea competenţelor de la nivelul statelor la nivel supranaţional ar tinde să uniformizeze valorile naţionale şi să le piardă identitatea.

Libertatea de mişcare

Libertatea de mişcare înseamnă dreptul tuturor lucrătorilor, resortisanţi ai Uniunii Europene, de a fi angajaţi în oricare alt stat membru decât cel ai cărui naţionali sunt, în aceleaşi condiţii ca şi cetăţenii statului respectiv (art. 48.2 CEE).

O menţiune expresă este făcută cu privire la dreptul de a accepta oferte de lucru, de a rămâne şi a se mişca liber pe teritoriul ţării gazdă (art. 48.3 CEE). Detaliile privind aceste drepturi au fost ulterior codificate într-o reglementare CEE, conferind din acel moment cetăţenilor statelor membre ale UE posibilitatea de a şi le apăra în faţa curţilor naţionale de justiţie.

Libertatea de stabilire

Prin libertatea de stabilire se înţelege dreptul oricărui resortisant comunitar de a se stabili şi desfăşura pe cont propriu activităţi cu caracter economic, de a înfiinţa şi conduce firme şi companii pe teritoriul altui stat membru, de a deveni întreprinzător particular în oricare loc de pe teritoriul Uniunii Europene (art. 52.2 CEE). Tratatul CEE prevedea în articolul 8(7) că toate restricţiile cu privire la libertatea de stabilire bazate pe criteriul naţionalităţii să fie eliminate într-o perioadă de 12 ani de la intrarea sa în vigoare. Acest lucru a devenit realitate la 1.01.1970, dată de la care cetăţenii oricărui stat membru al Comunităţilor Europene au primit dreptul de stabilire pe teritoriul unui alt stat membru în aceleaşi condiţii ca şi naţionalii acestuia din urmă.

Un cetăţean dintr-un stat membru care dorea să intre în lumea afacerilor pe teritoriul altui stat membru al Comunităţii Europene se lovea încă de o serie de obstacole dificil de surmontat deoarece i se acorda dreptul de stabilire doar dacă îndeplinea aceleaşi condiţii cerute naţionalilor ţării gazdă. De exemplu, el trebuia să aibă aceeaşi pregătire profesională (aceeaşi diplomă) sau să promoveze nişte examene obligatorii după standardele ţării în care dorea să se stabilească, în urma cărora primea un certificat sau o diplomă eliberată de către autorităţile statului respectiv. Tocmai pentru eliminarea acestui gen de obstacole Tratatul CEE stipula adoptarea unor măsuri de coordonare a procesului legislativ în statele membre în ceea ce priveşte acordarea dreptului de desfăşurare a activităţilor cu caracter lucrativ (art. 57.2 CEE) şi recunoaşterea mutuală a diplomelor, certificatelor şi a altor acte prin care se poate dovedi calificarea profesională (art. 52.1 CEE).

Un vast program ce includea, între altele, şi soluţionarea acestei probleme a fost lansat în 1985 sub forma unei Cărţi Albe (White Paper) ce preconiza un set de 300 de măsuri ce vizau realizarea într-un interval de şapte ani (1985 - 1992) a Pieţei Interne Unice (Internal Market) pe întreg spaţiul comunitar, o piaţă fără bariere şi frontiere interne. Esenţa acestui program constă în extinderea celor “patru libertăţi” (libera circulaţie a persoanelor, bunurilor, serviciilor şi capitalurilor) la întreg spaţiul Comunităţii Europene. Procesul s-a încheiat la 31.12.1992.

Libertatea de a presta servicii

Dreptul de a efectua activităţi de prestări-servicii (libera circulaţie a serviciilor) implică doar o şedere temporară pe teritoriul altui stat membru, astfel încât baza sa juridică nu o constituie articolul 52 CEE, ci articolul 59 CEE. Exemple în acest sens sunt exercitarea profesiilor de medic, avocat, arhitect, inginer, meseriile din sectoarele bancar, asigurări, intermediare, asistenţa tehnică, mass-media şi domeniul artistic. Ca şi în cazul dreptului de stabilire, toate restricţiile în calea liberei circulaţii a serviciilor au fost eliminate la 31.12.1969, resortisanţii oricărui stat comunitar putând desfăşura astfel de activităţi pe teritoriul unui alt stat membru în aceleaşi condiţii, ca şi naţionalii acestuia din urmă.

Importanţa practică a efectului direct în cazul normei de drept comunitar, în forma în care a fost dezvoltat şi valorificat prin jurisprudenţa CJCE, rezidă în faptul că a îmbunătăţit poziţia indivizilor – cetăţeni ai Uniunii Europene - în raport cu legislaţia internă din ţările lor, transformând libertăţi ce ţin de domeniul economiei de piaţă în drepturi ale persoanelor fizice, drepturi ce pot fi apărate în faţa instanţelor judecătoreşti. Efectul direct este, de aceea, unul dintre pilonii ordinii de drept comunitare.

Libera circulaţie a mărfurilor

Standardizarea

Situaţia actuală

Activitatea de standardizare reprezintă una dintre componentele infrastructurii calităţii fără a cărei armonizare cu sistemul UE nu este posibilă realizarea uneia dintre cele patru libertăţi fundamentale ale Pieţii Interne, şi anume libera circulaţie a produselor. Este esenţială înţelegerea şi acceptarea, atât de către factorii de decizie cât şi de către agenţii economici, că standardele naţionale care adoptă standarde europene reprezintă paşaportul de liberă trecere oriunde în UE şi nu numai, a produselor fabricate în conformitate cu aceste standarde.

Anul 1998, a adus reorganizarea infrastructurilor calităţii la nivel naţional. Prin adoptarea de către Guvernul României a reglementărilor în domeniul standardizării au fost realizate următoarele schimbări importante:

-separarea activităţii de standardizare de cea de acreditare;

-delimitarea clară şi completă a activităţii de standardizare de cea de reglementare tehnică;

-stabilirea caracterului de documente voluntare pentru toate standardele naţionale;

-reorganizarea Institutului Român de Standardizare, organismul naţional de standardizare la momentul respectiv şi schimbarea statutului său din instituţie guvernamentală, organ de specialitate al administraţiei publice centrale, într-o asociaţie de drept privat, de interes public, abilitată guvernamental.

Asociaţia are un număr de circa 200 membri şi are un sistem de finanţare mixt, parţial de finanţare din surse proprii şi parţial de susţinere de la bugetul de stat prin intermediul programelor lansate de către Agenţia Naţională pentru Ştiinţă, Tehnologie şi Inovare (ANSTI).

Priorităţi pe termen scurt

Obiectivul prioritar este realizarea compatibilităţii cu principiile şi practica comunitară în domeniul standardizării şi evaluării conformităţii. În acest context, va fi analizată oportunitatea coordonării acestei activităţi şi a elaborarii politicilor în domeniu de către Ministerul Industriei şi Comerţului şi Agenţia Naţională pentru Ştiinţă, Tehnologie şi Inovare.

În anul 1999 este importantă continuarea şi în special consolidarea reformei în domeniul standardizării începută anul trecut prin definitivarea reorganizării şi consolidarea activităţii de standardizare naţională în vederea creării cadrului instituţional necesar integrării în structurile europene de standardizare. Este necesară definitivarea reorganizării atât a organismului naţional de standardizare, ASRO, care trebuie să se adapteze funcţionării în condiţiile economiei de piaţă cât şi a activităţii de standardizare naţională în sine. De asemenea este necesară schimbarea sistemului de finanţare dintr-unul bugetar într-unul mixt de finanţare din surse proprii şi susţinere bugetară.

Pentru realizarea acestui obiectiv este necesară:

-consolidarea patrimoniului şi a dezvoltării organismului naţional de standardizare;

-elaborarea şi implementarea unei politici şi strategii a organismului naţional de standardizare pe termen mediu şi lung în vederea eliminării barierelor tehnice în calea liberei circulaţii a produselor şi creşterii competitivităţii acestora;

-promovarea culturii calităţii şi consolidarea conducerii schimbării;

-dezvoltarea resurselor umane, formarea şi perfecţionarea profesională a specialiştilor organismului naţional de standardizare;

-dezvoltarea parteneriatului internaţional şi participarea le elaborarea standardelor europene şi internaţionale;

-accelerarea procesului de preluare a standardelor europene în standardizarea română.

În domeniul armonizării legislative există un singur obiectiv pe termen scurt, şi anume asigurarea transparenţei sistemului legislativ tehnic naţional în vederea prevenirii barierelor tehnice în calea liberei circulaţii a produselor. 

Pentru anul 2000 este prevazută dotarea ASRO în vederea organizării centrului de schimb de informaţii în domeniul standardelor şi reglementărilor tehnice, care să permită aplicarea efectivă a directivei.

În anul 2000 va continua consolidarea structurilor de certificare a conformităţii produselor şi serviciilor cu standardele naţionale, a sistemelor calităţii şi a personalului. Obiectivul menţionat, ca de altfel majoritatea obiectivelor propuse pentru definitivarea adaptării sistemului naţional de standardizare la cel european, se întinde pe durata mai multor ani, fiind dificilă delimitarea strictă a acestora în “obiective pe termen scurt” şi “obiective pe termen mediu”.

Pentru realizarea consolidării structurilor de certificare la nivelul organismului naţional de standardizare, este necesar:

-sprijinul financiar atât pentru ASRO, cât şi pentru agenţii economici;

-accelerarea procesului de preluare a standardelor europene în standardizarea română;

-dezvoltarea activităţii de certificare a conformităţii produselor şi serviciilor cu standardele române şi a sistemelor calităţii şi a celor de management al mediului de către ASRO va avea ca finalitate obţinerea acreditării ca organism de certificare în aceste domenii.

Pentru susţinerea creşterii eficienţei şi a competitivităţii economiei române şi creşterii competitivităţii sale, ca şi pentru protecţia intereselor factorilor economici prin activitatea de standardizare, se propun următoarele măsuri:

-organizarea de către organismul naţional de standardizare a unui sistem pertinent de servicii pentru agenţii economici care să facă faţă presiunii concurenţei specifice Pieţii Interne;

-educarea agenţilor economici şi a factorilor de decizie, în spiritul aplicării standardelor voluntare şi recunoaşterea acestora ca instrument de integrare în Piaţa Internă a UE.

Priorităţi pe termen mediu

Toate priorităţile, obiectivele şi măsurile stabilite pe termen scurt vor fi continuate şi într-un orizont mediu de timp. Acest lucru ţine de faptul că toate procesele avute în vedere sunt fie de durată, fie presupun schimbări în mentalitatea şi cultura tehnică a agenţilor economici, schimbări dificil de realizat şi care necesită timp.

Obiective instituţionale

În domeniul reformei instituţionale, schimbările majore ţinând de constituirea noului organism de standardizare ASRO, şi stabilirea statutului sau şi atribuţiilor sale, ca şi stabilirea statutului standardelor naţionale, au fost realizate. Măsurile în curs de desfăşurare ţin de reorganizarea administrativă a ASRO, redefinirea atribuţiilor personalului, identificarea unor servicii şi produse noi oferite de ASRO clienţilor săi ca şi continuarea formării şi perfecţionării experţilor ASRO.

Acreditarea şi evaluarea conformităţii

Situaţia actuală

Guvernul României a emis în ianuarie 1998 Ordonanţa nr. 38/1998 referitoare la acreditarea şi

structura pentru evaluarea conformităţii. Această reglementare normativă a fost astfel întocmită încât să asigure alinierea tuturor acestor documente la cerinţele UE şi în mod specific, la cerinţele pe care organizaţiile europene de resort, le consideră obligatorii pentru membrii lor în aceste domenii. În îndeplinirea cerinţelor acestei ordonante în iunie 1998 RENAR – Asociaţia Reţelei Naţionale de Acreditare din Romania s-a constituit ca o organizaţie independentă, non-guvernamentală şi non-profit. Concomitent Guvernul României recunoaşte funcţia de utilitate publică a RENAR iar o instanţă juridică competentă declară RENAR entitate legală.

Aceasta orientare a creat un mediu omogen, transparent şi credibil tehnic prin intermediul căruia autorităţile publice operatorii economici şi utilizatorii vor căpata încredere şi în acelaşi timp vor fi stimulate să promoveze competenţa ca bază pentru dezvoltarea industrială. Acoperind sfere din domeniul reglementat şi nereglementat acreditarea devine fundamentală pentru autorităţile publice din România conducând la obţinerea unui nivel corespunzător al încrederii în procedurile de evaluare a conformităţii, în rapoartele de încercare şi certificare facilitând pe această bază libera circulaţie a produselor.

Într-un timp extrem de scurt RENAR a reuşit să genereze o autentică schimbare în întreaga activitate de acreditare. Pe aceasta cale numărul organismelor acreditate a crescut la 130 laboratoare şi 14 organisme de certificare, mai mult alte 200 de organisme fiind în proces de acreditare. Totuşi, insuficienţa resurselor (financiare, informaţionale, logistice) au determinat acordarea unei atenţii insuficiente:

-acreditării laboratoarelor de metrologie;

-acreditării organismelor de certificare pentru managementul de mediu;

-construirii unui sistem naţional eficient pentru certificarea produselor (pentru domenii reglementate şi nereglementate) şi inspecţie (supraveghere a pieţei).

Priorităţi pe termen scurt

Programul Naţional pe acest domeniu are în vedere o astfel de dezvoltare instituţională a RENAR care să asigure creşterea corespunzătoare a credibilităţii tuturor componentelor infrastructurii calităţii implicate în evaluarea şi certificarea calităţii produselor la înaltul nivel de exigenţă cerut de reglementările UE, privind libera circulaţie a bunurilor.

Priorităţile pe termen scurt sunt orientate spre implementarea PRAQ III, a recomandărilor Organismului de acreditare (în conformitate cu Măsurile succesive pentru Stabilirea Organismului Naţional de Acreditare) şi respectiv raportul PRAQ III 1998 şi anume:

-Formarea personalului şi specialiştilor implicaţi în evaluarea pentru acreditare (auditori şefi şi experţi auditori);

-Dezvoltarea unor noi domenii de acreditare: etalonare, inspecţie, certificare în IMM-uri; -Organizarea cursurilor şi atelierelorîin domenii ca:

- incertitudinea de măsurare;

- trasabilitatea in condiţii speciale şi alte subiecte conexe;

- dezvoltarea comparaţiilor intelaboratoare;

- evaluări şi acreditări comune cu organismele de acreditare din străinatate, inclusiv schimburi de experienţă;

-Crearea comitetelor sectoriale, în special în domenii reglementate pentru asigurarea dezvoltării şi armonizării procedurilor de acreditare;

-Editarea unui nou manual al calităţii în limba engleză;

-Asigurarea că, organismul de acreditare este pe deplin recunoscut pe plan naţional şi că nu este concurat în acest domeniu;

-Stimularea acţiunilor pentru obţinerea calităţii de membru cu drepturi depline în diverse organisme europene de specialitate;

-Crearea unei baze naţionale de date, privind acreditarea, organismele de certificare şi celelalte aspecte referitoare la evaluările de conformitate;

-Iniţierea legislaţiei în domeniul acreditării şi evaluării conformităţii.

Priorităţi pe termen mediu

Priorităţile pe termen mediu urmăresc implementarea directivelor UE şi a reglemetărilor privind evaluarea conformităţii în economia română, dezvoltând totodată o reală cultură a calităţii şi schimbând mentalităţile referitoare la conformitate.

O întelegere clară a nevoii unor relaţii constructive cu autorităţile publice (cu funcţii de reglementare) ca şi cu structurile societăţii civile devine o obligaţie esenţială.

Obiective instituţionale

Obiectivul prioritar în domeniul acreditării îl reprezintă asistenţa pentru dezvoltarea economică a României şi mai ales integrarea în “piaţa internă”, prin intermediul dezvoltării şi valorificării tuturor activităţilor realizate de către Organismul Naţional de Acreditare (ONA), laboratoarele acreditate pentru încercări şi etalonări şi instituţiile care compun mecanismul naţional de certificare şi inspecţie.

În acest context, va fi analizată oportunitatea coordonării politicilor în domeniu de către Ministerul Industriei şi Comerţului şi Agenţia Naţională pentru Ştiinţa, Tehnologie şi Inovare, în vederea statornicirii unui sistem eficient.

Metrologia

Situaţia actuală

Activitatea de metrologie legală în România este reglementată şi se desfăşoară în contextul legislativ stabilit de Ordonanţa de Guvern nr.20/1992, modificată şi aprobată prin Legea nr. 11/1994 cu modificările ulterioare, Ordonanţa de Urgenţă a Guvernului nr. 18/1999, de Ordinul nr. 89/19.04.1999 al Ministerului Industriei şi Comerţului, precum şi prin Ordine ale Directorului General al BRML.

Întreaga activitate de metrologie legală este coordonată de către Biroul Român de Metrologie Legală.

Cadrul instituţional existent în domeniu, apt să implementeze legile şi actele normative specifice, să supravegheze modul de aplicare şi respectare a lor, are urmatoarea structură:

-Direcţia de Reglementare Naţională, Direcţia Economică, Departamentul Teritoriu (din cadrul BRML );

-41 Birouri Judeţene de Metrologie Legală (BJML);

-Institutul Naţional de Metrologie (INM).

Anual, BRML elaborează şi publică în Monitorul Oficial, Lista Oficială a mijloacelor de măsurare supuse obligatoriu controlului metrologic al statului. Mijloacele de măsurare incluse în Lista Oficială sunt încercate, etalonate şi/sau verificate în laboratoare de metrologie autorizate, pe baza prevederilor Normelor de Metrologie Legală sau a altor reglementări aprobate prin ordin al directorului general al BRML, în cazul mijloacelor de măsurare pentru care nu există elaborate încă norme de metrologie legală.

În cadrul procesului de integrare a României în Uniunea Europeană, Biroul Român de Metrologie Legală are responsabilitatea armonizarii şi transpunerii în legislaţia română a prevederilor unui numar de 25 directive europene (dintre care 21 se referă la domeniul metrologiei legale propriu-zise, iar 4 se referă la preambalate).

Priorităţi pe termen scurt

Priorităţile pe termen scurt (1999 - 2000) vizează:

-Elaborarea unui sistem legislativ coerent şi armonizat cu reglementările Uniunii Europene; 

-Întărirea capacităţii de preluare şi punere în aplicare a cerinţelor tehnice din directivele europene;

-Asigurarea cerinţelor standardelor comunitare în laboratoarele de metrologie.

Priorităţi pe termen mediu

Priorităţile pe termen mediu (2001-2002) vizează în continuare:

-Elaborarea unui sistem legislativ coerent şi armonizat cu reglementările Uniunii Europene;

-Asigurarea cerinţelor standardelor comunitare în laboratoarele de metrologie;

-Asigurarea trasabilităţii la etaloanele naţionale şi internaţionale.

Obiective instituţionale

-Întărirea capacităţii de preluare şi punere în aplicare a cerinţelor tehnice din directivele europene. Acest obiectiv impune instruirea personalului din laboratoarele de metrologie, a specialiştilor responsabili cu etaloanele primare, precum şi a personalului implicat în supravegherea pieţei şi în implementarea prevederilor referitoare la preambalate. 

-Asigurarea cerinţelor standardelor comunitare în laboratoarele de metrologie. Acest obiectiv impune implementarea cerinţelor standardelor, pentru creşterea încrederii beneficiarilor faţă de serviciile de etalonare/verificare efectuate de laboratoarele de metrologie şi recunoaşterea internaţională a certificatelor emise.

-Asigurarea trasabilităţii la etaloanele naţionale şi internaţionale. Acest obiectiv impune evaluarea necesităţilor pentru realizarea intercomparărilor la nivel naţional şi internaţional, participarea specialiştilor români la intercomparări specifice fiecărui domeniu, în România şi în Uniunea Europeană, stabilirea metodelor şi procedurilor de asigurare a trasabilităţii şi implementarea lor în laboratoarele de metrologie, achiziţionarea de instalaţii etalon.

Produsele alimentare

Situaţia actuală

Preluarea legislaţiei UE în România în domeniul produselor alimentare va avea un impact major asupra administraţiei, industriei prelucrătoare şi consumatorilor.

Având în vedere nevoia de adaptare la noul mediu bazat pe cerinţele unei economii de piaţă, armonizarea legislativă şi instituţională în domeniul circulaţiei libere şi în condiţii de siguranţă a produselor alimentare reprezintă o prioritate pe termen scurt şi mediu.

Ministerul Agriculturii şi Alimentaţiei a elaborat proiectul Legii alimentului, care reuneşte într-un cadru juridic unitar, reglementări în domeniul producerii, manipulării, comercializării şi controlului alimentelor, care să asigure îmbunatăţirea calităţii şi creşterea competitivităţii alimentelor, desfăşurarea unei activităţi corecte de comercializare pe piaţa internă şi externă. 

De asemenea, a fost finalizat, urmând a fi promovat spre aprobare, actul normativ privind organizarea şi funcţionarea Comitetului Roman Codex Alimentarius.

Priorităţi pe termen scurt şi mediu

Obiectivul principal este armonizarea legislativă li instituţională în domeniul pieţelor agricole prin continuarea armonizării standardelor, elaborarea şi implementarea unui act normativ privind reglementarea pieţelor produselor agricole şi a Legii alimentului; organizarea şi funcţionarea Comitetului Roman Codex Alimentarius. Vor fi armonizate 96 de directive comunitare din domeniul standardelor alimentare, se va crea Centrul de Informaţii pentru industria alimentară şi, de asemenea, se va publica Buletinul Informativ pentru întreprinderile din industria alimentară.

Programul pentru armonizarea standardelor alimentare cu reglementările UE vizează de asemenea dezvoltarea structurilor şi capacităţilor de implementare, întărirea mecanismelor de aplicare şi îmbunătăţirea capacităţii principalelor laboratoare de a oferi servicii de specialitate.

Obiective instituţionale

Organizarea şi funcţionarea Comitetului Roman Codex Alimentarius.

Produsele medicinale de uz uman

Situaţia actuală

În cadrul procesului de reformă a sistemului sanitar, sectorul farmaceutic este supus, şi el, unor schimbări substanţiale.

Scopul reformei, de îmbunătăţire a stării de sănatate a populaţiei, de creştere a eficienţei de folosire a resurselor şi a nivelului de satisfacţie a populaţiei şi a furnizorilor de servicii medicale, ca şi principiile politicii sanitare de asigurare a accesului echitabil şi de acoperire universală a populaţiei cu servicii medicale au în vedere medicamentul (ca o componentă de bază a tratamentului pacienţilor).

Apariţia Legii Asigurărilor Sociale de Sănătate (Legea nr. 145/1997), a Legii privind exercitarea profesiunii de medic, înfiinţarea, organizarea şi funcţionarea Colegiului Medicilor din România (Legea nr. 74/1995), a Legii privind exercitarea profesiunii de farmacist, înfiinţarea, organizarea şi funcţionarea Colegiului Farmaciştilor din România (Legea nr. 81/1997) şi implementarea acestora constituie elemente fundamentale ale dezvoltării sectorului sanitar.

În ceea ce priveşte preţul medicamentelor pe piaţă, este fixat un nivel maximal de către Oficiul Concurenţei pentru produsele medicamentoase realizate în ţară.

Un impuls hotărâtor a fost imprimat domeniului prin Ordonanţa Guvernului nr. 125/1998 prin care s-a înfiinţat Agenţia Naţională a Medicamentului. Agenţia va coordona diversele aspecte legate de autorizarea producţiei, de distribuţie, asigurarea calităţii, siguranţei şi eficacităţii produselor medicamentoase. În jurul acestei instituţii se va concentra reorganizarea întregului sistem de control al medicamentelor, realizându-se astfel armonizarea completă în acest domeniu. Agenţia Naţională a Medicamentului este autoritatea competentă care va autoriza punerea pe piaţă a produselor medicamentoase de uz uman şi va controla respectarea normelor de bună practică de fabricaţie, de laborator şi în desfăşurarea studiilor clinice (farmacologie clinică), precum şi aspecte legate de utilizarea produselor medicamentoase de uz uman.

Preţul produselor medicamentoase importate este declarat Ministerului Sănătăţii de către importator.

Priorităţi pe termen scurt şi mediu

În ceea ce priveşte programul de adoptare a acquis-ului comunitar, obiectivul acestui sector este:

Alinierea legislaţiei româneşti la prevederile comunitare în domeniu precum şi crearea şi dezvoltarea structurilor instituţionale eficiente, pentru aplicarea acestei legislaţii, în vederea îmbunătăţirii asistenţei medicale acordată populaţiei.

Instituţii responsabile pentru realizarea acestui obiectiv sunt:

-Ministerul Sănătăţii;

-Colegiul Farmaciştilor din România;

-Colegiul Medicilor din România.

Măsurile prevăzute, atât pe termen scurt cât şi mediu, pentru îndeplinirea obiectivului menţionat sunt:

-elaborarea Legii medicamentului;

-consolidarea şi dezvoltarea unei autorităţi naţionale independente în domeniul controlului medicamentelor (Agenţia Naţională a Medicamentului);

-reorganizarea sistemului de control al produselor farmaceutice, biologice, de uz uman;

-dezvoltarea domeniului farmacologiei clinice.

Pentru armonizarea a reglementărilor vizând calitatea, eficienţa şi securitatea produselor medicamentoase s-a elaborat un proiect de Lege a Medicamentului, prevăzut a fi adoptat în cursul anului 2000.

Obiective instituţionale

Consolidarea şi dezvoltarea autorităţii naţionale independente în domeniul controlului medicamentelor (Agenţia Naţională a Medicamentului). Aceasta este o structură corespondentă Agenţiei Europene de Evaluare a Produselor Medicamentoase.

Măsurile de dezvoltare din domeniul farmacologiei clinice se refera la întărirea legăturilor dintre farmacologie şi activitatea clinică, în vederea îmbunătăţirii calităţii testelor şi a cercetărilor în domeniul medicamentelor, pentru determinarea efectelor acestora, înainte de omologare şi distribuţia pe piaţă. Aceste măsuri vor determina creşterea capacităţii de îndeplinire a cerinţelor din directivele corespunzătoare.

Activitatea Agenţiei Naţionale a Medicamentului îndeosebi în domeniul farmacologiei clinice determină o creştere a calităţii, eficacităţii şi securităţii medicamentelor. În acelaşi timp va asigura distribuţia acestora care să răspundă cerinţelor pieţei, facilitând astfel şi libera circulaţie a acestor produse.

Politica de preţuri, componenta de bază a politicii medicamentului, va necesita elaborarea unui document angajament sub conducerea Ministerului Sănătăţii. Acesta trebuie să cuprindă strategiile asupra cărora au căzut de acord toţi partenerii, respectiv sectorul de stat şi particular, producători distribuitori, importatori, consumatori.

Produsele industriale

Situaţia actuală

Având în vedere că evaluarea capacităţii României de a îndeplini “acquis-ul comunitar” se face în funcţie de mai mulţi indicatori, şi anume: obligaţiile stabilite în Acordul European, punerea în practică a măsurilor esenţiale funcţionării pieţei unice, aşa cum sunt stabilite în Cartea Albă, aplicarea treptată a acquis-ului, Ministerul Industriei şi Comerţului a depus eforturi notabile pentru a-şi îndeplini obligaţiile în conformitate cu Acordul European şi recomandările Cărţii Albe.

Ministerul Industriei şi Comerţului a urmărit transpunerea directivelor europene din domeniul său de activitate, în legislaţia română având în vedere libera circulaţie a produselor industriale, pe piaţa comunitară.

În domeniul Liberei circulaţii a mărfurilor acquis-ul a fost adoptat gradat, amploarea problemelor necesitând eforturi majore şi susţinute atât în ce priveşte asimilarea legislaţiei cât şi înfiinţarea de structuri pentru aplicarea ei.

Măsurile propuse cât şi obiectivele propriu-zise au urmărit creşterea competitivităţii produselor industriale, a calităţii, a nivelului lor tehnic, cu asigurarea protecţiei mediului şi a securităţii consumatorului. S-a urmărit mărirea volumului schimburilor comerciale cu înlăturarea barierelor comerciale.

În selectarea directivelor şi a măsurilor propuse pentru transpunerea acestora în legislaţia romanească şi a creării organismelor pentru implementarea reglementărilor armonizate, Ministerul Industriei şi Comerţului a ţinut seama de faptul că există deja în România instituţii specializate, astfel încât activitatea acestora să poată fi adaptată.

Produsele chimice constituie unul din cele mai atent reglementate sectoare ale produselor industriale. Directivele UE care se referă la acest sector atât cele din vechea cât şi din noua abordare vizează substanţele şi amestecurile periculoase, detergenţi, îngraşăminte, precursorii de medicamente explozibile de uz civil, GLP.

Potenţialul pericol pentru sănătatea oamenilor şi a mediului pe care îl reprezintă substanţele chimice a determinat adoptarea de reguli stricte privind: limitarea comercializării şi utilizării unor substanţe, clasificarea, ambalarea şi etichetarea precum transportul şi depozitarea lor.

Directivele UE referitoare la produsele chimice, clasificarea, etichetarea, ambalarea şi notificarea substanţelor şi amestecurilor chimice periculoase, detergenţi şi îngraşăminte sunt parţial şi incomplet acoperite de către legislaţia română.

Directivele pentru îngrăşăminte şi substanţe periculoase şi prepararea acestora au fost transmise asociaţilor profesionale şi principalilor producători din domeniile îngrăşămintelor şi detergenţilor.

În colaborare cu Ministerul Sanătăţii s-a lucrat la elaborarea Legii produselor medicamentoase în curs de avizare, Legea cosmeticelor aflată în avizare la Parlament.

Priorităţi pe termen scurt

Principala orientare a politicii pentru adoptarea acquis-ului este integrarea în Piaţa Internă şi implementarea Cărţii Albe.

Obiectivele prioritare pentru 1999 au fost:

-transpunerea directivelor din noua abordare;

-alinierea legislaţiei interne cu legislaţia comunitară;

-întărirea cadrului instituţional în scopul implementării legislaţiei armonizate.

-alinierea legislaţiei tehnice interne cu legislaţia UE în domeniul maşinilor şi a echipamentelor industriale.

Obiectivele prioritare pentru anul 2000 sunt:

-adoptarea directivelor din noua abordare;

-continuarea armonizării legislative româneşti la legislaţia comunitară;

-crearea şi dezvoltarea unui sistem de management al riscului în activităţile industriale şi promovarea activităţilor de proiectare, producţie, comercializare a produselor cu impact redus asupra mediului;

-întărirea cadrului instituţional în scopul implementării legislaţiei armonizate.

În anul 2000 se va elabora proiectul de lege privind înfiinţarea Agenţiei Române pentru Îngrăşăminte ce va implementa legea îngrăşămintelor chimice.

Priorităţi pe termen mediu

Obiectivele pentru 2001 sunt:

-alinierea legislaţiei româneşti la legislaţia comunitară şi crearea competenţelor necesare implementării acesteia;

-întărirea cadrului instituţional în scopul implementării legislaţiei armonizate.

Obiective instituţionale

Capacitatea de aplicare eficientă a acquis-ului implică un efort substanţial şi susţinut de reformă instituţională aplicată fiecărui sector implicat în procesul de armonizare legislativă.

Concomitent cu preluarea directivelor pentru a fi transpuse în acte normative s-au corelat şi măsuri pentru crearea organismelor instituţionale de implementare a reglementărilor armonizate sau în situaţia existenţei deja a unor organisme specializate de dezvoltare a acestora şi lărgirea competenţelor.

Libera circulaţie a capitalului

Situaţia actuală

România nu dispune de o lege privind controlul cursului valutar şi al mişcărilor de capital, ci de un regulament elaborat de banca centrală, în baza legii sale de funcţionare, care reglementează regimul valutar. Acest regim a fost liberalizat în măsură însemnată în ceea ce priveşte intrările de capital.

În prezent nu există obstacole în calea investiţiilor străine directe, dreptului de stabilire sau transferurilor în străinatate de către investitorii străini. O Ordonanţa a Guvernului din iunie 1997, aprobată ulterior de Parlament, prevede o protecţie legală mai clară şi aplicarea regimului naţional pentru investiţiile străine directe. Conform noii legi, nerezidenţii au dreptul de a realiza investiţii de portofoliu în România. Aceasta lege garantează dreptul de a transfera în străinatate, în valuta, profitul şi sumele rezultate din lichidarea investiţiei de portofoliu.

Regulamentul valutar emis de BNR în 1994 a suferit, ca urmare a evoluţiilor din ultimii ani, o serie de modificări referitoare la liberalizarea pieţei valutare şi eliminarea restricţiilor privind operaţiunile valutare şi transferurile externe, în scopul asigurării premiselor pentru convertibilitatea deplină a operaţiunilor de cont curent. Totodată, în anul 1997, autorităţile române au anunţat intenţia de a accepta prevederile Articolului VIII, secţiunile 2, 3 şi 4 din Statutul FMI. În aceste condiţii, BNR a emis la 23 decembrie 1997, Regulamentul nr. 3 privind efectuarea operaţiunilor valutare, care a intrat în vigoare la 29 ianuarie 1998, iar la 25 martie 1998 autorităţile române au anunţat Fondul Monetar Internaţional în legătură cu decizia de acceptare a obligaţiilor decurgând din prevederile Articolului VIII, cu începere de la această dată.

Regulamentul conţine prevederi compatibile cu legislaţia similară din ţările membre OCDE şi la elaborarea sa au fost avute în vedere prevederile Directivei nr. 88/361/CEE din 24 iunie 1988 privind libera circulaţie a capitalului.

În conformitate cu prevederile Regulamentului, operaţiunile de cont curent se efectuează în mod liber, în timp ce transferurile de capital sunt supuse autorizării BNR, pe baza prezentării anumitor documente. Cu toate acestea, majoritatea tranzacţiilor de capital referitoare la investiţiile străine efectuate de nerezidenţi în condiţiile legii cu privire la investiţiile străine în România se realizează în mod liber, nefiind supuse restricţiilor sau autorizării de către BNR; sunt supuse totuţi autorizării următoarele tranzacţii: admiterea de valori mobiliare străine pe pieţele româneşti de capital; operaţiunile cu instrumente specifice pieţei monetare; operaţiunile în conturi de depozit deschise de nerezidenţi în ROL. Sunt supuse, de asemenea, autorizării BNR majoritatea transferurilor de capital efectuate de rezidenţi în străinătate.

Atât timp cât limitarile care împiedică libera circulaţie a capitalului se vor menţine în România, va fi îngreunată adoptarea acquis-ului în acest domeniu. România va întreprinde măsuri în vederea adoptării şi aplicării directivelor în domeniul liberei circulaţii a fluxurilor financiare pe termen mediu sau lung, în funcţie de progresul programului de macrostabilizare economică. 

Convertibilitatea deplină a leului este privită drept un pas necesar pentru reintegrarea României în economia mondială, în general şi cu pieţele şi structurile economice vest-europene, în special.

Notificarea FMI în legatură cu îndeplinirea cerinţelor Articolului VIII din Statutul acestuia reprezintă un prim pas în acest sens.

O etapă ulterioară a convertibilităţii depline a leului este realizarea concordanţei cu Codurile OCDE de liberalizare a operaţiunilor invizibile de cont curent şi a mişcărilor de capital. Începând cu anul 1998, BNR monitorizează tranzacţiile de cont de capital în perspectiva unor măsuri de liberalizare în succesiunea următoare:

(i) investiţii directe;

(ii) investiţii imobiliare;

(iii) asigurări de viaţă, transferuri ale persoanelor fizice, alte transferuri;

(iv) investiţii de portofoliu (incluzând operaţiunile cu valori mobilare specifice pieţei de capital, cu instrumente ale pieţei monetare, precum şi operaţiunile de investiţii în intermediari financiari);

(v) operaþiuni de credit (incluzând creditele comerciale, creditele financiare, inclusiv leasingul financiar, garanþiile bancare ºi facilitãþile financiare auxiliare).

Prin Hotărârea Guvernului nr.373 din 13.5.1999, Ministerul Finanaţelor a fost autorizat să lanseze, prin intermediul Băncii Naţionale a României, obligaţiuni de tezaur cu dobândă denominate în dolari SUA, a căror metodă de vânzare este subscripţia publică. Acestea pot fi cumpărate de participanţi autorizaţi pe piaţa titlurilor de stat, care pot subscrie în nume şi în cont propriu, precum şi în nume propriu şi în contul clienţilor lor, persoane juridice şi fizice, rezidente şi/sau nerezidente în România.

În luna februarie 1999, Banca Naţională a României a stabilit, pentru anul 1999, un plafon maxim în suma de 50 milioane în echivalant dolari SUA (fonduri băneşti şi natură) în cadrul căruia se emit autorizaţii rezidenţilor pentru operaţiunile de capital ale acestora.

Priorităţi pe termen scurt

În vederea continuării liberalizării treptate a tranzacţiilor de capital şi în perspectiva introducerii convertibilităţii depline a leului, în anii 1999-2000 vor fi luate în considerare următoarele măsuri:

(i) reducerea graduală a restricţiilor existente asupra creditelor comerciale şi financiare acordate de rezidenţi nerezidenţilor;

(ii) coordonarea strânsă a liberalizării tranzacţiilor de cont de capital cu politicile monetară, valutară, precum şi cu alte componente macroeconomice;

În ceea ce priveşte armonizarea legislativă cu Uniunea Europeana în domeniul mişcărilor de capital, pentru anii 1999-2000 se vor avea în vedere următoarele măsuri:

-continuarea eforturilor de a asimila practicile şi standardele europene în domeniul tranzacţiilor valutare prin elaborarea legii devizelor (Foreign Exchange Transactions Act);

-continuarea modificării legislaţiei în vigoare pentru liberalizarea treptată a fluxurilor de capital.

Pentru anul 2000 se are în vedere continuarea ajustării legislaţiei româneşti privind libera circulaţie a capitalului la cerinţele UE.

Sunt prevăzute măsuri pentru liberalizarea tuturor fluxurilor de capital pe termen lung.

Priorităţi pe termen mediu

În vederea continuării liberalizării treptate a tranzacţiilor de capital şi introducerii convertibilităţii totale a leului, vor fi adoptate în anul 2001 următoarele măsuri:

(i) reducerea treptată a restricţiilor existente asupra creditelor comerciale şi financiare acordate de rezidenţi nerezidenţilor;

(ii) liberalizarea tuturor fluxurilor de capital pe termen lung;

(iii) coordonarea strânsă a liberalizării tranzacţiilor decont de capital cu politica monetară, valutară, precum şi cu alte componente macro-economice;

(iv) implementarea proiectului pentru monitorizarea ieşirilor de capital (nu se referă la datoria externă).

Pentru anul 2001 se are în vedere continuarea adaptării legislaţiei româneşti privind libera circulaţie a capitalului la cerinţele UE.

Libera circulaţie a serviciilor

Asigurările

Situaţia actuală

În sectorul asigurărilor activitatea se desfăşoară încă în conformitate cu prevederile Legii nr. 47/1991 privind constituirea, organizarea şi funcţionarea societăţilor comerciale din domeniul

asigurărilor, iar Oficiul de Supraveghere a Activităţii de Asigurare şi Reasigurare (OSAAR) este încă direcţie generală în cadrul Ministerului Finanţelor.

În prezent legislaţia română în domeniul asigurărilor este parţial armonizată cu Directivele UE din domeniul asigurărilor, directive din prima generaţie, respectiv Directiva nr. 73/239 privind armonizarea legislaţiei în domeniul asigurărilor non - viaţa şi directiva 79/267 privind armonizarea legislaţiei în domeniul asigurărilor de viaţă. Aceeaşi situaţie este şi în domeniul asigurărilor de răspundere civilă pentru pagube produse prin accidente de autovehicule.

În perspectiva integrării României în Uniunea Europeană, Oficiul de Supraveghere a Activităţii de Asigurare şi Reasigurare, cu sprijinul fondului britanic de Know How, a elaborat un proiect de Lege privind societăţile de asigurare şi supravegherea asigurărilor. Acest proiect de lege este foarte flexibil deoarece elementele importante privind înfiinţarea şi funcţionarea societăţilor de asigurare, precum şi ale supravegherii eficiente a acestui sector sunt stabilite prin norme emise de noua Comisie de Supraveghere a Asigurărilor. Această flexibilitate va permite implementarea treptată a prevederilor directivelor Uniunii Europene din domeniul asigurărilor în legislaţia română în materie.

Acest proiect de lege a fost depus la Senatul României, Comisia de Buget-Finanţe, Bănci, în luna martie 1997. În cursul lunii octombrie 1998 proiectul de lege a fost votat de Senat şi a fost imediat depus la Camera Deputaţilor. În prezent acest proiect de lege a fost aprobat de comisia de specialitate a Camerei Deputaţilor, Comisia de Buget - Finanţe, Bănci, urmând să fie votat de plenul Camerei Deputaţilor.

Priorităţi pe termen scurt

Obiectivul principal în domeniul asigurărilor îl constituie întărirea sectorului de asigurări prin crearea cadrului legal şi instituţional în conformitate cu Directivele UE.

Măsurile preconizate pentru realizarea acestui obiectiv sunt:

1) adoptarea legii privind societăţile de asigurare şi supraveghere a asigurărilor;

2) înfiinţarea Comisiei de Supraveghere a Asigurărilor ca organism administrativ autonom pe lângă Parlamentul României;

3) întărirea capacităţii de supraveghere a Comisiei de Supraveghere a Asigurărilor;

4)elaborarea normelor pentru aplicarea Legii privind societăţile de asigurare şi supravegherea asigurărilor, în prezent în stadiul de proiect;

5) cursuri de pregătire actuarială a personalului Comisiei de Supraveghere a Asigurărilor;

6) cursuri de pregătire a personalului de conducere al societăţilor de asigurare privind noile condiţii legislative în domeniu;

Priorităţi pe termen mediu

În vederea realizării obiectivului principal, întărirea sectorului de asigurări prin crearea cadrului legal şi instituţional în conformitate cu Directivele UE, pe termen mediu (anii 2001 - 2002) sunt prevăzute următoarele măsuri:

-elaborarea unui program de pregătire/perfecţionare pentru personalul societăţilor de asigurare;

-actualizarea normelor în aplicarea legii pentru implementarea prevederilor directivelor europene din domeniul asigurărilor.

Obiective instituţionale

Odata cu intrarea în vigoare a noii Legi privind societăţile de asigurare şi supravegherea asigurărilor se va înfiinţa Comisia de Supraveghere a Asigurărilor, ca organism administrativ autonom, care va prelua atribuţiile actualei autorităţi de supraveghere, Oficiul de Supraveghere a Activităţii de Asigurare şi Reasigurare din cadrul Ministerului Finanţelor, acesta din urmă îşi va înceta activitatea.

Proiectul Legii privind societăţile de asigurare şi supravegherea asigurărilor conferă noii autorităţi de supraveghere, Comisia de Supraveghere a Asigurărilor, atribuţii şi competenţe corespunzătoare desfăşurării unei activităţi de supraveghere similare standardelor din Uniunea Europeană.

Realizarea obiectivului principal va fi posibilă prin întărirea capacităţii administrative a Comisiei de Supraveghere a Asigurărilor. Acest lucru se va realiza prin:

-elaborarea unor regulamente de ordine interioară ale Comisiei prin care se stabilesc atribuţiile de conducere, execuţie şi de control ale personalului său;

-elaborarea şi desfăşurarea unor programe de pregătire şi perfecţionare a personalului Comisiei şi al societăţilor de asigurare.

Libera circulaţie a persoanelor

Constituţia garantează dreptul la libera circulaţie, fiecărui cetăţean asigurându-i-se dreptul de a emigra şi de a reveni în ţară. Normele care reglementează trecerea frontierei de stat şi controlul la frontieră sunt stipulate în Legea nr. 10/1990 privind regimul paşapoartelor şi al călătoriilor în străinătate şi Legea nr. 56/1992 privind frontiera de stat şi Ordonanţa Guvernului României nr. 65/1997 privind regimul paşapoartelor din România. Prevederile celor trei legi sunt compatibile cu regulile ce se regăsesc în legislaţia în materie a ţărilor UE. Totodată, cele trei legi sunt în deplin acord cu prevederile acordurilor şi convenţiilor la care România este parte. Sunt create condiţiile pentru desfiinţarea tuturor categoriilor de vize la intrarea în România în ce priveşte ţările membre ale Consiliului Europei. România a renunţat unilateral la vizele de serviciu şi diplomatice cu majoritatea ţărilor UE.

În schimb România a fost supusă unei discriminări în raport cu celelalte state central şi est-europene candidate la aderare, ea fiind înscrisă pe “lista neagră” a Uniunii Europene. Această situaţie a constituit şi constituie în continuare un handicap în procesul integrării României în UE.

Oamenii de afaceri români, simplii cetăţeni, continuă să întâmpine mari dificultăţi în obţinerea vizelor pentru statele membre. În ce priveşte dreptul de şedere, cetăţenii străini care sunt asociaţi la societăţile comerciale ce-şi desfăşoară activitatea în România beneficiază de dreptul de şedere temporară pe o perioadă de 6 luni până la un an, care poate fi prelungită. În prezent 35.500 de cetăţeni străini se află în această situaţie. O altă categorie sunt funcţionarii unor firme care şi-au deschis reprezentanţe în România. 

Aceştia (în prezent 1.200) cât şi membrii de familie beneficiază de dreptul de şedere pe perioada cât reprezentanţa are drept de funcţionare. 

În plus, potrivit Hotărârii Guvernului nr. 27/1997, beneficiarii unui permis de muncă se bucură de drept de rezidenţă. În această situaţie se află peste 1.000 de cetăţeni străini.

În ce priveşte dreptul de stabilire, cetăţenii străini care vin în România ca investitori sau sunt posesori ai permiselor de muncă pot solicita stabilirea domiciliului în România. Până acum au fost înregistrate aproape 4.000 de asemenea cereri, dar nu există încă o instituţie care să aprobe stabilirea domiciliului cetăţenilor străini în România. Reglementări în acest sens se află înscrise, însă, în proiectul Legii străinilor, înaintat spre aprobare Parlamentului.

Acordul European prevede aplicarea unui tratament nediscriminatoriu pentru lucrătorii angajaţi legal (precum şi pentru familiile lor). Acordul prevede de asemenea posibilitatea cumulării sau transferului drepturilor de asigurare socială şi încurajează statele membre să încheie acorduri bilaterale cu România privind accesul pe pieţele muncii. În timpul celei de-a doua etape a perioadei de tranziţie, Consiliul de Asociere va examina şi alte modalităţi de a îmbunătăţi libera circulaţie a forţei de muncă.

Libera circulaţie a lucrătorilor

Situaţia actuală

După 1989, în contextul unei legislaţii mai liberale, exportul românesc de forţă de muncă a crescut simţitor. De asemenea, România a devenit ţară importatoare, dar într-o mai mică măsură.

În consecinţă, s-a pus problema completării legislaţiei interne şi internaţionale în materie de forţă de muncă migrantă. Atât Constituţia cât şi principalele reglementări ulterioare au consfinţit în continuare liberalizarea circulaţiei persoanelor, atât în ce priveşte emigraţia cât şi imigraţia, şi au reglementat accesul forţei de muncă străine, plecând de la principiul egalităţii de tratament. Pe plan extern au fost încheiate peste 20 de acorduri, convenţii şi protocoale, inclusiv cu UE.

Ca atare, transpunerea dreptului comunitar în materie de libera circulaţie a lucrătorilor nu ridică probleme deosebite pentru România, graţie politicii sale recente în materie de migraţie, politica vizând alinierea la standardele europene dar şi controlul valului migratoriu provenit din est, determinat de poziţia sensibilă din punct de vedere geografic a ţării.

Circulaţia lucrătorilor migranţi

Circulaţia persoanelor în general, şi în speţă a lucrătorilor migranţi, este reglementată de legislaţia internă şi acordurile internaţionale încheiate de România, acorduri care pot completa sau favoriza regimul acestora.

a) actuala Constituţie garantează dreptul la libera circulaţie, fiecare cetăţean român având dreptul de a emigra şi de a reveni în ţară. Reglementările aferente sunt de competenţa Ministerului de Interne.

b) în ce priveşte imigranţii, reglementările sunt elaborate de către MI în ce priveşte intrarea, şederea şi ieşirea străinilor (inclusiv a lucrătorilor migranţi şi a membrilor lor de familie) şi de către MMPS în ce priveşte accesul şi exerciţiul drepturilor legate de muncă şi de securitate socială.

Pe domeniul de activitate al MMPS, ministerul a vizat :

-alinierea legislaţiei române la standardele europene, în special cele ale Uniunii Europene (acordând pe cât posibil tratamentul egal);

-completarea legislaţiei interne prin clauzele mai favorabile ale unor acorduri internaţionale.

Liberul acces şi exercitarea unei activităţi lucrative, salariale sau nesalariale în România

Legislaţia română în materie nu prevede un regim special de intrare şi şedere pentru lucrătorii imigranţi şi membrii lor de familie, comparativ cu celelalate categorii de străini.

Astfel, spre deosebire de dreptul comunitar, legea română nu condiţionează eliberarea, reînnoirea sau prelungirea permisului (dreptului) de şedere de existenţa/prelungirea unui permis (drept) de muncă ci invers. Permisul de muncă este obţinut ulterior dreptului de şedere iar deţinerea unui permis de muncă nu conduce la scutirea de obligaţia de a deţine un permis de şedere.

Anumite categorii pot însă beneficia de reglementări mai favorabile în virtutea activităţii lor.

Pe domeniul MMPS, teoretic nu exista restricţii în ce priveşte accesul şi dreptul la muncă al lucrătorilor imigranţi. Astfel, în România sunt două categorii importante de lucrători imigranţi:

a) Lucrătorii imigranţi independenţi, patronii şi investitorii străini, categorie puţin numeroasă şi activităţi asimilabile dreptului de a presta servicii şi respectiv dreptului de stabilire.

În ce priveşte dreptul lor de sedere, unele categorii pot beneficia de un tratament mai favorabil în virtutea activităţii lor, respectiv:

-cetăţenii străini asociaţi la societăţile comerciale care îşi desfăşoară activitatea în România au un drept de şedere temporară între 6 luni şi un an, cu posibilitate de prelungire;

-funcţionarii firmelor cu reprezentanţe în România au un drept de şedere pe durata dreptului de funcţionare al reprezentanţei.

Cetăţenii străini care vin în România ca investitori sau sunt posesori ai permiselor de muncă pot solicita stabilirea domiciliului în România dar nu există încă instituţia care să aprobe acest lucru.

b) În ce priveşte salariaţii, categoria cea mai importantă, străinii beneficiază de principiul egalităţii de tratament, fiind guvernaţi, de regulă, de aceleaşi prevederi ca şi salariaţii români.

Se constată absenţa unor reglementări specifice (discriminatorii sau nu) pentru lucrătorii migranţi cu contract individual de muncă, care beneficiază astfel de drepturile şi obligaţiile salariaţilor români, inclusiv:

-schimbul de oferte şi cereri de locuri de muncă;

-utilizarea serviciilor de ocupare, atât legislaţia referitoare la şomaj cât şi cea referitoare la ANOFP (prevăzând accesul nediscriminatoriu la ocupare şi formare profesională);

-condiţiile de angajare, de muncă (inclusiv remunerare) şi de viaţă;

-sancţionarea identică a lucrătorilor ilegali, patronii respectivi fiind amendaţi indiferent de cetăţenia lucrătorilor.

Cu tot caracterul liberal al legislaţiei române, exista totuşi o diferenţă notabilă între salariaţii români şi cei străini în ce priveşte dreptul de şomaj, modul de aplicare al legii fiind defectuos. Un nou proiect de lege ar trebui să remedieze această carenţă.

Legislaţia română în domeniu prevede pentru cetăţenii străini şi cetăţenii români cu domiciliul în străinatate:

-posibilitatea de angajare cu contract individual de muncă;

-obligativitatea obţinerii (şi reînnoirii) unui permis de muncă de către patroni ;

-exceptare de la obligativitatea obţinerii unui permis de muncă pentru:

-salariaţii care sunt refugiaţi cu statut legal în România (cetăţeni străini sau apatrizi);

-persoanele care nu au calitatea de salariaţi, cum ar fi patronii, investitorii, acţionarii, cei fără contract individual de muncă, categoriile fiind guvernate de alte reglementări.

-posibilitatea refuzului de eliberare a permisului de muncă în anumite cazuri, posibilitatea retragerii permisului de muncă (la retragerea actelor de identitate, faliment patron, şomaj etc.);

-perioada limitată de acordare; cu excepţia expirării perioadei legale de acordare (6 luni), încetarea valabilităţii permisului de muncă mai este determinată şi de încetarea raporturilor de muncă (prin demisie, concediere, şomaj, faliment, etc) precum şi de încetarea dreptului de intrare şi de şedere;

-posibilitatea lucrătorilor migranţi de a contesta refuzul de eliberare sau prelungire a permisului de muncă;

-imposibilitatea schimbării patronului, sectorului, activităţii în cadrul aceluiaşi permis de muncă; încetarea unor raporturi de muncă permite însă angajarea la un nou patron, pe baza unui nou permis de muncă;

-permisul de muncă vizează în principal:

-Solvabilitatea patronului, limitarea pieţei negre a forţei de muncă, o bună stare de sănătate, atestarea (fără restricţii) a calificării profesionale (ultimele două condiţii fiind cerute şi românilor), considerarea situaţiei pieţei forţei de muncă (aplicată liberal, cu tot şomajul existent);

-Sectoarele de angajare. Salariaţii străini au acces la toate domeniile economice, inclusiv comerţul şi transportul precum şi la anumite domenii publice că învăţământul, sănătatea, cultura, cercetarea ştiinţifică, dar cu avizul ministerelor respective. Li se interzice însă accesul la domeniile legate de puterea de stat, cum ar fi armata, poliţia, înalta administraţie, magistratură, etc.

-Unităţile de angajare sunt societăţi economice din sectorul public sau privat, reprezentanţe autorizate ale societăţilor comerciale şi organizaţiilor economice străine şi asimilabile acestora;

-Absenţa cotelor pe anumite sectoare de activitate precum şi absenţa cotelor în general (cu excepţia contingentărilor impuse de RFG pe baza unor acorduri bilaterale la importul temporar de forţă de muncă din România).

Drepturile membrilor de familie ai lucrătorilor imigranţi

Drepturile membrilor de familie ai lucrătorilor imigranţi nu decurg de regulă din statutul titularului, fiind determinate de legislaţia aplicabilă străinilor în general (spre deosebire de anumite prevederi ale legislaţiei comunitare).

În consecinţă, membrii de familie ai lucratorilor imigranţi au acces la o activitate, salarială sau nu, şi la drepturile care decurg, în primul rând pe baza obţinerii dreptului de intrare şi de şedere.

Legea română nu conţine discriminări nici în materie de drept sindical, locuinţe, acces în justiţie, regim fiscal al salariaţilor şi avantaje sociale (alocaţii familiale pentru copiii rezidenţilor, ajutoare sociale pentru cei mai defavorizaţi, etc).

Spre deosebire de legislaţia comunitară, legea română nu prevede obligativitatea lucrătorului migrant titular de a deţine o locuinţă normală, condiţie a reunificării, migranţii beneficiind de un tratament egal cu cetăţenii români în materie de locuinţe.

Dreptul de a rămâne în România

Spre deosebire de legislaţia comunitară, efectuarea unei anumite perioade de muncă şi şedere legală în România nu deschide dreptul de a rămâne în România după vârsta de pensionare. 

Un drept oarecum comparabil ca efecte este posibil însă prin:

-prelungirea permisului de şedere sau stabilirea domiciliului permanent al lucrătorului migrant şi membrilor de familie în România, cu dezavantajul absenţei unui drept la pensie, chiar dacă au muncit în România;

-prevalarea de prevederile mai favorabile ale unor acorduri internaţionale încheiate în principal cu ţările din apropiere, care permit deschiderea dreptului la pensie pentru lucrătorii migranţi stabiliţi în România.

În viitor această carenţă va putea fi eliminată prin proiectul de lege referitor la sistemul public de asigurări sociale, deja transmis la Parlament.

În ce priveşte acordul de asociere al României la Uniunea Europeană, acesta nu prevede un regim special şi mai favorabil pentru cetăţenii români care au lucrat în UE, comparativ cu cetăţenii din celelalte ţări terţe.

Dreptul de stabilire

Dreptul de stabilire intră în principal sub incidenţa competenţei de reglementare a Ministerului de Interne şi Ministerului Muncii şi Protecţiei Sociale.

În ce priveşte regimul forţei de muncă respective, legea română nu prevede un regim special faţă de lucrătorii migranţi şi membrii lor de familie stabiliţi în România. Lor li se aplică regimul de intrare şi şedere aplicabil străinilor în general, precum şi regimul de muncă prezentat anterior.

În relaţia cu Uniunea Europeană se aplică acordul de asociere care prevede:

-aplicarea legislaţiilor proprii în materie de drept de stabilire;

-egalitatea de tratament sau tratamentul nu mai puţin favorabil comparativ cu proprii cetăţeni, cu excepţia anumitor sectoare şi domenii stipulate în acord.

Rolul acordurilor internaţionale

Trebuie subliniat rolul acordurilor internaţionale în ameliorarea legislaţiei române, inclusiv în materie de transpunere a legislaţiei comunitare:

a) acordurile internaţionale privind drepturile omului se bucură de o poziţie privilegiată în piramida legislativă română. Astfel, se bucură de prioritate Convenţia de la Geneva privind statutul refugiaţilor, mai multe convenţii ale OIM şi Carta Socială Europeană revizuită, care sunt deja ratificate. Anumite convenţii ale Consiliului Europei (Codul European de Securitate Socială, Convenţia Europeană de Asistenţă Socială şi Medicală, Convenţia Europeană privind statutul juridic al lucrătorilor migranţi) se află în curs de analiză în vederea ratificării.

b) cu peste 30 de ani în urmă, într-o perioadă de destindere între Est şi Vest, România a încheiat cu ţările vecine o serie de acorduri în materie de securitate socială, care conţin şi clauze referitoare la egalitatea de tratament în muncă precum şi la dreptul de a rămâne în spaţiul respectiv. Majoritatea acestor acorduri, inspirate parţial de principiile generoase ale Consiliului Europei, sunt încă în vigoare. Pe viitor se preconizează renegocierea lor în sensul unei mai bune coordonari cu dreptul comunitar.

În cadrul acestor acorduri de colaborare în domeniul problemelor sociale, lucrătorii unei Părţi Contractante ocupaţi pe teritoriul celeilalte Părţi Contractante precum şi membrii lor de familie beneficiază de:

-uniformitatea reglementărilor în cadrul zonei (CEFTA);

-principiul teritorialităţii (egalităţii de tratament cu cetăţenii din statul de ocupare) în materie de legislaţie a muncii şi asigurărilor sociale;

-plata prestaţiei de asigurări sociale pe teritoriul de producere a riscului, de regulă fără decontare ulterioară între Părţile Contractante;

-însumarea vechimii în muncă realizate pe teritoriul tuturor Părţilor Contractante, în vederea deschiderii dreptului la pensie.

Multe din acordurile respective sunt în continuare valabile cu acele state sau cu statele lor succesoare.

c) în 1993 România a încheiat un Acord de Asociere cu Uniunea Europeană.

Acordul de Asociere a României la Uniunea Europeană prevede în materie de circulaţie a forţei de muncă:

-principiul egalităţii de tratament dintre lucrătorii migranţi, legal angajaţi, şi cetăţenii proprii, în ce priveşte condiţiile de muncă, remunerare sau concediere;

-accesul soţiei şi copiilor legal rezidenţi pe piaţa respectivă a muncii (cu excepţia anumitor categorii de titulari);

-aplicabilitatea legislaţiilor proprii în materie de muncă şi condiţii de muncă, fără a afecta beneficiile acordului;

-cumularea perioadelor de asigurare / angajare / rezidenţa efectuate în Statele Membre ale UE în vederea deschiderii unor drepturi (îngrijiri medicale, pensii) precum şi posibilitatea de export a prestaţiilor pe termen lung;

-exceptarea acordării de ajutor public de către România în timpul perioadei de tranziţie, în domeniile serviciilor de educaţie, de sănătate, sociale şi culturale;

-menţinerea şi posibilitatea îmbunătăţirii tratamentului mai favorabil din acordurile bilaterale existente;

-posibilitatea analizei unor modalităţi de îmbunătăţire a circulaţiei lucrătorilor, în anumite condiţii.

În schimb, Acordul nu prevede aceeaşi prioritate la ocupare, Statele Membre ale Uniunii Europene protejând în acest fel pieţele lor naţionale.

Mai mult decât atât, România este practic supusă unei discriminări puternice în comparaţie cu alte state candidate din estul şi centrul Europei, fiind pe lista neagră a UE în ce priveşte vizele, situaţie care opreşte procesul de integrare.

Acordul încurajează însă statele membre UE să încheie acorduri bilaterale cu România, privind accesul pe pieţele lor naţionale de forţă de muncă. Această reglementare constituie o supapă care va putea fi folosită treptat de către România, eventual la început pentru anumite categorii de lucrători.

d) După 1989, România a mai încheiat o serie de acorduri specifice pe ocuparea forţei de muncă, cum ar fi cel cu Germania. Acordurile cu Germania prevăd pentru importul de forţă de muncă din România, egalitatea de tratament, contingentarea drastică, accesul imediat şi pe baza permiselor de muncă precum şi limitarea în timp a contractelor de muncă, unele condiţii fiind atipice pentru relaţia unui Stat Membru cu un stat asociat şi solicitant la aderare.

În concluzie, se poate aprecia că România şi-a ameliorat continuu legislaţia în acest domeniu. Cele mai multe probleme nu sunt generate de legislaţie sau de lipsa de bunăvoinţă ci de situaţia sensibilă din punct de vedere economic a ţării.

Prezintă o importanţă extremă modul de însuşire a acquis-ului comunitar în legislaţia română, strategia de transpunere legislativă urmărind două paliere:

a) unul traducând o atitudine permisivă şi prioritară faţă de resortisanţii comunitari (eventual şi din statele asociate), pe bază de reciprocitate pe cât posibil;

b) un altul exprimând o poziţie tot mai restrictivă faţă de cetăţenii din terţe state. 

În acest spirit se urmăreşte:

-completarea acordului de asociere la CE cu principiile liberei circulaţii a forţei de muncă, pe baza reciprocităţii dintre România şi Statele Membre; iniţial se poate considera promovarea anumitor categorii de lucrători, urmând ca treptat libertatea de circulaţie să se generalizeze;

-elaborarea unei legi interne referitoare la libera circulaţie şi protecţia forţei de muncă imigrante şi a membrilor lor de familie, eventual doar pentru resortisanţii comunitari şi din statele asociate, bazată pe reciprocitatea de tratament; de analizat posibilitatea preluării unor reglementări din Convenţia Europeană privind statutul juridic al lucrătorilor migranţi. Această variantă este cea mai fezabilă dar ar putea crea probleme pe relaţia cu statele (asociate sau nu) cu o emigraţie ridicată.

Priorităţi pe termen mediu

-Adoptarea proiectului de lege privind permisele de muncă prin care s-a prevăzut eliminarea unor bariere din calea liberei circulaţii a lucrătorilor imigranţi şi un regim ameliorat al permiselor de muncă.

-Adoptarea proiectului de lege referitor la ameliorarea protecţiei sociale şi a condiţiilor minimale de muncă ale lucrătorilor români care lucrează în străinătate.

-Perfecţionarea legislaţiei interne în materie de muncă, în principal prin elaborarea unui nou Cod al Muncii, care va reglementa ansamblul normelor juridice în materie de muncă, armonizate sau coordonate cu legislaţia comunitară şi racordate la specificul naţional.

-Eliminarea unor bariere din calea liberei circulaţii a lucrătorilor imigranţi şi un regim ameliorat al permiselor de muncă, prin proiectul de lege deja depus la Parlament.

-Viza de muncă. Proiectul de lege privind regimul străinilor prevede remedierea unor carenţe precum şi posibilitatea intrării străinilor în România cu scopul de a munci, care deschide dreptul la o viză de angajare, cu posibilitate de prelungire.

-Crearea cadrului legislativ pentru eliminarea controlului persoanelor la frontierele interne şi statutul juridic al străinilor în România.

- Ameliorarea protecţiei sociale şi a condiţiilor minimale de muncă ale lucrătorilor români în străinatate, proiect depus deja la Parlament.

-Încheierea de noi acorduri sau renegocierea în acest scop a unor acorduri existente, referitor la regimul de circulaţie, muncă şi securitate socială al cetăţenilor Parţilor Contractante, pe baza standardelor europene în materie, prioritar cu statele asociate şi cu statele membre UE, precum şi cu alte state vecine sau în care există un număr mare de lucrători români.

-Examinarea în vederea stabilirii posibilităţilor de ratificare a Convenţiei Europene privind Statutul Juridic al Lucrătorilor Migranţi, a Consiliului Europei.

-Ameliorarea schimbului de informaţii şi consultanţei cu serviciile specializate ale statelor membre UE, respectiv ale UE.

-Dezvoltarea/întărirea instituţiilor şi structurilor responsabile pentru elaborarea şi aplicarea acestor măsuri.

Recunoaşterea reciprocă a diplomelor şi calificărilor

Situaţia actuală

Eliminarea obstacolelor din calea liberei mişcări a persoanelor este unul din obiectivele majore ale Europei unite. Ministerul Educaţiei Naţionale a continuat în 1999 procesul început în 1998 menit să faciliteze mobilitatea. Astfel, s-au creat şi dezvoltat:

-centrul Naţional de Recunoaştere şi echivalare Academică a Diplomelor, ca structură distinctă în cadrul Ministerului Educaţiei Naţionale;

-Agenţiile naţionale pentru administrarea programelor europene Socrates şi Leonardo da Vinci ca structuri cu autonomie juridică şi financiară;

-Oficiul Naţional al Burselor de Studii în străinătate.

Reţeaua informaţională a universităţilor ROEDUNET a fost organizată complet şi cuprinde, în prezent, pe lângă universităţi şi o parte a şcolilor şi liceelor. Se creează în acest fel premisele mobilităţii virtuale, unul din obiectivele viitoarei generaţii de programe europene, după anul 2000.

De asemenea, la nivel academic generalizarea creditelor transferabile permite atât recunoaşterea reciprocă a studiilor cât şi mobilitatea.

Priorităţi pe termen scurt

Dezvoltarea Centrului Naţional de Recunoaştere şi Echivalare Academică a Diplomelor pentru a avea capacitatea satisfacerii optime a cererii în domeniu şi recunoaşterea prin lege a Consiliului pentru Standarde Ocupaţionale, Evaluare şi Certificare ca instituţie publică, independentă, sunt priorităţile pe termen scurt ale Ministerului Educaţiei Naţionale în acest domeniu.

Consiliul Naţional pentru Standarde Ocupaţionale, Evaluare şi Certificare, va permite ca prin activitatea sa de difuzare a cerinţelor şi recunoaşterea competenţelor profesionale, de acreditare a instituţiilor şi a evaluatorilor implicaţi în procesul de certificare, potenţialele obstacole în calea mobilităţii să fie dacă nu excluse, cel puţin diminuate.

Următoarele priorităţi pe termen scurt se continuă şi pe termen mediu:

-crearea cadrului legislativ privind recunoaşterea calificărilor profesionale şi a diplomelor, prin adoptarea legislaţiei în domeniu;

-crearea cadrului legislativ pentru abolirea controlului asupra persoanelor la frontierele interne şi statutul juridic al străinilor în România.

Priorităţi pe termen mediu

În condiţiile în care mobilitatea este unul din răspunsurile date schimbării economice europene – cauzată de stabilirea unei pieţe unice şi de globalizarea comerţului – şi a consecinţelor în plan social, în special în relaţia cu crearea de noi locuri de muncă, organizarea unui Centru de Recunoaştere a Calificărilor Profesionale se impune ca un obiectiv pe termen mediu al procesului de reformă şi integrare în structurile europene.

Ministerul Educaţiei Naţionale va coopera cu Ministerul Muncii şi Protecţiei Sociale, Ministerul Sănătăţii, Ministerul Justiţiei şi alte minstere pentru crearea şi implementarea cadrului instituţional adecvat.

Se menţin următoarele priorităţi:

-crearea cadrului legislativ privind recunoaşterea calificărilor profesionale şi a diplomelor, prin adoptarea legislaţiei în domeniu;

-crearea cadrului legislativ pentru abolirea controlului asupra persoanelor la frontierele interne şi statutul juridic al străinilor în România.

Obiective instituţionale

Crearea “zonei europene a calificărilor” presupune:

-Înfiinţarea Centrului de Recunoaştere a Calificărilor Profesionale, pentru asigurarea mobilităţii în exercitarea profesiei sau a meseriei.

-Dezvoltarea Centrului Naţional de Recunoaştere şi Echivalare Academică a Diplomelor, pentru acoperirea cererii în domeniu.

